**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ Κ΄- ΣΥΝΟΔΟΣ Α΄**

**ΔΙΑΡΚΗΣ ΕΠΙΤΡΟΠΗ ΚΟΙΝΩΝΙΚΩΝ ΥΠΟΘΕΣΕΩΝ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 1 Αυγούστου 2024, ημέρα Πέμπτη και ώρα 10.10΄, στην Αίθουσα της Γερουσίαςτου Μεγάρου της Βουλής, συνήλθε η Διαρκής Επιτροπή Κοινωνικών Υποθέσεων, υπό την Προεδρία του Προέδρου αυτής, κυρίου Γεωργίου Στύλιου, με θέμα ημερήσιας διάταξης τη διατύπωση γνώμης, σύμφωνα την παρ. 2 του άρθρου 3 του ν. 3329/2005 και την παρ. 1 του άρθρου 3 του ν. 5062/2023, σε συνδυασμό  με τα άρθρα 32 παρ.5 και 49Α του Κανονισμού της Βουλής,  μετά από ακρόαση, των προτεινομένων από τον Υπουργό Υγείας, κ. Σπυρίδωνα – Άδωνι Γεωργιάδη, ως προς την καταλληλότητά τους, για διορισμό στις θέσεις Διοικητών Υγειονομικών Περιφερειών (Υ.ΠΕ.):

* 1ης Υγειονομικής Περιφέρειας (Υ.ΠΕ.), κυρία  Όλγα Μπαλαούρα
* 2ης Υγειονομικής Περιφέρειας (Υ.ΠΕ.), κ. Χρήστος Ροϊλός
* 3ης Υγειονομικής Περιφέρειας (Υ.ΠΕ.), κ. Δημήτριος Τσαλικάκης
* 4ης Υγειονομικής Περιφέρειας (Υ.ΠΕ.), κ. Παναγιώτης Μπογιατζίδης
* 5ης Υγειονομικής Περιφέρειας (Υ.ΠΕ.), κ. Φώτιος Σερέτης
* 6ης Υγειονομικής Περιφέρειας (Υ.ΠΕ.), κ. Ηλίας Θεοδωρόπουλος.
* 7ης Υγειονομικής Περιφέρειας (Υ.ΠΕ.), κ. Νεκτάριος Παπαβασιλείου.

Στη συνεδρίαση παρέστησαν ο Υπουργός Υγείας, κύριος Σπυρίδων – Άδωνις Γεωργιάδης, ο Υφυπουργός Υγείας, κύριος Δημήτριος Βαρτζόπουλος, οι προτεινόμενοι για διορισμό στις θέσεις των Διοικητών των Υ.ΠΕ., καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Ακτύπης Διονύσιος, Βλαχάκος Νικόλαος, Βρεττάκος Γεώργιος, Γιόγιακας Βασίλειος, Γκολιδάκης Διαμαντής, Ευθυμίου Άννα, Ιατρίδη Τσαμπίκα (Μίκα), Καραμπατσώλη Κωνσταντίνα, Καρασμάνης Γεώργιος, Κεφάλα Μαρία - Αλεξάνδρα, Κρητικός Νεοκλής, Λιάκος Ευάγγελος, Μαντάς Περικλής, Μιχαηλίδου Δόμνα - Μαρία, Μπαραλιάκος Ξενοφών (Φώντας), Παπαθανάσης Αθανάσιος, Παπάς Θεοφάνης (Φάνης), Παπασωτηρίου Σταύρος, Πλεύρης Αθανάσιος, Ρουσόπουλος Θεόδωρος (Θόδωρος), Σαλμάς Μάριος, Σενετάκης Μάξιμος, Σκόνδρα Ασημίνα, Σούκουλη – Βιλιάλη Μαρία – Ελένη (Μαριλένα), Σταμάτης Γεώργιος, Στεφανάδης Χριστόδουλος, Στύλιος Γεώργιος, Συρεγγέλα Μαρία, Τσιλιγγίρης Σπυρίδων (Σπύρος), Χατζηιωαννίδου Μαρία – Νεφέλη, Χρυσομάλλης Μιλτιάδης (Μίλτος), Γαβρήλος Γεώργιος, Θρασκιά Ουρανία (Ράνια), Καλαματιανός Διονύσιος – Χαράλαμπος, Κοντοτόλη Μαρίνα, Νοτοπούλου Αικατερίνη (Κατερίνα), Παναγιωτόπουλος Ανδρέας, Παππάς Πέτρος, Καζάνη Αικατερίνη, Λιακούλη Ευαγγελία, Μουλκιώτης Γεώργιος, Πουλάς Ανδρέας, Σταρακά Χριστίνα, Τσίμαρης Ιωάννης, Κατσώτης Χρήστος, Κτενά Αφροδίτη, Λαμπρούλης Γεώργιος, Στολτίδης Λεωνίδας, Αθανασίου Μαρία, Γραμμένος Βασίλειος, Φερχάτ Οζγκιούρ, Φωτίου Θεανώ, Βρεττός Νικόλαος, Παπαδόπουλος Νικόλαος, Μπιμπίλας Σπυρίδων, Δημητριάδης Πέτρος, Χαλκιάς Αθανάσιος, Πολάκης Παύλος, Φλώρος Κωνσταντίνος και Χουρδάκης Μιχαήλ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Καλημέρα σας, κύριες και κύριοι συνάδελφοι. Αρχίζει η συνεδρίαση της Διαρκούς Επιτροπής Κοινωνικών Υποθέσεων με θέμα ημερήσιας διάταξης τη διατύπωση γνώμης, σύμφωνα την παρ. 2 του άρθρου 3 του ν. 3329/2005 και την παρ. 1 του άρθρου 3 του ν. 5062/2023, σε συνδυασμό  με τα άρθρα 32 παρ.5 και 49Α του Κανονισμού της Βουλής,  μετά από ακρόαση, των προτεινομένων από τον Υπουργό Υγείας, κ. Σπυρίδωνα – Άδωνι Γεωργιάδη, ως προς την καταλληλότητά τους, για διορισμό στις θέσεις Διοικητών Υγειονομικών Περιφερειών (Υ.ΠΕ.):

Της 1ης Υγειονομικής Περιφέρειας (Υ.ΠΕ.), η κυρία  Όλγα Μπαλαούρα.

Της 2ης Υγειονομικής Περιφέρειας (Υ.ΠΕ.), ο κ. Χρήστος Ροϊλός.

Της 3ης Υγειονομικής Περιφέρειας (Υ.ΠΕ.), ο κ. Δημήτριος Τσαλικάκης.

Της 4ης Υγειονομικής Περιφέρειας (Υ.ΠΕ.), ο κ. Παναγιώτης Μπογιατζίδης.

Της 5ης Υγειονομικής Περιφέρειας (Υ.ΠΕ.), ο κ. Φώτιος Σερέτης.

Της 6ης Υγειονομικής Περιφέρειας (Υ.ΠΕ.), ο κ. Ηλίας Θεοδωρόπουλος.

Της 7ης Υγειονομικής Περιφέρειας (Υ.ΠΕ.), ο κ. Νεκτάριος Παπαβασιλείου.

Στη συνεδρίαση παρίσταται ο Υπουργός Υγείας, κ. Γεωργιάδης και ο Υφυπουργός, κ. Βαρτζόπουλος.

Θα ξεκινήσουμε με την εισήγηση του Υπουργού και θα ακολουθήσουν οι τοποθετήσεις των υποψηφίων προς διορισμό σε θέσεις Διοικητών των Υγειονομικών Περιφερειών για 3 έως 5 λεπτά. Στη συνέχεια, οι εκπρόσωποι των κομμάτων, καθώς και οι βουλευτές που επιθυμούν να λάβουν τον λόγο για ερωτήσεις προς τους υποψηφίους.

Κύριε Υπουργέ, έχετε το λόγο.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Ευχαριστώ πάρα πολύ, κ. Πρόεδρε. Καταρχάς, καλό μήνα σε εσάς και σε όλους τους συναδέλφους και σε όλες και όλους τους παριστάμενους. Θέλω να ευχαριστήσω τα επτά προτεινόμενα πρόσωπα, πρώτον και κύριο, γιατί δέχτηκαν να μπουν σε μια πρωτοφανή για τα ελληνικά δεδομένα πολύ επίπονη διαδικασία. Είναι ιστορική η σημερινή συνεδρίαση, διότι είναι οι πρώτοι διορισμοί που γίνονται βάσει του νέου νόμου του Υπουργείου Εσωτερικών, γνωστού ως «νόμος Κεραμέως», αλλά είναι νόμος της Κυβερνήσεως του Κυριάκου Μητσοτάκη, που έχει ίσως για πρώτη φορά στην ελληνική ιστορία – και θέλω να τη συγχαρώ για αυτό τη συνάδελφό μου Υπουργό, την κυρία Κεραμέως, που το τόλμησε – μία διαδικασία τελείως διαφανή και αδιαμφισβήτητη ως προς τον τρόπο λειτουργίας της.

Για να ξέρουν οι συνάδελφοι βουλευτές, εδώ δεν έχουμε απλώς εφτά πρόσωπα που προτείνει ο νυν Υπουργός Υγείας, όπως γινόταν μέχρι τώρα και στο παρελθόν. Έχουμε εφτά πρόσωπα τα οποία προσήλθαν σε έναν ανοιχτό διαγωνισμό, διαγωνίστηκαν μαζί με άλλα, στο σύνολο διοικητών και υποδιοικητών, χίλια πρόσωπα. Χίλιοι εκατό περίπου ήταν συνολικά οι διαγωνιζόμενοι σε αυτή τη διαδικασία. Η πρώτη φάση της διαδικασίας που ολοκληρώνεται τώρα είναι οι διορισμοί των Διοικητών των Υγειονομικών Περιφερειών. Την άλλη εβδομάδα θα επιλέξουμε τους Υποδιοικητές των Υγειονομικών Περιφερειών και μετά τις θερινές διακοπές, θα συσταθεί η αρμόδια Επιτροπή – θα εξηγήσω τη διαδικασία – που θα επιλέξει τους νέους διοικητές των νοσοκομείων και με την ολοκλήρωση και αυτής της φάσης, θα έχει ολοκληρωθεί η σχετική διαδικασία του Υπουργείου Υγείας.

Η διαδικασία ήταν ως εξής. Πρώτα, όλοι οι υποψήφιοι, παραπάνω από 1.100, προσήλθαν και έδωσαν ένα τεστ δεξιοτήτων. Το τεστ δεξιοτήτων είναι ένα διεθνές εργαλείο, δεν διορθώνεται από ανθρώπινο χέρι, διορθώνεται από τον ηλεκτρονικό υπολογιστή. Δεν «σηκώνει», δηλαδή, αμφισβήτηση ως προς το αποτέλεσμά του. Για την κάθε Υγειονομική Περιφέρεια ορίστηκαν οι 15 πρώτοι, οι οποίοι και πέρασαν στην επόμενη φάση αξιολόγησης. Στην επόμενη φάση αξιολόγησης προσμετρήθηκαν όλα τους τα αντικειμενικά στοιχεία, η επαγγελματική τους πορεία, τα πτυχία τους και οι ηγετικές τους δεξιότητες. Η μέτρηση έγινε όχι από το Υπουργείο Υγείας, αλλά από το ΑΣΕΠ.

Έγιναν οι επτάδες, μετά από τις δεκαπεντάδες, δηλαδή. Από τους επτά αυτούς, οι επτά αυτοί, πέρασαν ο καθένας και η καθεμία ξεχωριστά από συνέντευξη από επιτροπή που σύστησε το ΑΣΕΠ, υπό την Προεδρία του ΑΣΕΠ, με τη συμμετοχή της Γενικής Γραμματέα του Υπουργείου Υγείας, της κυρίας Βιλδιρίδη, αλλά και του Γενικού Γραμματέα του Υπουργείου Εσωτερικών και των τριών μελών του ΑΣΕΠ. Η επιτροπή αυτή, που έκανε τις συνεντεύξεις, βαθμολόγησε την επίδοση ενός εκάστου υποψηφίου ή μιας εκάστου υποψήφιας κατά τη διάρκεια της συνέντευξης και στη συνέχεια, αφού μέτρησαν τα μόρια της συνέντευξης, το σκορ του τεστ και τα μόρια από την εν γένει πορεία και τα ακαδημαϊκά και άλλα προσόντα, καταρτίστηκαν για την κάθε Υγειονομική Περιφέρεια οι τρεις πρώτοι. Το Ανώτατο Συμβούλιο Επιλογής Προσωπικού παρέδωσε στον Υπουργό Υγείας τις τρεις πρώτες επιλογές που έκανε το ίδιο για την κάθε Υγειονομική Περιφέρεια και εγώ, ως αρμόδιος Υπουργός Υγείας, επέλεξα έναν ή μία από αυτούς τους τρεις.

Νομίζω ότι είναι μια διαδικασία που όποιος και να τη δει, ακόμα και ο πιο μεγάλος πολέμιος της Κυβέρνησης του Κυριάκου Μητσοτάκη και πολιτικός μας αντίπαλος, δεν μπορεί να μην αναγνωρίσει ότι πρόκειται περί μιας πρωτοφανούς, για τα ελληνικά δεδομένα και τον διορισμό μελών της δημόσιας διοίκησης διαδικασία. Επίσης, να ξέρετε ότι οι άνθρωποι που σήμερα έρχονται εδώ για να τους γνωρίσετε και να τους εξετάσετε, ως αρμόδια Επιτροπή Κοινωνικών Υποθέσεων, λαμβάνουν μία πολύ υπεύθυνη θέση, με ένα συμβόλαιο το οποίο θα υπογράψουν, στο οποίο θα αναλαμβάνουν συγκεκριμένες δεσμεύσεις και συγκεκριμένους δείκτες και APIs, πάνω στους οποίους θα κρίνεται η επίδοσή τους από την επόμενη μέρα.

Στα δύο χρόνια προβλέπεται επαναξιολόγησή τους με βάση αυτούς τους δείκτες και το αν έχουν επιτύχει τους στόχους που έχουν οι ίδιοι δεσμευτεί ότι πρέπει να επιτύχουν. Εάν δεν έχουν επιτύχει τους στόχους τους σε αυτήν τη διετία, μπορεί ο Υπουργός Υγείας να ζητήσει την παραίτησή τους. Όχι νωρίτερα, στα δύο χρόνια. Έχουν επαρκές, δηλαδή, χρονικό εύρος στη διάθεσή τους για να αποδείξουν ότι μπορούν να κάνουν αυτή τη δουλειά και ο Υπουργός, ως επόπτης, μπορεί να κρίνει την επίδοσή τους στη διετία, όχι νωρίτερα. Άρα παρέχεται στους ανθρώπους αυτούς ένα ασφαλές χρονικό πλαίσιο και ένα ασφαλές νομικό πλαίσιο, ώστε να μπορούν, με έναν πρωτοφανή και σε αυτή την περίπτωση βαθμό ανεξαρτησίας για την ελληνική διοίκηση, να λαμβάνουν αποφάσεις κατά την κρίση τους, σύμφωνα με τα καθήκοντα που τους έχουν ανατεθεί.

Θέλω, εισαγωγικά, να πω, επίσης, ότι όπως καταλαβαίνετε αυτή είναι μια πολύ ανταγωνιστική και πάρα πολύ δύσκολη διαδικασία. Οι άνθρωποι που έχουν έρθει εδώ, για να φτάσουν να είναι εδώ, έχουν προφανώς κοπιάσει πολύ και, επαναλαμβάνω, το ότι δέχτηκαν να μπουν σε αυτή τη διαδικασία δεν είναι μια απλή απόφαση, γιατί δεν ξέρω πόσοι δέχονται στη ζωή τους να περάσουν μια τόσο ενδελεχή και μακροχρόνια διαδικασία εξέτασης. Θέλω να σας πω μόνο ότι από την πρώτη μέρα που ήρθα στο Υπουργείο, η υπογραφή μου για την έναρξη της διενέργειας αυτού του διαγωνισμού έγινε, αν θυμάμαι καλά, την τρίτη μέρα που ήμουν Υπουργός Υγείας για δεύτερη φορά. Άρα είναι ένας διαγωνισμός που, στην, πραγματικότητα κρατάει από τις αρχές Ιανουαρίου, όταν δηλαδή και οι υποψήφιοι ξεκίνησαν να ενδιαφέρονται να είναι υποψήφιοι, να μελετούν για να είναι υποψήφιοι και να προχωρά η διαδικασία για να φτάσουμε σήμερα στη σημερινή μέρα.

**Θέλω να ευχαριστήσω τη Βουλή, που αν και 1η Αυγούστου, γρήγορα συγκλήθηκε η σημερινή συνεδρίαση κυρίως, για να μην μείνουμε χωρίς τους νέους διοικητές ακόμα και το μήνα Αύγουστο. Ο μήνας Αύγουστος μπορεί να είναι για όλο τον ελληνικό λαό ένας μήνας χαλάρωσης και διακοπών για το Υπουργείο Υγείας όμως, είναι ένας πολύ βαρύς μήνας λόγω του τουρισμού και έχουμε πολύ μεγάλο φόρτο ανθρώπινου δυναμικού στη χώρα, ιδιαίτερα σε νησιωτικές περιοχές και άρα δεν μπορούμε να μείνουμε χωρίς τους Διοικητές των Περιφερειών μέσα στην καρδιά του θέρους. Για να γίνει επίσημος διορισμός, σημαίνει ότι μπορώ να προχωρήσω στον επίσημο διορισμό, μετά από τα πρακτικά της συνεδρίασης και ευχαριστώ πάρα πολύ τη Βουλή που με τόσο μεγάλη ταχύτητα προχώρησε σε αυτή τη συνεδρίαση και έτσι μπορούμε να προχωρούμε τη διαδικασία.**

**Τώρα, αναφέρω τα ονόματα και λίγα λόγια για την καθεμία και τον καθένα. Δεν θα πω όλα τα βιογραφικά τους. Είναι στη διάθεση των συναδέλφων βουλευτών ούτως ή άλλως για να τους θέσουν ερωτήσεις και αυτοί να απαντήσουν. Παρακαλώ, μόνο τους κυρίους υποψηφίους, μπορεί να απαντήσετε σε κάθε ερώτηση που αφορά τη διαδρομής σας, το πώς βλέπετε την υγεία, το τι θέλετε να κάνετε. Δεν εμπλέκεστε σε πολιτικά ζητήματα εδώ. Η πολιτική διαχείριση είναι των βουλευτών και του Υπουργού ή και των Υπουργών. Εδώ είστε για μια δουλειά που αφορά τα καθήκοντά σας στο Υπουργείο Υγείας. Τώρα, όσον αφορά τη βουλή μπορεί να έχει άλλες ατραπούς .**

**Για την 1η Υγειονομική Περιφέρεια Αττικής, αποφάσισα να προτείνω στην Επιτροπή Κοινωνικών Υποθέσεων και να διορίσω, ως Διοικήτρια της πρώτης Υγειονομικής Περιφέρειας την κυρία Όλγα Μπαλαούρα. Η κυρία Όλγα Μπαλαούρα, έκανε μία από τις υψηλότερες επιδόσεις στον γραπτό διαγωνισμό στην Ελλάδα και θέλω πραγματικά να την συγχαρώ για αυτό. Έχει ένα πολύ πλούσιο βιογραφικό το οποίο σας έχει διανεμηθεί με μεγάλη εμπειρία στον χώρο της υγείας. Έχει υπάρξει διοικήτρια νοσοκομείου και αναπληρώτρια διοικήτρια του «Κωνσταντοπούλειου» και κατά το παρελθόν και είχα και εγώ τη χαρά να συνεργαστώ μαζί της τότε για ένα διάστημα ως Υπουργός Υγείας. Και από το 2019 ως και σήμερα είναι η Διοικήτρια του Γενικού Αντικαρκινικού Ογκολογικού Νοσοκομείου «Άγιος Σάββας».**

**Θέλω να συγχαρώ την κυρία Μπαλαούρα και να την ευχαριστήσω για την έως σήμερα καλή μας συνεργασία από άλλους ρόλους. Εύχομαι, να έχουμε μια ακόμα καλύτερη συνεργασία από ένα πιο σύνθετο και διευρυμένο προφανώς ρόλο . Οφείλω να σας πω ότι ο κυριότερος λόγος πέρα από τη βαθμολογία, που αυτό είναι η τριάδα – εγώ δεν εμπλέκομαι – που αποφάσισα να επιλέξω την κυρία Μπαλαούρα, είναι γιατί πραγματικά ως Διοικήτρια του νοσοκομείου «Άγιος Σάββας» έχει κάνει θαύματα. Το νοσοκομείο αυτό είναι από τα πολύ δύσκολα στην διαχείρισή τους νοσοκομεία, καθόσον διαχειρίζεται καθημερινά πολύ βαριά ογκολογικά περιστατικά, έχει μονάδα ημερήσιας νοσηλείας και γενικά είναι ένα δύσκολο νοσοκομείο.**

**Πηγαίνει πάρα πολύ καλά και προχώρησε με μεγάλη ταχύτητα το πιλοτικό πρόγραμμα του «ΝΟΣΤΙΣ» για την παροχή ιατρικών υπηρεσιών φροντίδας στα σπίτια των οικολογικών ασθενών, με εξαιρετικά αποτελέσματα και πολύ καλά σχόλια από τους ίδιους τους ασθενείς. Την ευχαριστώ για αυτό και πιστεύω ότι θα μπορέσει να αποτελέσει μία εξαιρετική επιλογή για την 1η Υγειονομική Περιφέρεια, που η κυρία Μπαλαούρα, ας μην κρυβόμαστε, είναι η μεγαλύτερη υγειονομική περιφέρεια, όχι σε γεωγραφικό εύρος – άλλος έχει τα πρωτεία σε αυτό – αλλά ως προς την πυκνότητα των νοσοκομειακών μονάδων και των ασθενών που πρέπει να διαχειρίζονται. Είναι πραγματικά μια πολύ κρίσιμη υγειονομική περιφέρεια.**

**Για τη 2η υγειονομική Περιφέρεια Πειραιώς και Αιγαίου επαναπροτείνω τον έως σήμερα Διοικητή της Υγειονομικής Περιφέρειας, τον κύριο Χρηστό Ροϊλό. Τον γνωρίζω πολλά χρόνια. Όταν ήρθα στο Υπουργείο Υγείας εκ νέου, τον συνάντησα ως Διοικητή της Υγειονομικής Περιφέρειας και αυτούς τους επτά μήνες που έχω την τιμή να προΐσταμαι του Υπουργείου Υγείας, είχα μια εξαιρετική συνεργασία μαζί του. Πρέπει να σας πω ότι ο κ. Ροϊλός από ότι έχω ακούσει και από συναδέλφους βουλευτές των νήσων, έχει την καθολική αποδοχή βουλευτών, όχι μόνο της Συμπολίτευσης, αλλά και της Αντιπολίτευσης για την δουλειά που έχει κάνει, όπως επίσης και των Δημάρχων και του Περιφερειάρχη. Γενικά έχει πετύχει μια σχετική ισορροπία σε μία αντικειμενικά πολύ δύσκολη περιφέρεια. Διότι αντιλαμβανόμαστε όλοι ότι η νησιωτικότητα δημιουργεί πολύ μεγάλες προκλήσεις για το χώρο της υγείας, ίσως τις μεγαλύτερες.**

Ο κ. Χρήστος Ροϊλός είναι από αυτούς που πέρασαν τις εξετάσεις του ΑΣΕΠ. Βρέθηκε στη τριάδα με πάρα πολύ καλή βαθμολογία, πρώτος στη σχετική κατάταξη. Ήταν πρώτος και για την κατάταξη της 1ης Υγειονομικής Περιφέρειας και για την 2η Υγειονομική Περιφέρεια. Τον επιλέγουμε για την 2η Υγειονομική Περιφέρεια. Τον ευχαριστώ πάρα πολύ. Την άλλη εβδομάδα έχουμε και την πρώτη μας περιοδεία μετά τον επαναδιορισμό του, όπου θα πάμε περιοδεία στα Δωδεκάνησα. Θα πάμε και στην περίφημη νήσο Κω και θα δούμε από κοντά τα αποτελέσματα όλων των πολιτικών μας.

Τώρα για την 3η Υγειονομική Περιφέρεια έχουμε μια εν μέρει αλλαγή. Προτείνουμε για Διοικητή της τον έως σήμερα Διοικητή της 4ης Υγειονομικής Περιφέρειας, τον κ. Τσαλικάκη. Θα αναφερθώ στο κ. Τσαλικάκη. Ο κ. Τσαλικάκης νομίζω είναι ο άνθρωπος που έγραψε το υψηλότερο σκορ σε γραπτή εξέταση στην Ελλάδα. Αν όχι το υψηλότερο μέσα στην τριάδα, έχει γράψει πάνω από 600. Εντυπωσιακό πραγματικά σκορ σε γραπτή εξέταση, αλλά νομίζω ότι δεν υπάρχει αμφιβολία και διακομματικά έχει υπηρετήσει πολλά χρόνια, είτε ως Υποδιοικητής της 4ης Υγειονομικής Περιφέρειας επί της προηγούμενης Κυβέρνησης ΣΥΡΙΖΑ –ΑΝΕΛ, είτε ως Διοικητής της 4ης Υγειονομικής Περιφέρειας επί Νέας Δημοκρατίας.

Τυγχάνει δηλαδή εμπιστοσύνης ευρύτερης από την στενή κυβερνητική υποστήριξη. Πρώτευσε στη σχετική βαθμολογία του ΑΣΕΠ. Ήταν υποψήφιος για την 3η και την 4η Υγειονομική Περιφέρεια. Ήταν πρώτος στη βαθμολογία και στις δύο. Προτείνεται για ΥΠΕάρχης στην 3η Υγειονομική Περιφέρεια. Θέλω να σας πω, αγαπητέ κ. Τσαλικάκη, ότι είναι και η Περιφέρεια της ιδιαιτέρας μου πατρίδος. Άρα αντιλαμβάνεστε ότι θέλω να έχουμε μια πολύ στενή συνεργασία, καθώς θέλω να κάνω πολλά πράγματα εκεί.

Τώρα για την 4η Υγειονομική Περιφέρεια Μακεδονίας και Θράκης και εδώ έχουμε μια εν μέρει αλλαγή. Προτείνουμε τον έως σήμερα Διοικητή της 3ης Υγειονομικής Περιφέρειας, τον κ. Μπογιατζίδη Παναγιώτη. Το βιογραφικό του είναι στη διάθεση σας. Ο κ. Μπογιατζίδης Παναγιώτης είναι Διοικητής της 3ης Υγειονομικής Περιφέρειας από το 2019 ως σήμερα, με εξαιρετικά καλά αποτελέσματα. Επίσης και αυτός κατάφερε να έχει πολύ καλή ισορροπία σε μια δύσκολη αντικειμενικά περιφέρεια. Θέλω να εξηγήσω γιατί αποφασίσαμε να κάνουμε την αλλαγή, την αντιμεταχώρηση δηλαδή, που ξέρω ότι μπορεί να μην είναι το καλύτερο που θα ήθελαν οι υποψήφιοι.

Θέλω να είμαι ειλικρινής. Πάντα τα βλέπω και από την άλλη τα πράγματα, όμως, πιστεύω και τον εαυτό μου ότι η παραμονή σε μια θέση για πάρα πολλά χρόνια μπορεί κάποιες φορές να δημιουργήσει ένα έλλειμμα ενθουσιασμού. Θέλω, λοιπόν, σε δύο ανθρώπους που έχουν αποδείξει την αξία τους, χωρίς συζήτηση, να τους δώσω το κίνητρο να ξεκινήσουν από την αρχή σε μια νέα για αυτούς Υγειονομική Περιφέρεια και να βρουν, ενδεχομένως, λύσεις που δεν είχε καταφέρει να βρει ο προκάτοχός τους.

Νομίζω ότι η μεταξύ τους συνεργασία ήταν πολύ καλή. Δεν είναι μεγάλη η αλλαγή, γιατί είναι γειτονικές περιφέρειες. Τα προβλήματα έχουν αρκετά μεγάλη ομοιότητα και πιστεύω η μεταξύ τους καλή σχέση θα διατηρηθεί και θα βοηθήσει να έχουμε και συνεργασία μεταξύ των δύο Υγειονομικών Περιφερειών, όπου αυτό χρειάζεται. Και ο ένας καλός ξέρουν τα πράγματα και από την άλλη πλευρά και άρα μπορούν να κρίνουν που μπορεί να είναι χρήσιμοι και που όχι.

Τώρα για την 5η Υγειονομική Περιφέρεια επαναπροτείνω τον κ. Σερέτη Φώτιο. Με τον κύριο Σερέτη εγώ πρωτογνωρίστηκα κατά τη θητεία μου ως Υπουργός Υγείας το 2013 – 2014. Τότε ήταν Διευθύνων Σύμβουλος της Εταιρείας ΑΕΜΥ Α.Ε.. Είχαμε μια στενή συνεργασία μαζί με τον κύριο Σερέτη. Επειδή βλέπω και τον κ. Πολάκη εδώ, με τον κ. Σερέτη παραλάβαμε το Νοσοκομείο Θήρας. Το Νοσοκομείο Θήρας, για όσους δεν γνωρίζουν, είχε κατασκευαστεί από το 2008, αλλά δεν είχαν τελειώσει τα κατασκευαστικά του έργα και δεν είχε παραληφθεί από τις μεσολαβήσασες πολιτικές ηγεσίες του Υπουργείου Υγείας. Κάναμε αρκετή δουλειά με τον κ. Σερέτη τότε για να παραλάβουμε ως ΑΕΜΥ και Υπουργείο Υγείας το Νοσοκομείο της Θήρας.

Από το 2019 υπήρξε Διοικητής της 5ης Υγειονομικής Περιφέρειας. Είναι μια Υγειονομική Περιφέρεια στην οποία αυτήν τη στιγμή εκτελούνται κολοσσιαία έργα μέσω του Ταμείου Ανάκαμψης, με κορυφαίο το Αντικαρκινικό Νοσοκομείο στη Λαμία που είναι πολύ μεγάλο έργο, αλλά και πλήρη ανακαίνιση πολλών Κέντρων Υγείας, νοσοκομειακών κλινικών αγοράς νέων μηχανημάτων. Θέλω να συγχαρώ τον κ. Σερέτη που έχει πράγματι επιδείξει μεγάλη επιμέλεια στα καθήκοντά του και ακριβώς για αυτό και παραμένει, και να ενθαρρύνω και τους άλλους ΥΠΕάρχες να ακολουθήσουν το παράδειγμα του ως προς τα POS και τις εισπράξεις από τους ξένους τουρίστες τους θερινούς μήνες. Είναι μια καλή πρωτοβουλία αυτή και στέλνει ένα καλό μήνυμα.

Για την 6η Υγειονομική Περιφέρεια Πελοποννήσου, Ιονίων Νήσων, Ηπείρου και Δυτικής Ελλάδος έχουμε αλλαγή. Ο προκάτοχος του κ. Θεοδωρόπουλου Ηλία, που είναι ο σημερινός προτεινόμενος, ήταν ο κ. Γιάννης Καρβέλης, τον οποίο θέλω να ευχαριστήσω για την έως σήμερα συνεργασία μας. Ο κ. Καρβέλης ήταν ένας πολύ καλός Διοικητής Υγειονομικής Περιφέρειας, όμως δεν πέρασε στην δεκαπεντάδα την οποία κατήρτισε το Ανώτατο Συμβούλιο Επιλογής Προσωπικού. Κατά συνέπεια, αφού δεν πέρασε στην δεκαπεντάδα, δεν μπορούσε να συνεχίζει στην υπόλοιπη διαδικασία.

Ο κ. Θεοδωρόπουλος, του οποίου το βιογραφικό είναι στη διάθεσή σας, είναι Διοικητής του Γενικού Νοσοκομείου Πατρών «Άγιος Ανδρέας» από το 2020. Το Νοσοκομείο «Άγιος Ανδρέας» είναι ένα από τα σημαντικά νοσοκομεία της χώρας. Μαζί με το Πανεπιστημιακό Νοσοκομείο του Ρίου, αποτελεί τον βασικό άξονα νοσοκομείων της περιοχής αυτής. Παρουσιάζοντας και εξετάζοντας τα στοιχεία του Νοσοκομείου «Άγιος Ανδρέας», πραγματικά είναι εξαιρετικά καλή η εικόνα που έχει.

Πρέπει να σας πω ότι εγώ, ως Υπουργός Υγείας, έφτιαξα ένα σύστημα αξιολόγησης όλων των διοικητών για να ξέρω, από τη δική μου σκοπιά, πώς τους βαθμολογώ. Δεν θέλω να υπεισέρχονται προσωπικά κριτήρια. Τα κριτήρια που έχουμε θεσπίσει στο ηλεκτρονικό σύστημα του Υπουργείου Υγείας είναι οι μέρες νοσηλείας των ασθενών, ο μέσος όρος νοσηλείας των ασθενών, είναι η πληρωμή των ληξιπρόθεσμων, είναι η τήρηση του προϋπολογισμού, είναι η πλήρωση των κενών θέσεων του προσωπικού και είναι η γενική κατάσταση και γνώμη των υπολοίπων φορέων της πόλης για τον κάθε Διοικητή. Σε όλους τους δείκτες ο κ. Θεοδωρόπουλος έχει εξαιρετικά καλή βαθμολογία. Το Νοσοκομείο πηγαίνει πάρα πολύ καλά. Αυτό που θέλω, κ. Θεοδωρόπουλε, είναι την καλή δουλειά που κάνατε στο Νοσοκομείο να την κάνετε τώρα ως ΔΥΠΕάρχης.

Πρέπει να σας πω από την αρχή ότι η 6η Υγειονομική Περιφέρεια είναι μια τεράστια Περιφέρεια, πιάνει από την Καλαμάτα μέχρι την Κόνιτσα. Έχει τεθεί σε δημόσια διαβούλευση η συζήτηση ότι θα πρέπει να σπάσει. Είναι μια Περιφέρεια που έχει τεθεί σαν συζήτηση αν πρέπει να σπάσει. Δεν έχω καταλήξει, θέλω να είμαι ειλικρινής. Το σπάσιμο των Περιφερειών έχει συν και πλην, όπως όλα στη ζωή. Ξέρετε ότι στις Υγειονομικές Περιφέρειες, το λέω κυρίως για τους συναδέλφους που δεν έχουν κάνει Υπουργοί Υγείας, όσοι έχουν κάνει το ξέρουν, έχει μια ιδιομορφία. Δεν είναι 13 Υγειονομικές Περιφέρειες, δηλαδή, δεν ταυτίζονται οι Υγειονομικές Περιφέρειες με τις Διοικητικές Περιφέρειες που έχουμε ορίσει ως Ελληνική Δημοκρατία.

Είναι 7 οι Υγειονομικές Περιφέρειες. Είναι, δηλαδή, μεγαλύτερες οι Υγειονομικές Περιφέρειες από ό,τι είναι οι Διοικητικές Περιφέρειες. Υπάρχει μια κουβέντα για το αν θα έπρεπε να γίνει ταύτιση των δύο. Δεν είμαι υπέρ αυτής της ταύτισης εγώ προσωπικά. Την διάταξη των Υγειονομικών Περιφερειών δεν την έχω κάνει εγώ, την είχε κάνει ο Αλέκος Παπαδόπουλος. Την διάταξη αυτή εξακολουθώ να την υποστηρίζω στην εξής λογική. Σε μία εποχή μεγάλου ελλείμματος ανθρώπινου δυναμικού, ένα από τα πράγματα που αναγκαζόμαστε να κάνουμε, δεν είναι αυτό που θέλουμε να κάνουμε, είναι αυτό που αναγκαζόμαστε να κάνουμε, είναι η μετακίνηση προσωπικού από την μία υγειονομική μονάδα στην άλλη.

Οι μεγάλες Υγειονομικές Περιφέρειες επιτρέπουν μεγαλύτερη τέτοια μετακίνηση και πιο ελεύθερη μετακίνηση, ενώ όσο μικραίνεις τις Περιφέρειες αυτό γίνεται πιο δύσκολο. Δηλαδή, σήμερα ένα έλλειμμα σε ένα νοσοκομείο στα Γιάννενα μπορεί να πάρει έναν γιατρό από την Πάτρα ή από την Καλαμάτα. Αύριο, αν σπάσουμε, θα πρέπει να γίνεται με τη σύμφωνη γνώμη και της άλλης Υγειονομικής Περιφέρειας, κάτι που θα έκανε τη διαδικασία εξαιρετικά πιο χρονοβόρα.

Σε κάθε περίπτωση, κ. Θεοδωρόπουλε, σας εύχομαι καλή επιτυχία και κουράγιο στα ταξίδια. Εσείς και ο κ. Ροϊλός θα έχετε πολύ μεγάλη κίνηση. Για τον κ. Ροϊλό είναι πιο δύσκολο, γιατί έχει να κάνει και βάρκες και νησιά, δεν έχουμε καταφέρει ως Υπουργείο να έχουμε ελικόπτερο για αυτή τη δουλειά κ. Ροϊλέ. Πιστεύω ότι θα το χρειαζόμασταν, για να είμαι ειλικρινής, αλλά χρειαζόμαστε πιο πολύ τα ελικόπτερα για τους ασθενείς, οπότε δεν γίνεται αλλιώς

Πάμε και στην τελευταία, την 7η Υγειονομική Περιφέρεια της Κρήτης. Εκεί παραμένει ο νυν Διοικητής της Υγειονομικής Περιφέρειας, ο κ. Νεκτάριος Παπαβασιλείου, ο οποίος ήταν Υποδιοικητής από το 2022 και Διοικητής, τελικά, από το 2022 μέχρι και σήμερα. Κύριε Παπαβασιλείου, αναλαμβάνετε εκ νέου ένα δύσκολο έργο. Η Υγειονομική Περιφέρεια της Κρήτης, καίτοι μικρότερη σε έκταση από όλες τις άλλες, έχει πολλές προκλήσεις. Δεν είναι της παρούσης να τις συζητήσουμε σήμερα. Εγώ έχω ζητήσει από τα κόμματα, αν συμφωνούν, να κάνουμε μια πραγματική συζήτηση, αν μπορούμε να δείξουμε τέτοια ωριμότητα τα κόμματα, για τον υγειονομικό χάρτη της χώρας. Σίγουρα και η Κρήτη έχει να συνεισφέρει σε αυτή τη συζήτηση.

Οι προκλήσεις που έχει το νησί είναι αρκετές. Θα είμαστε μαζί σας όσο περισσότερο για να αντιμετωπίσουμε αυτές προκλήσεις, κυρίως όσον αφορά την παιδοψυχιατρική στο ΠΑΓΝΗ, την ορθή λειτουργία των νοσοκομείων του Αγίου Νικολάου και της Ιεράπετρας και της Σητείας. Βεβαίως και την Σχολή του Ρεθύμνου, που έχει αντικειμενικά προβλήματα και, βεβαίως, το νοσοκομείο Χανίων, που σχετικά είναι σε καλύτερη κατάσταση από το Ρέθυμνο. Ευχαριστώ για την έως τώρα καλή μας συνεργασία και σας εύχομαι καλή επιτυχία. Αυτά είχα να πω. Κύριε Πρόεδρε, ο λόγος σε εσάς.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Σας ευχαριστούμε, κύριε Υπουργέ. Το λόγο έχει ο κ. Πολάκης, επί της διαδικασίας.

**ΠΑΥΛΟΣ ΠΟΛΑΚΗΣ:** Επειδή είναι μια πολύ σοβαρή διαδικασία η σημερινή, πρέπει κάπως να δούμε το θέμα του χρόνου της τοποθέτησης. Διότι, για παράδειγμα, εγώ, πέρα από κάποιες ερωτήσεις, έχω, στις πέντε από τις επτά Υγειονομικές Περιφέρειες, να πω συγκεκριμένα πράγματα, που έχουν να κάνουν και με το έργο των προτεινόμενων και με μια σειρά από προβλήματα που έχουν υπάρξει. Τα προβλήματα μπορώ να τα κόψω, αλλά εδώ είναι μια διατύπωση γνώμης και επιλογής. Δηλαδή, για παράδειγμα, για να καταλάβετε τι θα πω, για την κυρία Μπαλαούρα έχω να πω πολλά πράγματα. Για τον κύριο Τσαλικάκη, έχω να πω λίγα πράγματα. Για τον κύριο Ροϊλό έχω να πω αρκετά πράγματα και εννοώ σε σχέση με την κρίση του έργου τους ως μέχρι τώρα. Δηλαδή, μην πούμε τρία λεπτά και δυο λεπτά. Δεν μπορώ να το κάνω αυτό το πράγμα σε δυο λεπτά, τρία λεπτά, να πω για εφτά υποψήφιους και τα λοιπά. Θέλω, να στοιχειοθετήσω το τι θα πω, το τι θα ψηφίσω.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Να κάνω μια ανακεφαλαίωση της διαδικασίας, για να γνωρίζουν και οι υποψήφιοι. Καλώ έναν-έναν τους υποψήφιους να ανέβουν στο βήμα και να μας κάνουν μία μικρή παρουσίαση και του εαυτού τους πολύ σύντομη, αλλά και να μας πουν και τις προτεραιότητες που έχουν στο πώς αντιλαμβάνονται τη διοίκηση στα νέα τους καθήκοντα.

Αφού γίνει αυτό από όλους, και τους επτά υποψηφίους, στη συνέχεια, θα δώσω τον λόγο σε έναν εκπρόσωπο από κάθε κόμμα και, στη συνέχεια, θα πάω στους βουλευτές. Πρώτα στους βουλευτές, σε εσάς γιατί είστε ανεξάρτητος βουλευτής. Ο χρόνος θα είναι 5 λεπτά. Έως 5 λεπτά θα δώσω στους ΥΠΕάρχες και ως 5 λεπτά σε σας. Θυμίζω ότι η διαδικασία σήμερα είναι να δούμε τα πρόσωπα και τον ρόλο τους για το αντικείμενό τους, για τη διοίκησή τους. Στη συνέχεια, αφού ρωτήσουν, θα απαντήσουν οι ΥΠΕάρχες στις ερωτήσεις που θα γίνουν και στη συνέχεια, αν χρειαστεί θα ξανά τοποθετηθείτε.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Θα ήθελα μόνο να εκφράσω το εξής αίτημα προς το Προεδρείο. Δεν έχω αρμοδιότητα, αλλά σας λέω τι πιστεύω. Επειδή, πράγματι, η διαδικασία είναι πρώτη φορά που γίνεται με αυτό τον τρόπο, δεν θα έπρεπε να αδικηθεί. Ειδικότερα για τον κύριο Πολάκη, ο οποίος έχει υπάρξει Αναπληρωτής Υπουργός Υγείας στο παρελθόν, πιστεύω ότι πρέπει το Προεδρείο να μην είναι στενό στο χρόνο. Έχει πράγματα να πει, να τα πει. Βουλή είμαστε, εμείς δεν έχουμε ως, Υπουργείο Υγείας τίποτα να κρύψουμε ή δεν είμαστε έτοιμοι να απαντήσουμε σε οποιοδήποτε θέμα. Δεν θα ήθελα η σημερινή συνεδρίαση, να εκπέσει σε μία διαδικαστικού τύπου διαδικασία.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Θα δώσουμε δέκα λεπτά, κύριε Υπουργέ. Θα έχετε δέκα λεπτά κύριε Πολάκη, λόγω της ιδιότητας σας και της εμπειρίας που έχετε στο συγκεκριμένο αντικείμενο, αλλά μην κάνουμε τα 10 λεπτά 20. Σε 10 λεπτά μαζέψτε το και εδώ ξανά είμαστε και για άλλη συνεδρίαση και κοινοβουλευτικό έλεγχο μπορείτε να ασκήσετε και να θέσετε τα θέματα. Όπως είπε ο Υπουργός, είναι μία διαδικασία η οποία γίνεται για πρώτη φορά, έχει γίνει με αντικειμενικό και αδιάβλητο τρόπο, δεν έχει αμφισβητηθεί από κανέναν. Είναι ένα βήμα μπροστά για όλη την τη χώρα για τον τρόπο με τον οποίο γίνεται η επιλογή των διοικήσεων και ευχόμαστε αυτή η διαδικασία που διαθέτει αυτά τα στοιχεία, να φέρει και καλά αποτελέσματα.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Τον λόγο έχει η κυρία Όλγα Μπαλαούρα, για την 1η Υγειονομική Περιφέρεια.

**ΟΛΓΑ ΜΠΑΛΑΟΥΡΑ (Προτεινόμενη για διορισμό στη θέση της Διοικητού της 1ης Υγειονομικής Περιφέρειας (Υ.ΠΕ.)):** Καλημέρα σας, είμαι η Όλγα Μπαλαούρα. Είμαι υποψήφια Διδάκτωρ του Δημοκριτείου Πανεπιστημίου Θράκης, κάτοχος 2 μεταπτυχιακών τίτλων στη Δημόσια Διοίκηση από το Πάντειο Πανεπιστήμιο και στα Οικονομικά Υγείας από το London School of Economics με υποτροφία από το Ίδρυμα Ωνάση, και είμαι και απόφοιτος του Εθνικού Καποδιστριακού Πανεπιστημίου Αθηνών από το τμήμα το Παιδαγωγικό.

Από το 2019 είμαι Διοικητής του Γενικού Αντικαρκινικού Νοσοκομείου «Αγίου Σάββα». Κατά τη διάρκεια της θητείας μου το 2010-2014, επίσης, έχω διατελέσει Διοικητής στο «Κωνσταντόπουλο» Νοσοκομείο Νέας Ιωνίας και στο ενδιάμεσο διάστημα υπήρξα Ειδική Σύμβουλος του Παγκόσμιου Οργανισμού Υγείας της εταιρείας GIZ με ειδίκευση στην ανασυγκρότηση των Εθνικών Συστημάτων Υγείας. Επίσης, υπήρξα Ειδική Σύμβουλος σε ιδιωτικούς φορείς παροχής υπηρεσιών υγείας.

Σχετικά με το έργο μου στον «Άγιο Σάββα», τα τελευταία 5 χρόνια, θα ήθελα να τονίσω ότι λειτουργήσαμε πρωτοποριακά και αυτή τη στιγμή ο «Άγιος Σάββας» ανήκει σε ένα τεράστιο δίκτυο ολοκληρωμένων Ογκολογικών Κέντρων στην Ευρώπη. Τι σημαίνει αυτό; Ο «Άγιος Σάββας» έχει μπει στη διαδικασία διαπίστευσης ως ολοκληρωμένο Κέντρο Αντιμετώπισης Καρκίνου – «Comprehensive Cancer Center» λέγεται – ο οποίος είναι ένας στόχος, πρώτος ευρωπαϊκός, στο σχέδιο αντιμετώπισης κατά του καρκίνου και, βεβαίως, πρώτος στόχος και για εμάς εδώ στη χώρα. Αυτή η διαδικασία πρόκειται να ολοκληρωθεί τον Ιούνιο του 2025 και αυτή τη στιγμή ο «Άγιος Σάββας» πληροί όλες τις προϋποθέσεις στο να διαπιστωθεί ως τέτοιο ολοκληρωμένο κέντρο.

Επίσης, κατά τη διάρκεια της θητείας μου πιστοποιήθηκε το Κέντρο Ημερήσιας Νοσηλείας με το 15224. Είναι η μεγαλύτερη διαπίστευση που μπορεί να λάβει νοσοκομείο δημόσιο, όσον αφορά στην παρεχόμενη Υπηρεσία Υγείας στους ογκολογικούς ασθενείς και, όπως ανέφερε και ο Υπουργός,- υλοποιήσαμε στο πλαίσιο του Προγράμματος ΝΟΣΠΙ το πρόγραμμα «ΟΙΚΟΘΕΝ», το οποίο είναι η χορήγηση αντινεοπλασματικών θεραπειών στους ογκολογικούς ασθενείς στο σπίτι, ένα πρόγραμμα το οποίο σήμερα φιλοξενεί 100 ασθενείς και ο στόχος είναι στο επόμενο έτος να διπλασιάσει τους ασθενείς οι οποίοι εντάσσονται σε αυτό το Πρόγραμμα και λαμβάνουν την ογκολογική θεραπεία στο σπίτι.

Επιπλέον, ο «Άγιος Σάββας» έχει κάνει στρατηγικές συμφωνίες με το MIT και αυτή τη στιγμή χρησιμοποιούμε AI Τεχνολογίες για τη διάγνωση του καρκίνου του μαστού, όπως και πρόκειται να τα εφαρμόσουμε αυτά και σε άλλους τύπους καρκίνων. Έχουμε κάνει συμφωνίες με μεγάλα με μεγάλες εταιρείες συμβούλων, έτσι ώστε να μπορέσουμε να έχουμε τμήματα αυτόνομων κλινικών μελετών, για να μπορέσουμε να είμαστε ελκυστικότεροι. Όσον αφορά στις κλινικές μελέτες να έχουμε περισσότερες, άρα και μεγαλύτερη πρόσβαση των ασθενών μας σε καινοτόμες θεραπείες. Επίσης, δίνοντας πολύ μεγάλη βαρύτητα στην εκπαίδευση των γιατρών μας, έχουμε κάνει στρατηγική συμφωνία με το DKFZ και της Γερμανίας, έτσι ώστε να εκπαιδεύσουμε τους ογκολόγους μας, αλλά και τους βιολόγους στο ερευνητικό κέντρο του DKFZ στη Γερμανία.

Αυτά είναι μερικά από τα πολύ σημαντικά έργα που έχουμε κάνει στον «Άγιο Σάββα» και σε αυτή τη λογική και στο σύστημα Διοίκησης Ολικής Ποιότητας, το οποίο έχω εφαρμόσει όλο αυτό το διάστημα στον «Άγιο Σάββα», έτσι σκοπεύω να συνεχίσω και την θητεία μου στην 1η Υγειονομική Περιφέρεια εφαρμόζοντας ένα αντίστοιχο μοντέλο διοίκησης και στα υπόλοιπα Νοσοκομεία της 1ης Υγειονομικής Περιφέρειας. Σας ευχαριστώ πολύ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ευχαριστούμε την κυρία Μπαλαούρα. Μια ενημέρωση, οι βουλευτές μέλη της Επιτροπής που μας παρακολουθούν και είναι συνδεδεμένοι μέσω της πλατφόρμας Webex, μπορούν και αυτοί να κάνουν ερωτήσεις στο τέλος. Για να γνωρίζουν και οι ΥΠΕάρχες ότι παρακολουθούν όλα τα μέλη της Επιτροπής.

Ο προτεινόμενος για Διοικητής της 2ης Υγειονομικής Περιφέρειας, ο κ. Χρήστος Ροϊλός, έχει το λόγο.

**ΧΡΗΣΤΟΣ ΡΟΪΛΟΣ (Προτεινόμενος για Διορισμό στη θέση Διοικητή στη 2η Υγειονομική Περιφέρεια (Υ.ΠΕ.)):** Ευχαριστώ, κύριε Πρόεδρε, καλημέρα σας. Ξεκινώντας, θα ήθελα να ευχαριστήσω τον Υπουργό Υγείας για την ανανέωση της εμπιστοσύνης και την πρότασή του να εξακολουθήσω να υπηρετώ τη θέση αυτήν που είχα την τιμή ναυπηρετώ εδώ και πέντε χρόνια σχεδόν. Η 2η Υγειονομική Περιφέρεια είναι μία Υγειονομική Περιφέρεια που έχει ιδιαιτερότητες, όπως ακούσατε προηγουμένως από κάποια πράγματα που είπε ο κ. Υπουργός.

Έχουμε να κάνουμε με 24 νοσοκομεία στο χερσαίο κομμάτι, έχουμε να κάνουμε με τριτοβάθμια νοσοκομεία όπως είναι το Αττικό, με μάχιμα νοσοκομεία στην πρώτη γραμμή όπως είναι η Νίκαια, με το μοναδικό νοσοκομείο στη νότια Αθήνα όπως είναι το «Ασκληπιείο», με τα 2 ψυχιατρικά, τα μεγάλα νοσοκομεία της χώρας, αλλά έχουμε να κάνουμε και με 60 κατοικημένα νησιά, μικρά και μεγάλα, στα οποία είναι εγκατεστημένες η πλειοψηφία των 262 Δομών Πρωτοβάθμιας Υγείας που έχει η 2η Υγειονομική Περιφέρεια στην αρμοδιότητά της.

Όπως, αντιλαμβάνεστε, αυτό δημιουργεί ένα πολυεπίπεδο σύστημα προβλημάτων που πρέπει να αντιμετωπίσουμε και ειδικά όσον αφορά την νησιωτικότητα, η οποία, προφανώς, είναι ευλογία για τη χώρα μας, αλλά, παράλληλα, προκαλεί και εμπόδια δύσκολα να τα υπερβεί κανείς, προκειμένου να πετύχει αυτό που είναι ο πυρήνας κάθε συστήματος υγείας, δηλαδή η ισότιμη πρόσβαση των ανθρώπων σε υπηρεσίες υγείας, όπου και αν αυτοί ζουν. Μέσα, λοιπόν, σε όλο αυτό το πλέγμα των δυσκολιών που σας περιγράφω, στους πρώτους μήνες που αναλάβαμε τη θητεία μας, ήρθαμε αντιμέτωποι με την πρωτοφανή πανδημία, για την πρωτοφανή αυτή κατάσταση για την πατρίδα μας.

Εμείς, σαν 2η ΥΠΕ, θεωρώ ότι τα καταφέραμε καλά. Από την πρώτη μέρα που ξεκίνησαν τα πράγματα να γίνονται επικίνδυνα, συγκροτήσαμε ομάδα ελέγχου λοιμώξεων στη 2η ΥΠΕ, για την υποστήριξη, την εκπαίδευση και την επιτήρηση σε μονάδες υγείας μας. Μέσα σε δύο μήνες καταφέραμε και ανοίξαμε δύο παθολογικές κλινικές, που ήταν επί χρόνια εγκαταλελειμμένες, στο παλιό Λοιμωδών, το νοσοκομείο Αγίας Βαρβάρας. Κάναμε ανακαίνιση, φτιάξαμε τα κτιριακά, εξοπλίσαμε το νοσοκομείο, ξεκίνησε να λειτουργεί, 52 κλίνες.

Με την επιστημονική υποστήριξη του Αττικού Νοσοκομείου της κλινικής του κ. Τσιόδρα της 4ης Παθολογικής Κλινικής, Πανεπιστημιακής Παθολογικής Κλινικής, αλλά και με εθελοντές γιατρούς από το τμήμα επειγόντων στην Νίκαια και από το τμήμα επειγόντων στο Τζάνειο, πήγαμε εκεί σε μία περίοδο, που, θέλω να σας θυμίσω, δεν είχαμε εργαλεία, δεν είχαμε φάρμακα, δεν είχαμε εμβόλια, δεν είχαμε τίποτα, ήταν ένα άγνωστο περιβάλλον. Υπήρχε φόβος, υπήρχε άγχος, υπήρχε αγωνία. Καταφέραμε και ανοίξαμε αυτή τη κλινική, που υποστήριξε πάρα πολύ την οξεία φάση της πρώτης άγνωστης περιόδου αυτής της κατάστασης και μας βοήθησε πάρα πολύ στην αντιμετώπιση. Περίπου 4 μήνες λειτούργησε αυτή η κλινική και δεν είχε ούτε ένα θάνατο.

Επίσης, όλο αυτό το διάστημα της πρώτης φάσης της πανδημίας, ήμουν μέλος της ομάδας παρακολούθησης και συντονισμού της διαχείρισης ασθενών με COVID-19. Ήταν μια ομάδα παρακολούθησης που έβλεπε μέρα-μέρα την κατάσταση και έπαιρνε αποφάσεις και καθοδηγούσε τις ενέργειες που έπρεπε να γίνουν από το Υπουργείο Υγείας. Ήταν μια ομάδα που συγκροτήθηκε με απόφαση του τότε Αναπληρωτή Υπουργού, του κ. Κοντοζαμάνη, Αναπτύξαμε νέες κλίνες μονάδων εντατικής θεραπείας COVID στο Τζάνειο, στη Νίκαια, στο Αττικό.

Εγώ θα σας πω ένα παράδειγμα μονάχα, στη δεύτερη φάση της πανδημίας, όταν υπήρχε μια μεγάλη αγωνία για τα νησιά, τα νησιά είναι απομονωμένα. Ήμασταν πάρα πολύ κοντά, όταν είχαμε μεγάλη διασπορά, όπως για παράδειγμα στην Κάλυμνο, να έχουμε καταστάσεις σαν κι αυτές που είδαμε στις τηλεοράσεις στο Μπέργκαμο. Ήμασταν πάρα πολύ κοντά σε αυτό. Έπρεπε να ανοίξουμε γρήγορα μονάδες COVID σε δύο μέρες μέσα. Ήμουν εκεί επί τόπου και το είδα με τα μάτια μου. Με βοήθεια από την τεχνική υπηρεσία, από τη Δημοτική Αρχή, από όλους, καταφέραμε και στην Κάλυμνο φτιάξαμε ένα χώρο του νοσοκομείου με 8 κλίνες COVID, φτιάξαμε σύστημα οξυγόνου, δίκτυο οξυγόνου, πήραμε HIFLO, καταφέραμε και ανοίξαμε αυτή τη μονάδα η οποία βοήθησε πάρα πολύ.

Θέλω να πω, έγιναν πολλά πράγματα αυτήν τη περίοδο της πανδημίας. Να πω απλώς ενδεικτικά ότι είχαμε 187 εμβολιαστικά κέντρα στη 2η Υγειονομική Περιφέρεια. ανοίξαμε το μέγα εμβολιαστικό στο Περιστέρι και στη Ρόδο, με προσωπικό νοσηλευτές και ιατρικό προσωπικό της 2ης Υγειονομικής Περιφέρειας και εμβολιάσαμε οριζόντια 22 μικρά νησιά με πληθυσμό κάτω από 1.000 κατοίκους, πηγαίνοντας με σκάφη, με λιμενικά, 22 νησιά οριζόντιους εμβολιασμούς τρεις φορές για τις τρεις δόσεις με προσωπικό της 2ης Υγειονομικής Περιφέρειας.

Δεν θέλω να σας κουράσω με περισσότερα. Θέλω μόνο να σταθώ στο τελευταίο κομμάτι της δουλειάς που κάνουμε, στο κομμάτι, δηλαδή, των έργων που χρηματοδοτούνται από το Ταμείο Ανάκαμψης. Με μεγάλη προσπάθεια και πολύ εντατική δουλειά, έχουμε ήδη δημοπρατήσει και εκτελούνται έργα 27 εκατομμυρίων για ανακαίνιση και εκσυγχρονισμό νοσοκομείων και 30 εκατομμυρίων για έργα πρωτοβάθμιας φροντίδας υγείας, τρία από τα οποία είναι εξ αρχής κατασκευή καινούργιων κέντρων υγείας, όπως στα Ψαρά, στην Ανάφη κ.λπ.. Αν θέλετε να ρωτήσετε οτιδήποτε, στη συνέχεια, θα έχουμε την ευκαιρία να σας απαντήσω.

Αυτό που θέλω να πω κλείνοντας, είναι ότι αισθάνομαι πάρα πολύ περήφανος για το έργο που έχει γίνει αυτά τα 5 χρόνια στη 2η Υγειονομική Περιφέρεια και στέκομαι ενώπιόν σας και ζητώ τη θετική σας ψήφο, με τη βεβαιότητα ότι έχω τις ικανότητες, την εμπειρία και το σχέδιο, αυτό το έργο τα επόμενα τέσσερα χρόνια να συνεχιστεί και να γίνει ακόμα καλύτερο. Ευχαριστώ πολύ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Νομίζω ότι ο κ. Υπουργός στην τοποθέτησή του ήταν πάρα πολύ αναλυτικός και εμπεριστατωμένα έθεσε και τους στόχους και το τι πρέπει να γίνει στα επόμενα χρόνια.

Το λόγο έχει ο προτεινόμενος για διορισμό στη θέση του Διοικητή της 3ης Υγειονομικής Περιφέρειας, ο κ. Δημήτριος Τσαλικάκης.

**ΔΗΜΗΤΡΙΟΣ ΤΣΑΛΙΚΑΚΗΣ (Προτεινόμενος για διορισμό στη θέση του Διοικητή της 3ης Υγειονομικής Περιφέρειας (Υ.ΠΕ.)):** Κύριε Πρόεδρε, κύριε Υπουργέ, κύριε Υφυπουργέ, αξιότιμοι κύριοι βουλευτές και υποψήφιοι συνάδελφοι, είμαι ο Δημήτριος Τσαλικάκης, είμαι ο τωρινός Διοικητής της 4ης Υγειονομικής Περιφέρειας Μακεδονίας και Θράκης και ο προτεινόμενος από τον κ. Υπουργό – τον οποίο ευχαριστώ και πάρα πολύ – Διοικητής για την 3η Υγειονομική Περιφέρεια.

Είμαι στο σύστημα από τον Αύγουστο του 2013 ως Αναπληρωτής Διοικητής του ΑΧΕΠΑ – κύριε υπουργέ τότε, είχαμε συνεργαστεί, αν θυμόσαστε, για ένα 16μηνο – και το Δεκέμβριο του 2014 ήμουνα στην 4η Υγειονομική Περιφέρεια ως Υποδιοικητής. Παρέμεινα ως Υποδιοικητής μέχρι και τον Αύγουστο του 2019, όπου και τοποθετήθηκα Διοικητής πάλι στην 4η Υγειονομική Περιφέρεια. Θα σταθώ, όμως, στο εξής, πριν πάω παρακάτω. Κύριε Υπουργέ, έχετε δίκιο. Μερικές αλλαγές είναι θετικές και σας ευχαριστώ για αυτό, γιατί μας δίνει και μια ευκαιρία και ένα κίνητρο, όπως είπατε, γιατί καμιά φορά καθόμαστε στα δεδουλευμένα και πρέπει να δείξουμε περισσότερα.

Στο κομμάτι τού ποιος είμαι επαγγελματικά, είμαι λέκτορας στο Πανεπιστήμιο Δυτικής Μακεδονίας – αυτή η Κοζάνη φαίνεται ότι μας έλκει, έχει ένα μαγνήτη – από το 2011 και είμαι από το 2023 επίκουρος καθηγητής στο αντικείμενο της ψηφιακής επεξεργασίας σήματος και εικόνας. Βασικό μου πτυχίο είναι τα μαθηματικά. Έχω μεταπτυχιακό στη διοίκηση μονάδων υγείας, στα πληροφοριακά επιχειρησιακά συστήματα και διδακτορικό στη μοντελοποίηση της ηλεκτρικής δραστηριότητας της καρδιάς.

Δεν θα ήθελα να επεκταθώ, γιατί ήταν δύσκολη η διαχείριση της πανδημίας. Η Μακεδονία και η Θράκη είχε και ιδιαίτερα χαρακτηριστικά. Από 26 Αυγούστου του 2020 που είχαμε το πρώτο κρούσμα στο ΑΧΕΠΑ, μέχρι και τα τέλη του 2022, που άρχισαν να χαλαρώνουν τα πράγματα και η Μακεδονία, και η Θράκη και η 3η και η 4η Υ.ΠΕ., δέχτηκαν ένα πολύ μεγάλο όγκο ασθενών. Έγιναν πάρα πολλά πράγματα, δεν θα ήθελα, όμως, να μπω σε λεπτομέρειες – όποιος επιθυμεί μπορεί να ρωτήσει – διότι δεν θέλω να καταχραστώ το χρόνο σας.

Έχουμε κάνει πάρα πολλά πράγματα σαν Υγειονομική Περιφέρεια, όπως ανέφερε και ο κ. Ροϊλός, για το ΤΑΙΠΕΔ. Έχουμε βάλει όλα τα κέντρα υγείας, τα 36 από τα 35, γιατί το ένα ήταν ήδη ανακαινισμένο, 50 εκατομμύρια για την πρωτοβάθμια, 50 εκατομμύρια για τα νοσοκομεία, 33 εκατομμύρια από το ΕΣΠΑ της Κεντρικής Μακεδονίας και 16 εκατομμύρια από το ΕΣΠΑ της Ανατολικής Μακεδονίας και Θράκης, γιατί ακουμπάμε σε 2 διοικητικές περιφέρειες. Δεν θα ήθελα να μακρηγορήσω. Νομίζω ότι την παρουσία όλων όσων ήμασταν στο σύστημα τη γνωρίζετε από κοινοβουλευτικές ερωτήσεις, από το έργο σας. Σας ευχαριστώ πολύ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):**  Το λόγο έχει ο προτεινόμενος για διορισμό στη θέση του Διοικητή της 4ηςΥγειονομικής Περιφέρειας, ο κ. Μπογιατζίδης.

**ΠΑΝΑΓΙΩΤΗΣ ΜΠΟΓΙΑΤΖΙΔΗΣ (Προτεινόμενος για διορισμό στη θέση του Διοικητή της 4ης Υγειονομικής Περιφέρειας (Υ.ΠΕ)):** Κύριε Πρόεδρε, κύριε Υπουργέ, κύριε Υφυπουργέ, κυρίες και κύριοι, καταρχάς σας, θα ήθελα να ευχαριστήσω τον Υπουργό για την ιδιαίτερα τιμητική επιλογή και πρότασή του για να αναλάβω την Διοίκηση της Τέταρτης Υγειονομικής Περιφέρειας. Ονομάζομαι Παναγιώτης Μπογιατζίδης, έχω σπουδάσει μαθηματικά στο Αριστοτέλειο Πανεπιστήμιο Θεσσαλονίκης. Έχω μεταπτυχιακές σπουδές στη Διοίκηση Υπηρεσιών Υγείας, είμαι κάτοχος Διδακτορικού του Πανεπιστημίου Ιωαννίνων, με αντικείμενο την αποδοτικότητα των υπηρεσιών υγείας.

Υπηρέτησα το Εθνικό Σύστημα Υγείας από το 1997, ως διοικητικός υπάλληλος ενός επαρχιακού νοσοκομείου. Ταυτόχρονα, από το 2004 αναλαμβάνω την διοίκηση ενός επαρχιακού νοσοκομείου, του νοσοκομείου της Κοζάνης και, στη συνέχεια, αναλαμβάνω ως Υποδιοικητής της 3ης Υγειονομικής Περιφέρειας Μακεδονίας και, ταυτόχρονα, αναλαμβάνω και την Διοίκηση της 3ης Υγειονομικής Περιφέρειας. Σε όλο αυτό το χρονικό διάστημα, η πορεία μου τόσο η επαγγελματική, όσο και η επιστημονική, εστιάζει στη διοίκηση και την οργάνωση των υπηρεσιών υγείας. Σήμερα, κατέχω τη θέση του επίκουρου καθηγητή στο Πανεπιστήμιο της Δυτικής Μακεδονίας, με αντικείμενο την αποδοτικότητα και τα οικονομικά της υγείας.

Οι προκλήσεις στην άσκηση της Διοίκησης της 3ης Υγειονομικής Περιφέρειας ήταν πολλές. Όπως ανέφεραν οι αγαπητοί συνάδελφοι, στο προηγούμενο χρονικό διάστημα διαχειριστήκαμε στη Βόρεια Ελλάδα το πανδημικό, καθώς και την κρίση της διαχείρισης της πανδημίας. Έτσι, λοιπόν, στην 3η Υγειονομική Περιφέρεια διασφαλίσαμε στο 100% την αύξηση των κλινών μονάδων εντατικής θεραπείας και των κλινών νοσηλείας των περιστατικών.

Με τη βοήθεια του Υπουργείου με απόλυτο συντονισμό, μπορέσαμε και διασφαλίσαμε όλες εκείνες τις προϋποθέσεις έτσι ώστε να μην υπάρχει κανένα απολύτως ζήτημα νοσηλείας περιστατικών. Αυτή τη δυνατότητα την είχαμε, με το νοσοκομείο «Παπανικολάου» με τις δύο μεγάλες πνευμολογικές κλινικές, όπως, αντίστοιχα, το νοσοκομείο «Παπαγεωργίου». Δεν θα αναφερθώ, όμως, τόσο πολύ στην λειτουργία της Υγειονομικής Περιφέρειας και στη διαχείριση πανδημικής κρίσης. Ταυτόχρονα, μπορέσαμε και διασφαλίσαμε, ως η δεύτερη μεγάλη Υγειονομική Περιφέρεια στη χώρα, την ανάπτυξη και την πλήρη εφαρμογή του συστήματος, ώστε σήμερα όλη η κοστολόγηση των νοσηλίων στην 3η Υγειονομική Περιφέρεια να γίνεται, μέσω του αντίστοιχου συστήματος.

Πάντα λειτουργήσαμε με κριτήρια αποδοτικότητας και αποτελεσματικότητας. Διασφαλίσαμε την εκπροσώπηση της χώρας μας στην Ευρώπη στο πρόγραμμα της διαχείρισης του καρκίνου. Η χώρα σήμερα αντιπροσωπεύεται από την 3η Υγειονομική Περιφέρεια. επίσης, μπορέσαμε και διασφαλίσαμε σε όλο αυτό το χρονικό διάστημα την πλήρη αξιοποίηση των πόρων μέσω του ΕΣΠΑ. Ενδεικτικά, θα ήθελα να αναφέρω ότι υλοποιήσαμε προγράμματα της τάξης των 120 εκατομμυρίων με απόλυτη απορροφητικότητα.

Ταυτόχρονα, μπορέσαμε και υλοποιήσαμε όλα τα προγράμματα και έχουμε τις αντίστοιχες συμβάσεις, μέσω του προγράμματος του Ταμείου Ανάκαμψης για την αναβάθμιση, τόσο των δομών της Πρωτοβάθμιας Φροντίδας Υγείας, όσο αντίστοιχα και των νοσοκομείων, αλλά δεν περιοριστήκαμε μόνο σε αυτά. Ενδεικτικά σας αναφέρω από την ημερομηνία ανάληψης των καθηκόντων, το ιατρικό προσωπικό στην 3η Υγειονομική περιφέρεια αυξήθηκε στο 9%, 13% στο νοσηλευτικό προσωπικό και στο λοιπό προσωπικό στο 7,%. Μιλάμε για μόνιμο προσωπικό. Ενδεικτικά θα σας αναφέρω στις προσλήψεις στις οποίες υπήρχαν επικουρικό προσωπικό, το οποίο ήδη βέβαια βρίσκεται στα νοσοκομεία μας και παρέχει τις αντίστοιχες υπηρεσίες υγείας.

Μεγάλη πρόκληση σε όλο αυτό το χρονικό διάστημα και θα ήθελα να ευχαριστήσω την πολιτική ηγεσία του Υπουργείου και ταυτόχρονα να ευχαριστήσω τους συνεργάτες, όλους τους γιατρούς, τους νοσηλευτές, όλο το προσωπικό των νοσοκομείων που αυτοί είναι που δίδουν όλο το παραγόμενο αποτέλεσμα. Στο επόμενο χρονικό διάστημα έχοντας την τιμή να διοικήσω την 4η Υγειονομική Περιφέρεια, τα κριτήρια εστιάζονται στη διαχείριση του ανθρώπινου δυναμικού, στη διαχείριση των οικονομικών και στοιχεία τα οποία σχετίζονται με το κομμάτι της ποιότητας των παρεχόμενων υπηρεσιών. Για ακόμη μια φορά, κύριε Υπουργέ, σας ευχαριστώ για την επιλογή. Σας ευχαριστώ πολύ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Τον λόγο έχει ο κύριος Φώτιος Σερέτης, προτεινόμενος για την 5η Υγειονομική Περιφέρεια.

**ΦΩΤΙΟΣ ΣΕΡΕΤΗΣ (Προτεινόμενος για διορισμό στη θέση του Διοικητή της 5ης Υγειονομικής Περιφέρειας (Υ.ΠΕ.)):** Κύριε Πρόεδρε, αξιότιμε, κύριε Υπουργέ, κύριε Υφυπουργέ, αξιότιμες και αξιότιμοι κύριοι εκπρόσωποι του Ελληνικού Κοινοβουλίου, αγαπητές και αγαπητοί συνάδελφοι, εγώ γεννήθηκα στη Λαμία, είμαι απόφοιτος της Οδοντιατρικής Σχολής με υποτροφία του Πανεπιστημίου Αθηνών, το 1986. Από το 1986 μέχρι το 1989 διετέλεσα Επιστημονικός Συνεργάτης στην κλινική της οδοντικής χειρουργικής του Πανεπιστημίου Αθηνών. Υπήρξα για 12 χρόνια Πρόεδρος του Οδοντιατρικού Συλλόγου της Φθιώτιδας, για 25 χρόνια εκλεγμένος Δημοτικός Σύμβουλος, Αντιδήμαρχος και Αναπληρωτής Δήμαρχος και επικεφαλής της μείζονος μειοψηφίας του Δήμου της Λαμίας.

Έχω διατελέσει από τους πρώτους προέδρους των περιφερειακών συστημάτων Υγείας από το 2001 στη Στερεά Ελλάδα μέχρι το 2003 και από το 2003 μέχρι το 2004 πρόεδρος στο Γ΄ ΠΕΣΥΠ Αττικής, με σηματοδοτούμενο ένα πολύ μεγάλο έργο, την έναρξη λειτουργίας του «Αττικού» Νοσοκομείου, κύριε Υπουργέ, όπως πολύ καλά γνωρίζετε, στις 30 Ιανουαρίου του 2004. Από το 2011 μέχρι το 2015 έχω υπάρξει Πρόεδρος και Διευθύνων Σύμβουλος της Ανωνύμου Εταιρείας Μονάδων Υγείας. Ευχαριστώ, κύριε Υπουργέ, για την άψογη συνεργασία που είχαμε εκείνο το διάστημα, με αποκορύφωμα τη δημιουργία του Νοσοκομείου της Σαντορίνης, καθώς επίσης και για τη δημιουργία και τη συνεργασία με το Ίδρυμα «Σταύρος Νιάρχος» των Κινητών Μονάδων Υγείας, οι οποίες και πραγματοποιούν προγράμματα πρόληψης στα νησιά μας και σε όλη τη Χώρα.

Από το 2019 μέχρι και τώρα είμαι Διοικητής στην 5η Υγειονομική Περιφέρεια και, παράλληλα, είμαι και μέλος του Διοικητικού Συμβουλίου της ΕΚΑΠΥ, της Εθνικής Κεντρικής Επιτροπής Προμηθειών Υγείας. Θέλω να σας ευχαριστήσω για άλλη μια φορά, κύριε Υπουργέ, για την τιμή την οποία μου κάνετε για να με προτείνετε πάλι για να συνεχίσω σε αυτήν την Υγειονομική Περιφέρεια.

Θα σας πω μερικά πράγματα, τα οποία τα βλέπετε από την τηλεόραση, αλλά δεν τα ζήσατε. Η Θεσσαλία και η Στερεά Ελλάδα υπήρξε για τέσσερα χρόνια το σημείο εκείνο και η περιοχή όπου συνέβησαν τα πάντα. Ξεκινήσαμε από το Covid, ξεκινήσαμε από τις πλημμύρες στο Μουζάκι, συνεχίσαμε με φωτιές στη βόρεια Εύβοια και στη Θεσσαλία, ξανασυνεχίσαμε πάλι με πλημμύρες τώρα τελευταία, με το τραγικό δυστύχημα στα Τέμπη, με το Covid. Γενικά, παράλληλα με τη λειτουργία μας που είχαμε σαν Εθνικό Σύστημα Υγείας, στη Θεσσαλία και τη Στερεά Ελλάδα αναπτύξαμε όλα τα επιχειρησιακά σχέδια τα οποία μπορούσαν να συμβούν για τέτοιες καταστάσεις.

Ειδικά με τον Covid κάναμε κάτι το οποίο ήταν πρωτοποριακό για όλη την Ελλάδα και βοήθησε στην αντιμετώπισή του. Στη Λάρισα από τις πρώτες μέρες, για να εξοικονομήσουμε κλίνες, θέσαμε σε εικοσιτετράωρη λειτουργία το Πανεπιστημιακό Νοσοκομείο της Λάρισας και παράλληλα μετατρέψαμε το Γενικό Νοσοκομείο της Λάρισας σε ένα νοσοκομείο Covid. Εντωμεταξύ, είχαμε συμβάσεις και συνεργασίες και με ιδιωτικά θεραπευτήρια και κλινικές, όπου μαζί, ιδιώτες και Εθνικό Σύστημα Υγείας που ήταν τα Νοσοκομεία, το Εθνικό Σύστημα Υγείας άντεξε και ήταν ο βασικός πυλώνας για την αντιμετώπιση της πανδημίας, μπορέσαμε και χρησιμοποιήσαμε ένα σχέδιο και μετά σαν Υγειονομική Περιφέρεια αυτοματοποιημένα πλέον, αντιμετωπίσαμε τις κρίσεις.

Σας αναφέρω ένα παράδειγμα με τις πλημμύρες. Όταν έγιναν οι πλημμύρες, αμέσως εφαρμόσαμε το σχέδιο μας της κοινής συν εφημέρευσης των δύο νοσοκομείων που είχαμε. Αμέσως στήσαμε σταθμούς πρώτων βοηθειών στις πληγείσες περιοχές. Σε συνεργασία με την Πυροσβεστική και με το Στρατό μεταφέραμε υλικά και γιατρούς σε περιοχές οι οποίες ήταν πολύ απομακρυσμένες και αποκλεισμένες. Επίσης, όμως, παράλληλα, ενώ είχαμε όλα αυτά τα δυσμενή γεγονότα, λειτουργήσαμε το καινούργιο Νοσοκομείο της Χαλκίδας εν μέσω Covid. Λειτουργήσαμε το Κέντρο Υγείας Καμένων Βούρλων, λειτουργήσαμε και ξεκινήσαμε τη λειτουργία και τη δημιουργία του Πολυδύναμου Περιφερειακού Ιατρείου Ραχών.

Επίσης, εφαρμόσαμε, όπως είπατε πολύ καλά, κύριε Υπουργέ, τα POS στα νησιά μας, με αποτέλεσμα τα έσοδα τα οποία έχουμε από εκεί να χρηματοδοτούμε τους γιατρούς και τις διαμονές τους και κανένας μας γιατρός δεν πληρώνει. Ήδη έχουμε μετά από διαγωνισμό εξασφαλίζει τις καλύτερες συνθήκες για τους γιατρούς στα νησιά μας. Παράλληλα, έχουμε συμβασιοποιήσει και δημοπρατήσει το 100% από τα έργα του Ταμείου Ανάκαμψης και έχουμε προχωρήσει σε ένα σημαντικό αριθμό πληρωμών.

Αυτή τη στιγμή έχει παραδοθεί το Κέντρο Υγείας Μουζακίου, που αν θυμάστε από την τηλεόραση, το μισό το είχε παρασύρει το ποτάμι, σε ένα καινούργιο οικόπεδο, ένα Κέντρο Υγείας. Μέσα σε ένα μήνα, κύριε Υπουργέ, θα έχουμε την πλήρη λειτουργία. Ενώ, παράλληλα, για πρώτη φορά μετά από χρόνια στην Κεντρική Ελλάδα αποκαταστήσαμε ένα έλλειμμα που υπήρχε. Δημιουργούμε τη Μ.Ε.Θ. παίδων στο Πανεπιστημιακό Νοσοκομείο της Λάρισας έξι κλινών. Ήδη στο επόμενο χρονικό διάστημα θα έχουμε και τη λειτουργία της Μ.Ε.Θ. παίδων.

Που πάμε; Εμάς αυτό που μας ενδιαφέρει είναι να εφαρμόζουμε την πολιτική του Υπουργείου Υγείας, που είναι πάνω από όλα ο άνθρωπος. Θέλουμε ένα ανθρωποκεντρικό σύστημα υγείας και προς αυτή την κατεύθυνση κινούμαστε όλοι μας, με όλες μας τις δυνάμεις, για να μπορέσει ο ασθενής, ο οποίος θα προσέρχεται στο Εθνικό Σύστημα Υγείας, με τους εξαιρετικούς γιατρούς, συναδέλφους και νοσηλευτικό προσωπικό που έχουμε, να έχει όσο γίνεται περισσότερο καλύτερη παροχή υπηρεσιών υγείας. Σας ευχαριστώ για άλλη μια φορά.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ο προτεινόμενος για την 6η υγειονομική περιφέρεια ο κ. Θεοδωρόπουλος, έχει το λόγο για πέντε λεπτά.

**ΗΛΙΑΣ ΘΕΟΔΩΡΟΠΟΥΛΟΣ (Προτεινόμενος για διορισμό στη θέση του Διοικητή της 6ης Υγειονομικής Περιφέρειας (Υ.ΠΕ.)):** Κύριε Πρόεδρε, κύριε Υπουργέ, κύριε Υφυπουργέ, αξιότιμα μέλη της Επιτροπής βουλευτές, θα με συγχωρήσετε, πρώτα από όλα, για το άγχος μου, γιατί είναι η πρώτη φορά που βρίσκομαι σε αυτό το βήμα. Είναι μεγάλη η τιμή και τεράστια η ευθύνη της τιμητικής πρότασης για αυτή τη θέση. Θα μου επιτρέψετε να σας πω κάποια βιογραφικά στοιχεία. Είμαι 46 χρονών. Γεννήθηκα στην Πάτρα όπου και μεγάλωσα. Σπούδασα στο Οικονομικό Πανεπιστήμιο Αθηνών, ΑΣΟΕΕ για τους παλαιότερους. Έχω τρία μεταπτυχιακά. Το τελευταίο το πήρα πρόσφατα από την Ιατρική του Πανεπιστημίου Πατρών πάνω στη δημόσια υγεία. Το πρώτο ήταν MBA και το δεύτερο διοίκηση μονάδων υγείας.

Έχω πάνω από 21 - 22 χρόνια επαγγελματική εμπειρία. Τα περισσότερα σαν ελεύθερος επαγγελματίας και σαν μισθωτός. Tα τελευταία 4,5 χρόνια, όμως, υπηρετώ, ευσυνείδητα πιστεύω, το Εθνικό Σύστημα Υγείας. Βρίσκομαι σε ένα μάχιμο πραγματικά νοσοκομείο, το Γενικό Νοσοκομείο Πατρών «Άγιος Ανδρέας». Ανέλαβα τον Γενάρη του 2020. Το νοσοκομείο είχε 330 ανεπτυγμένες κλίνες. Σήμερα έχει 370. Είχαμε 6 κλίνες ΜΕΘ. Σήμερα έχουμε 7 και ευελπιστώ το φθινόπωρο να έχουμε και την 8η. Έχουμε βελτιώσει όλους τους βασικούς δείκτες του νοσοκομείου και για αυτό είμαι πεπεισμένος, πληρότητες και χειρουργεία,

Προσωπικό σίγουρα πάνω από 300 άτομα παραπάνω προσωπικό σε σχέση με το 2019. Είμαστε σε πολύ καλό επίπεδο στη στελέχωση σε ιατρικό και νοσηλευτικό προσωπικό. Εχθρός, βέβαια, του καλού το καλύτερο. Στην πανδημία περάσαμε πάρα πολύ δύσκολα. Νοσηλεύσαμε μέχρι 130 ασθενείς Covid ανά ημέρα, στο peak της πανδημίας. Αναπτύξαμε 13 κλίνες ΜΕΘ Covid. Δεν θα σας κουράσω, όμως, για την πανδημία, γιατί τα στοιχεία υπάρχουν και νομίζω ότι όλοι μαζί τα καταφέραμε στο νοσοκομείο μας.

Σήμερα, στο νοσοκομείο βρίσκονται σε εξέλιξη πάρα πολύ σημαντικά έργα. Υπάρχει μία δωρεά του Ιδρύματος «Στεφανόπουλου», ανέγερση νέου κτιρίου για PET/CT και «γάμμα» κάμερα 4 εκατομμύρια ευρώ, από τις μεγαλύτερες δωρεές ιδιωτών σε περιφερειακά νοσοκομεία. Βρισκόμαστε στο τελικό στάδιο. Ευελπιστούμε μέχρι τον Οκτώβριο - Νοέμβρη να λειτουργήσει το νέο αυτό κτίριο και ο εξοπλισμός για τους ογκολογικούς ασθενείς. Έχουμε σε εξέλιξη καινούργιο λεβητοστάσιο, το οποίο είναι πάρα πολύ σημαντικό, γιατί θα πάρει για πρώτη φορά άδεια λειτουργίας το λεβητοστάσιο του νοσοκομείου από το 1990. Ήρθε ο πρώτος ατμολέβητας και ο ατμοδιανομέας. Ευελπιστούμε το Σεπτέμβρη να ολοκληρωθεί το έργο.

Στο Ταμείο Ανάκαμψης μπήκε το φαρμακείο του νοσοκομείου μας, που, δυστυχώς, ήταν σε κοντέινερ μετά τον σεισμό του 2008, οπότε ελπίζουμε τα επόμενα δύο χρόνια, έχει ήδη προκύψει ο μειοδότης, να έχουμε καινούργιο, σύγχρονο φαρμακείο και αποθήκη υλικού. Η ενεργειακή αναβάθμιση στα πέντε εκατομμύρια ευρώ του κτιρίου «Γεννηματάς», έχουμε και εκεί μειοδότη, άμεσα θα ξεκινήσουν τα έργα. Από την Περιφέρεια Δυτικής Ελλάδας θα έχουμε έναν καινούργιο γραμμικό επιταχυντή, αξίας τεσσάρων εκατομμυρίων ευρώ, μέσω χρηματοδότησης από την Περιφέρεια, όπως σας είπα. Γενικά, θα φύγω από το νοσοκομείο με ανάμεικτα συναισθήματα, πραγματικά, σας το λέω, σίγουρος όμως και πεπεισμένος ότι το νοσοκομείο αυτό από το 2019 βρίσκεται σε σαφέστατη καλύτερη θέση. Παρέχει υπηρεσίες βελτιωμένες και έχει αναπτυχθεί. Ευχαριστώ όλους τους εργαζόμενους, γιατί όλοι μαζί τα καταφέραμε.

Τώρα αν η εισήγηση γίνει αποδεκτή από εσάς, θα αναλάβω την 6η Υγειονομική περιφέρεια, μια τεράστια σε έκταση υγειονομική περιφέρεια με 28 νοσοκομεία, 92 κέντρα υγείας, ΤΟΜΥ, περιφερειακά ιατρεία, ορεινούς όγκους, νησιωτικές περιοχές, αστικά κέντρα. Προβλήματα, όπως σε όλα τα νοσοκομεία φαντάζομαι, όχι μόνο στην Ελλάδα, αλλά και στο εξωτερικό, με τη στελέχωση κυρίως του ιατρικού προσωπικού σε δύσκολες ειδικότητες, οι οποίες ενώ προκηρύσσονται βγαίνουν άγονες.

Τα επόμενα χρόνια θα έχουμε θέμα και με το νοσηλευτικό προσωπικό, το οποίο μεγαλώνει, κουράζεται, συνταξιοδοτείται ή κοιτάει άλλες εναλλακτικές στη σταδιοδρομία του και δεν έχουμε πάρα πολλούς πλέον ενδιαφερόμενους να σπουδάσουν την νοσηλευτική επιστήμη. Οπότε θα το αντιμετωπίσουμε αυτό το πρόβλημα τα επόμενα χρόνια, όπως το αντιμετωπίζει ήδη και η υπόλοιπη Ευρώπη. Εννοείται, ότι πάρα πολλοί υγειονομικοί μας επιστήμονες αναζητούν λύσεις στο εξωτερικό ή στον ιδιωτικό τομέα.

Κλείνοντας, θέλω να πω ότι, με συνέργειες, με συνεργασία, με καλή επικοινωνία, με ειλικρινή διάλογο και καλές προθέσεις και με το Υπουργείο, που δεδομένα μας στηρίζει, και με όλους τους εμπλεκόμενους, θα πρέπει να προσπαθήσουμε τις χρόνιες στρεβλώσεις και παθογένειες του συστήματος, τις οποίες τις δημιουργούμε διαχρονικά όλοι μας, να πάρουμε γενναίες αποφάσεις και να προτείνουμε λύσεις. Ευχαριστώ για ακόμα μια φορά τον Υπουργό για την τιμητική αυτή πρόταση πραγματικά και ακόμα μια φορά τους εργαζόμενους του νοσοκομείου «Άγιος Ανδρέας», που με τίμησαν τα τεσσερισήμισι αυτά χρόνια με τη στήριξή τους και καταφέραμε πολλά πράγματα μαζί. Σας ευχαριστώ πολύ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής**): Η υποστήριξη των γιατρών και των εργαζομένων είναι βασική, για να επιτύχει μια διοίκηση τους στόχους και τα αποτελέσματα που θέλει.

Προχωρούμε στον προτεινόμενο διοικητή για την 7η Υγειονομική Περιφέρεια, κ. Παπαβασιλείου.

**ΝΕΚΤΑΡΙΟΣ ΠΑΠΑΒΑΣΙΛΕΙΟΥ (Προτεινόμενος για διορισμό στη θέση του Διοικητή της 7ης Υγειονομικής Περιφέρειας (Υ.ΠΕ.))**: Κύριε Πρόεδρε, κύριοι Υπουργοί, κυρίες και κύριοι μέλη της Επιτροπής Κοινωνικών Υποθέσεων της Βουλής, αγαπητοί συνάδελφοι, είναι μια εξαιρετική μέρα σήμερα και ευχαριστώ τον Υπουργό για την πρότασή του. Θα μου επιτρέψετε τα πέντε λεπτά που έχω, να τα χρησιμοποιήσω ως εξής. Είμαι 57 χρονών, είμαι παντρεμένος, έχω μία κόρη 13 χρονών, είμαι οικονομολόγος, έχω ένα ΜBA, υποψήφιος διδάκτορας του Μεσογειακού Πανεπιστημίου και από το 2004 έχω εργαστεί στο χώρο του Εθνικού Συστήματος Υγείας, αλλά και στον ιδιωτικό χώρο υγείας. Το 2022 μου έγινε η τιμητική πρόταση να αναλάβω ως Υποδιοικητής της 7ης Υγειονομικής Περιφέρειας, ενώ την ίδια χρονιά, το Σεπτέμβριο του 2022, ανέλαβα τη θέση του Διοικητή της Υγειονομικής Περιφέρειας.

Πέντε είναι τα κύρια θέματα που θα απασχολήσουν τη θητεία μου τα επόμενα χρόνια. Το πρώτο είναι να καλύψουμε τα κενά που υπάρχουν στο Εθνικό Σύστημα Υγείας, γιατί, όπως γνωρίζετε, διανύουμε μια δύσκολη περίοδο. Η δύσκολη αυτή περίοδος στις συγκεκριμένες ειδικότητες, ειδικά ακτινολογίας, παθολογίας και ανοσολογίας, είναι αιχμής ζητήματα που αφορούν το Εθνικό Σύστημα Υγείας και εμείς γύρω - γύρω από την Κρήτη έχουμε νερό. Συνεπώς, πρέπει να αξιοποιήσουμε όλα εκείνα τα κίνητρα που μας δίνει η Πολιτεία, ούτως ώστε να φέρουμε γιατρούς στην υγειονομική περιφέρεια Κρήτης. Θα σας πω μετά συγκεκριμένο παράδειγμα.

Δεύτερον, να μείνουμε πιστοί στους δημοσιονομικούς κανόνες που έχει ορίσει το Υπουργείο μας, σε ό,τι αφορά τον προϋπολογισμό. Τρίτον, θεωρώ τα DRGs κάτι πολύ σημαντικό, διότι έτσι μπαίνει, επιτέλους, μια κύρια παράμετρος στο να μπορούμε να ελέγξουμε τι γίνεται μέσα στις υγειονομικές μονάδες. Πέμπτο, κάτι επίσης σημαντικό. Έχουμε ένα εργαλείο που ποτέ δεν το είχαμε στη χώρα μας και αυτό είναι το RRF. Θέλω να σας πω, ότι αυτήν τη στιγμή στην υγειονομική μας περιφέρεια έχουμε προκηρύξει 14.600.000 για έργα. Δεύτερον, έχουμε συμβασιοποιήσει 7.800.000, έχουμε 2 εκατομμύρια περίπου για κέντρα υγείας. Έχουμε βάλει όλα τα κέντρα υγείας και τα 19, στο RRF, ενώ αυτή τη στιγμή, τις επόμενες ημέρες, περίπου 7.800.000 βγαίνουν για έργα στα νοσοκομεία της Κρήτης.

Επίσης, έχουμε κάτι σημαντικό που εμάς, ως Κρήτη, μας ενδιαφέρει. Είναι αυτό που ψηφίσατε, κυρίες και κύριοι βουλευτές, πριν από λίγες ημέρες, στη Βουλή και αφορά στην ψυχιατρική μεταρρύθμιση. Και εμείς, στην Κρήτη, πρέπει να κάνουμε σημαντικά βήματα εκεί, γιατί πραγματικά έχουμε πολλές δομές, αλλά, για παράδειγμα, ο νομός Λασιθίου, από τον οποίο κατάγομαι, δεν έχουν ψυχιατρική κλινική. Ιδού ένα πεδίο λαμπρό σε ό,τι με αφορά, να έχουμε ψυχιατρική κλινική, αλλά και πώς να παντρέψουμε μια σειρά άλλων πραγμάτων.

Θα ήθελα, κύριε Πρόεδρε, να ευχαριστήσω από τα βάθη της καρδιάς μου τους 1.748 γιατρούς, τους 2.698 νοσηλευτές που έχω, τα 1.200 άτομα στην πρωτοβάθμια φροντίδα υγείας, αλλά και τα 1.200 πρόσωπα επικουρικού προσωπικού, που αυτήν τη στιγμή προσφέρουν στο Εθνικό Σύστημα Υγείας. Διότι, μέσω της ομαδικότητας, της συνεννόησης και της συνεργασίαςν μπορούμε να επιτύχουμε πάρα πολλά πράγματα. Είμαστε εδώ για να δίνουμε λύσεις και η ευχαρίστηση μας είναι, όταν επισκέπτεσαι τα νοσοκομεία, το «ευχαριστώ» που θα σού πει ο άγνωστος παππούς και η γιαγιά που θα συναντήσεις μέσα σε μια κλινική. Σας ευχαριστώ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ευχαριστούμε τον κύριο Παπαβασιλείου. Ολοκληρώθηκε η παρουσίαση των υποψηφίων. Στο σημείο αυτό περνάμε στους εκπροσώπους των κομμάτων. Να θυμίσω ότι τα βιογραφικά των προτεινόμενων για τις θέσεις των Διοικητών έχουν διανεμηθεί στα e-mail όλων των βουλευτών των μελών της Επιτροπής.

Το λόγο έχει ο κ. Γιόγιακας από τη Νέα Δημοκρατία.

**ΒΑΣΙΛΕΙΟΣ ΓΙΟΓΙΑΚΑΣ:** Ευχαριστώ, κύριε Πρόεδρε. Κύριοι Υπουργοί, θέλω να πω ότι ένιωσα ιδιαίτερη χαρά και ικανοποίηση που συμμετέχω σε αυτήν τη διαδικασία για τους προτεινόμενους Διοικητές των Υ.ΠΕ.. Είναι όντως, όπως είπε ο κ. Υπουργός, μια πρωτόγνωρη διαδικασία για τα ελληνικά δεδομένα επιλογής των Διοικητών. Ήταν μια διαδικασία, από ό,τι ζήσαμε όλοι μας, εξαιρετικά επίπονη, αλλά πάνω από όλα αντικειμενική και έδωσε τη δυνατότητα να επιλεγούν, από ό,τι είδαμε και στα βιογραφικά τους και στην παρουσίασή τους, άτομα εξαιρετικά υψηλού επιπέδου, τα οποία έχουν και εμπειρία και γνώση πάνω στα θέματα υγείας. Και πάνω απ’ όλα, κύριε Υπουργέ, βλέπουμε ότι διαχρονικά οι περισσότεροι συμμετέχουν σε διάφορες θέσεις υγειονομικού ενδιαφέροντος, από το 2010, ανεξαρτήτως κυβερνήσεων και αυτό σημαίνει ότι η επιλογή είχε πραγματικά αξιοκρατικά κριτήρια και αντικειμενικά.

Νομίζω, λοιπόν, ότι οι καινούργιοι προτεινόμενοι και αυριανοί ΥΠΕάρχες έχουν τη γνώση, τη θέληση και τη διάθεση να προσφέρουν στο Εθνικό Σύστημα Υγείας. Ένα Εθνικό Σύστημα Υγείας που τα τελευταία χρόνια και ιδιαίτερα με την πανδημία, έζησε όντως δύσκολες στιγμές και παρόλα αυτά, όμως, κατάφερε να επιβιώσει, κατάφερε να προσφέρει στους συνανθρώπους μας το μεγαλύτερο δυνατό όσον αφορά στα θέματα υγείας. Γνωρίζουμε όλοι μας ότι η διαχείριση των θεμάτων υγείας είναι πάρα πολύ δύσκολη. Χρειάζεται διαρκή και επίπονη προσπάθεια και, πάνω απ’ όλα, όπως όλοι γνωρίζουμε, χρειάζονται αρκετοί πόροι, που η Κυβέρνησή μας προσπαθεί, με τον καλύτερο δυνατό τρόπο, να ανταπεξέρχεται στο μέγιστο δυνατό.

Από εκεί και πέρα, βλέπω, όντως, στους προτεινόμενους ΥΠΕάρχες να είναι άνθρωποι με ιδιαίτερη βούληση, θέληση και καλή προσπάθεια. Θέλω να μεταφέρω και τις προσωπικές μου εμπειρίες, όλα αυτά τα χρόνια. Με τους περισσότερους, αν και εκλέγομαι σε ένα νομό περιφερειακό, στη Θεσπρωτία, ανά πάσα στιγμή, όταν χρειαστήκαμε να συζητήσουμε θέματα που αφορούν γενικότερα στην υγεία, ανταποκρίθηκαν άμεσα και θα έλεγα πάρα πολύ αποτελεσματικά. Ως εκ τούτου, από την πλευρά της Νέας Δημοκρατίας, είμαστε θετικότατοι στην εισήγησή σας και θέλουμε να ευχηθούμε καλό και δημιουργικό έργο να έχουν, τα επόμενα χρόνια, που θα είναι στο «τιμόνι» για τα θέματα υγείας. Ευχαριστώ πολύ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ευχαριστούμε τον κύριο Γιόγιακα για τη θετική γνώμη.

Το λόγο έχει ο κ. Πέτρος Παππάς από τον ΣΥΡΙΖΑ.

**ΠΕΤΡΟΣ ΠΑΠΠΑΣ:** Ευχαριστώ, κύριε Πρόεδρε. Καταρχήν, θέλω να πω το ότι θεσπίστηκε διαδικασία για την επιλογή των διοικητών των υγειονομικών περιφερειών είναι θετικό αλλά το αποτέλεσμα τελικά της διαδικασίας μας δείχνει ότι είναι μάλλον μια διαδικασία προβληματική, αφού οι επιλογές στις οποίες καταλήξαμε ήταν πέντε στις επτά οι ίδιες με τις προηγούμενες επιλογές, οι οποίες επιλογές ήταν πολιτικές και γίνανε με βάση πολιτικά κριτήρια, όπως είπε ο Υπουργός. Άρα, δε μιλάμε για μία διαδικασία η οποία, πραγματικά, ανανέωσε και άνοιξε την επιλογή των διοικητών χωρίς να μπαίνει μέσα η πολιτική εξουσία στην επιλογή τους.

Εμείς εξ αρχής είχαμε αντιρρήσεις για τον περίφημο νόμο Κεραμέως σε σχέση με την διαδικασία, γιατί σε μία χώρα που θέλουμε να λέμε ότι ανήκουμε σε μια σύγχρονη χώρα, δεν έχουμε μια διαδικασία την οποία να διενεργεί ο ΑΣΕΠ από την αρχή ως το τέλος, χωρίς καμία εμπλοκή της διοίκησης, χωρίς καμία εμπλοκή του κράτους. Το αποτέλεσμα το ίδιο μας δείχνει ότι τελικά η μοριοδότηση, προφανώς, η οποία δόθηκε στους ανθρώπους οι οποίοι υπηρέτησαν ως Διοικητές των Υγειονομικών Περιφερειών, επηρέασε σημαντικά το αποτέλεσμα. Άρα, έχουμε 5 στους 7 στα ίδια, δεν άνοιξε η διαδικασία και ακόμα χειροτερεύει, πηγαίνοντας τώρα προς τα κάτω. Οι Διοικητές οι οποίοι θα επιλεγούν σήμερα, θα συμμετέχουν στα συμβούλια επιλογής των υποδιοικητών και των διοικήσεων των νοσοκομείων.

Τι νομοθέτησε ο περίφημος νόμος Κεραμέως; Ότι οι διοικήσεις των νοσοκομείων στα μικρότερης δυναμικής νοσοκομεία, τα οποία είναι κάτω των 220, αν δεν απατώμαι, κλινών, δεν χρειάζεται ο διοικητής να έχει και συνάφεια σπουδών, να έχει, δηλαδή, σπουδάσει στη διοίκηση μονάδων υγείας, να έχει συναφείς σπουδές στη διοίκηση της υγείας και επαγγελματική εμπειρία προηγούμενη. Αρκεί να έχει επαγγελματική εμπειρία. Πότε, δε, αυτή η επαγγελματική εμπειρία αντλήθηκε; Αντλήθηκε στη διοίκηση της προηγούμενης θητείας, η οποία ήταν διορισμένη από την πολιτική εξουσία, και πού θα καταλήξουμε πάλι στις διοικήσεις των νοσοκομείων, ενδεχομένως;

Αυτό είναι μια πρώτη ερώτηση που απευθύνω στους υποψηφίους διοικητές των υγειονομικών περιφερειών. Θα βαρύνει στην κρίση σας, παρόλο που θα επιτρέπεται να διοριστούν διοικητές νοσοκομείων, κάποιος από τους διοικητές τους οποίους θα προτείνετε να έχουν και εμπειρία, αλλά και σπουδές συναφείς με τη διοίκηση των μονάδων υγείας ή θα καταλήξουμε πάλι να έχουμε διοικητές νοσοκομείων εμπόρους, γυμναστές, όπως στην περίπτωση του Νοσοκομείου Κιλκίς, ανθρώπους, δηλαδή, χωρίς συναφές αντικείμενο σπουδών;

Πού ακούστηκε αυτό, σε ποια χώρα του πρώτου κόσμου διοικείται ένας οργανισμός από ανθρώπους οι οποίοι δεν έχουν σπουδάσει αυτό το αντικείμενο; Μπορεί, δηλαδή, ένα στρατόπεδο να διοικηθεί από μη στρατιωτικό; Μπορεί ένα σχολείο να διοικηθεί από μη εκπαιδευτικό; Κατ’ αντιστοιχία, το νοσοκομείο, το οποίο είναι η πιο κρίσιμη μονάδα που αντιμετωπίζει την υγεία, το πιο κρίσιμο αγαθό το οποίο διαθέτουμε, μπορεί να διοικηθεί από έναν άνθρωπο ο οποίος δεν έχει καμία συνάφεια με την υγεία και σχετικές σπουδές με την υγεία; Οπότε, αυτό είναι ένα πρώτο ερώτημα που απευθύνω σε όλους.

Σε σχέση με τα υπόλοιπα, όντας ο ίδιος γιατρός και έχοντας υπηρετήσει σε πολλά νοσοκομεία της Μακεδονίας και της Θράκης, στο ΑΧΕΠΑ, στο «Ιπποκράτειο», στον «Άγιο Παύλο», στη Χαλκιδική, στα Γιαννιτσά και τελικά στο Κιλκίς και όντας Θεσσαλονικιός, έχω μια πολύ σαφή εικόνα για την 4η και την 3η Υγειονομική Περιφέρεια.

Καταρχήν, γιατί η «τράμπα» μεταξύ της 3ης και της 4ης; Αν θεωρήσουμε ότι ήταν πετυχημένοι οι δύο διοικητές στην 3η και στην 4η Περιφέρεια και έχοντας μια συνέχεια στη διοίκηση, εξηγεί ο Υπουργός ότι τους αλλάζει γιατί θεωρεί ότι έτσι θα τους δώσει περισσότερο κίνητρο. Εμένα προσωπικά μου φαίνεται περίεργο κάποιος ο όποιος είναι πετυχημένος σε μία διοίκηση να αλλάζει και να γίνεται μία τράμπα μεταξύ των δύο διοικητών.

Ακόμη μια παρατήρηση να κάνω για την 3η και την 4η. Αν συζητήσουμε για την αλλαγή του υγειονομικού χάρτη, κύριε Υπουργέ, πρέπει να δούμε αυτό το πολύ περίεργο το οποίο συμβαίνει στην 3η και στην 4η υγειονομική περιφέρεια, η Μακεδονία και η Θράκη να διοικείται από δύο υγειονομικές περιφέρειες, τα μισά νοσοκομεία να ανήκουν στη μία, τα άλλα μισά να ανήκουν στην άλλη, γεωγραφικές ασυνέχειες να υπάρχουν. Πραγματικά, δεν έχω καταλάβει γιατί δε γίνεται ένα συμμάζεμα μεταξύ της 3ης και της 4ης Υγειονομικής Περιφέρειας, το οποίο θα μπορούσε να αποβεί και οικονομικά ωφέλιμο για το Ελληνικό Κράτος.

Αφού μιλάω για την οικονομική ωφέλεια, θέλω να ρωτήσω τους υποψήφιους Διοικητές της 3ης και της 4ης Υγειονομικής Περιφέρειας σε σχέση με τα κτίρια τα οποία χρησιμοποιούν για τις υπηρεσίες. Η 3η Υγειονομική Περιφέρεια – και ρωτάω τον υποψήφιο και προφανώς θα είναι νέος διοικητής της 3ης Υγειονομικής Περιφέρειας, ο κύριος Τσαλικάκης – είναι ακόμα εγκατεστημένη στο κτίριο της οδού Αριστοτέλους, για το οποίο κτίριο, από το 2002 ως το 2019 έχουμε πληρώσει 2.660.405 ευρώ για ενοίκια, για να νοικιάζει τότε, η 3η και 4η.

Η 4η έχει φύγει στην Καλαμαριά, αν δεν απατώμαι, πάλι σε ενοίκιο, κύριε Τσαλικάκη, τη στιγμή που από το 2016 έως το 2019 έχουν δημιουργηθεί εγκαταστάσεις σε κτίριο της οδού Μαβίλη και Πηνειού στο κέντρο της Θεσσαλονίκης, κτίριο μεγαλύτερο από τα τετραγωνικά που είχε η 3η Υγειονομική, που είναι 715 τώρα, κτίριο πάνω από 1.000 τετραγωνικά, πλήρως εξοπλισμένο, στο οποίο μόνο μερικώς κάποιες υπηρεσίες της 3ης έχουν εγκατασταθεί. Γιατί; Έχετε σκοπό, κύριε Τσαλικάκη, να μετεγκαταστήσετε από την 3η Υγειονομική Περιφέρεια στο κτίριο του Δημοσίου, στο οποίο δεν θα πληρώνουμε ενοίκιο, προκειμένου να εξοικονομήσουμε πόρους από το Ελληνικό Κράτος;

Αλήθεια και η 4η, αφού χωράει εκεί, γιατί δεν μπορούμε να δούμε μήπως φύγει από το ενοίκιο και εξοικονομήσουμε και άλλους πόρους; Αυτό είναι το ένα ερώτημα και γιατί δεν έχει γίνει ως τώρα. Δεν θέλω να πιστέψω τις συνδικαλιστικές πιέσεις που ασκήθηκαν, ότι ήταν αυτές οι οποίες τελικά οδήγησαν στο να μην μετεγκατασταθεί η 3η Υγειονομική Περιφέρεια, γιατί κάποιοι υπάλληλοι ενδεχομένως τους αρέσει καλύτερα να δουλεύουν στην πλατεία Αριστοτέλους από ό,τι λίγο πιο πέρα, πέντε στενά πιο πάνω.

Μία ακόμη ερώτηση θέλω να απευθύνω σε όλους τους υποψηφίους Διοικητές. Πώς σκοπεύετε να αντιμετωπίσετε τις παράνομες μετακινήσεις γιατρών, οι οποίες συμβαίνουν από τις Τοπικές Μονάδες Υγείας. Οι γιατροί των Τοπικών Μονάδων Υγείας έχουν υπογράψει συγκεκριμένη σύμβαση, η οποία τους δεσμεύει να παρέχουν ένα έργο στην Πρωτοβάθμια Φροντίδα Υγείας και επ’ ουδενί δεν μπορούν να μετακινούνται στα νοσοκομεία όλης της Υγειονομικής τους Περιφέρειας για να καλύπτουν εφημερίες, καθώς το αντικείμενό τους είναι μη συναφές και επιπλέον αποψιλώνετε έτσι τις ΤΟ.Μ.Υ.

Σκοπεύετε – και είναι μια ερώτηση προς όλους – να συνεχίσετε τη μετακίνηση των γιατρών από τις Τοπικές Μονάδες Υγείας, αλλά και γενικότερα όλους αυτούς τους περιφερόμενους γιατρούς, οι οποίοι άνθρωποι φεύγουν από το Ε.Σ.Υ., γιατί κάθε μέρα καλούνται να εφημερεύσουν σε μια άλλη μονάδα; Αλλά κυρίως για τις ΤΟ.Μ.Υ. γιατί είναι και μια πράξη η οποία δεν είναι σύννομη.

Μια ερώτηση, προς τους υποψήφιους Διοικητές της 3ης και της 4ης ακόμα και σε όλους για τα Κέντρα Υγείας, γιατί γνωρίζω το κομμάτι της Θεσσαλονίκης. Τα πρώην Ι.Κ.Α. γίνανε ΠΕ.ΔΙ., τα ΠΕ.ΔΙ. γίνανε τώρα, κατ’ ευφημισμόν, Κέντρα Υγείας. Τα Κέντρα αυτά Υγείας - και πρόσφατα επισκέφθηκα το Κέντρο Υγείας Τούμπας – δεν παρέχουν υπηρεσίες Κέντρου Υγείας, δεν διαθέτουν Τ.Ε.Π., δεν εξετάζουν ασθενείς, δεν αποφορτίζουν τα νοσοκομεία, λειτουργούν σε ένα ωράριο υποτίθεται 08:00-15:00. Στην πραγματικότητα λειτουργούν 09:00-13:00, αλλά δεν υποδέχονται ασθενείς σαν επείγοντα.

Το Κέντρο Υγείας Τούμπας, χαρακτηριστικά, έχει 50 γιατρούς, 50 νοσηλευτές περίπου, διοικητικό προσωπικό, άρα στο σύνολο 150 άτομα, ένα μικρό νοσοκομείο και δουλεύει 09:00 με 13:00. Σκοπεύετε το Κέντρο Υγείας Νεάπολης, όλα αυτά τα πρώην Ι.Κ.Α., σκοπεύετε να τα κάνετε να λειτουργήσουν ως πραγματικά Κέντρα Υγείας αστικού τύπου, εικοσιτετράωρα, όπως το πρότυπο Κέντρο Υγείας Ευόσμου, το οποίο λειτουργεί 24ωρο, ώστε να αποφορτιστούν πραγματικά τα τριτοβάθμια νοσοκομεία της πόλης;

Τελευταίες τρεις παρατηρήσεις. Σκοπεύετε να προκηρύξετε σε όλους τους Διοικητές, θέσεις και προτεραιοποιήσετε τους παθολόγους, τα Τ.Ε.Π. και τις Μονάδες Εντατικής Θεραπείας, αλλά και με προκήρυξη μαζικά θέσεων, όχι μία-μία, δύο-δύο, γιατί δεν πρόκειται κανείς να έρθει, τρεις ή τέσσερις; Χαρακτηριστικό παράδειγμα είναι αυτό το οποίο γίνεται στο νοσοκομείο Κιλκίς, όπου αυτήν τη στιγμή η Παθολογική του είναι πλήρως αποψιλωμένη, στο οποίο προκηρύσσεται μία ή δύο, κάθε φορά, θέσεις. Κανείς δεν πρόκειται να έρθει, ένας ή δύο, αν δεν προκηρύξετε μαζικά. Το ίδιο και για τη Μονάδα Εντατικής Θεραπείας του νοσοκομείου Κιλκίς.

Συστήσατε έναν οργανισμό με τρεις θέσεις γιατρών Μ.Ε.Θ., δύο, μείνανε, μια-δυο στο Ιπποκράτειο και η Μ.Ε.Θ. δεν λειτούργησε ποτέ στο νοσοκομείο Κιλκίς. Σκοπεύετε να συστήσετε έναν ολοκληρωμένο οργανισμό; Γιατί με τρεις γιατρούς δεν μπορεί να καλυφθεί μια Μονάδα Εντατικής Θεραπείας και το γνωρίζετε, κύριοι Διοικητές καλά.

Τελειώνω με μια τελική παρατήρηση ακόμα. Πολλές καταγγελίες υπάρχουν για πολιτικές διώξεις και για υποβάθμιση στο νοσηλευτικό προσωπικό. Στη νέα διοίκηση την οποία θα αναλάβετε σκοπεύετε να ενσκήψετε πάνω στο πρόβλημα; Διότι είναι ακόμα ένα στοιχείο τριτοκοσμικότητας του Ελληνικού Κράτους να διώκουμε και να υποβαθμίζουμε νοσηλευτικό προσωπικό με βάση τις υποτιθέμενες πολιτικές πεποιθήσεις κ.λπ.. Υπήρχαν περιπτώσεις όπου προϊστάμενες υποβαθμίστηκαν σε απλές νοσηλεύτριες, κατά παράβαση του Υπηρεσιακού Κώδικα, τομεάρχισες υποβαθμίστηκαν με βάση πολιτικές προτιμήσεις. Σκοπεύετε στη νέα διοίκηση σας όλες αυτές τις καταγγελίες να τις δείτε με μια μεγαλύτερη πολιτική ευρύτητα;

Χωρίς να έχουμε κάποια ένσταση για την επιστημονική επάρκεια των 7 προτεινόμενων προσώπων και τη διοικητική τους επάρκεια, αλλά γιατί είμαστε αντίθετοι στη διαδικασία επιλογής, αλλά και στις ασκούμενες προφανώς πολιτικές από την κεντρική διοίκηση, εμάς η γνώμη μας ως ΣΥΡΙΖΑ-Προοδευτική Συμμαχία είναι αρνητική, κύριε Πρόεδρε.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Το λόγο έχει από το ΠΑΣΟΚ-ΚΙΝΑΛ ο κ. Τσίμαρης, που θα συνδεθεί με Webex.

**ΙΩΑΝΝΗΣ ΤΣΙΜΑΡΗΣ:** Καλημέρα σε όλους. Θέλω να δηλώσω ότι εμείς στο ΠΑΣΟΚ πιστεύουμε βαθιά στη διαφάνεια και στην αξιοκρατία στο κράτος. Είμαστε η παράταξη η οποία πιστεύει ουσιαστικά και όχι συγκυριακά στην αξιοκρατία και διαφάνεια στο δημόσιο τομέα, σε μια αξιοκρατική και διαφανή δημόσια διοίκηση, που δίνει ίσες ευκαιρίες σταδιοδρομίας προς το συμφέρον του πολίτη, που επιδιώκει ισχυρούς δεσμούς εμπιστοσύνης με την κοινωνία και που λειτουργεί ως μοχλός προόδου και ανάπτυξης και πιστεύουμε ότι πρέπει να υπάρχει ένα σταθερό θεσμικό πλαίσιο που θα διέπει την επιλογή και αξιολόγηση των οργάνων διοίκησης του Κράτους με πραγματική διαφάνεια και αξιοκρατία.

Εμάς η θέση μας πάντα ήταν ανοιχτοί διεθνείς διαγωνισμοί, με κύκλο ύπαρξης και παραμονής πέραν του εκλογικού ορίζοντα. Αυτό που θέλουμε και πιστεύουμε ότι είναι σωστό να εφαρμοστεί, έτσι ώστε να υπάρχει αξιοκρατία και το ΠΑΣΟΚ είναι το μόνο κόμμα που έχει εξασφαλίσει διαχρονικά την αξιοκρατία και διαφάνεια στον δημόσιο τομέα, με νομοθετικές τομές όπως είναι το ΑΣΕΠ, όπως είναι η «Διαύγεια», όπως είναι το opengov.

Η βασική μας ένσταση στη διαδικασία είναι φυσικά ο «Νόμος Κεραμέως», τον οποίο και καταψήφισαμε κατά τη συνεδρίαση στη Βουλή, όπου βάσει αυτού εφαρμόζεται η επιλογή των διοικήσεων των Υγειονομικών Περιφερειών και φυσικά θα ακολουθήσει και των διοικήσεων των νοσηλευτικών ιδρυμάτων, που έχει ως προκάλυψη το ΑΣΕΠ, για να παρουσιαστεί το τελικό αποτέλεσμα ως αξιοκρατική διαδικασία, έχοντας αλλάξει το αρχικό μείγμα που υπήρχε στο παλαιότερο νόμο που είχαμε ψηφίσει το 2020 από τρία άτομα, τα οποία ήταν σε επιτροπές αξιολόγησης, που ήταν μη κυβερνητικά και δύο κυβερνητικά. Ανέτρεψε αυτή σε 3 κυβερνητικά στελέχη ή που είναι πολιτικά και σε δύο στελέχη τα οποία είναι ο ένας του ΑΣΕΠ και ο άλλος είναι εκτός.

Άρα η βασική μας ένσταση είναι στη διαδικασία και φυσικά στη διαδικασία που θα ακολουθήσουμε μετά για την επιλογή διοικητών νοσοκομείων, όπου όπως ξέρουμε στα μικρότερα νοσοκομεία δεν τίθεται καν συνάφεια και συνήθως εκεί καταλήγουμε σε κομματικές επιλογές. Θέλω και εγώ να θέσω αυτή την ερώτηση στους προτεινόμενους Διοικητές αυτή τη στιγμή των ΥΠΕ, αν θα προτάξουνε τη συνάφεια με το αντικείμενο στην αξιολόγηση των υποψηφίων και την εμπειρία βέβαια, αλλά και τη σχετική συνάφεια. Εμείς θέλουμε ουσιαστικά τους ΥΠΕάρχες όπως ήταν η αρχική σχεδίαση από τον Αλέκο Παπαδόπουλο, άρα θέλουμε να έχουμε πρωτοβουλίες.

Η βασική ερώτηση που θέλω να κάνω σε όλους τους σημερινούς ΥΠΕάρχες, αυτούς δηλαδή που ήταν ήδη θέσεις σε ευθύνης, δηλαδή στον κ. Ροϊλό, στον κ. Τσαλικάκη, στον κ. Σερέτη, στον κ. Μπογιατζίδη και στον κ. Παπαβασιλείου, είναι ποιες ήταν οι ενέργειες που ήταν «out of the box» στην προηγούμενη θητεία τους. Αν σκοπεύουν να ακολουθούν τις οδηγίες του Υπουργού ή να αναλάβουν και αυτοί πρωτοβουλίες προς το Υπουργείο.

Αν θα κάνουν επικαιροποίηση των οργανισμών τους οποίους διοικούσαν και αν σκοπεύουν και με ποιον τρόπο να ανατρέψουν την όλη κατάσταση στελέχωσης, έτσι ώστε να προκηρυχθούν μαζικά θέσεις, για να έχουμε στελέχωση στον τομέα ευθύνης τους, εάν έχουν διακρίνει στην προηγούμενή τους θητεία κάποιες αλλαγές που πρέπει να γίνουν και αν τις έχουν προτείνει όσο αφορά την κατανομή. Το ζήτημα βέβαια είναι, πως τον καλύτερο να φέρναμε να διοικήσει τις ΥΠΕ, με τις πολιτικές που εφαρμόζει η Κυβέρνηση, θα είχε «δεμένα τα χέρια», γιατί το βασικό είναι η κεντρική επιλογή της Κυβέρνησης για την Υγεία. Βέβαια, οι Διοικητές εκφράζουν και την πολιτική του Υπουργείου, αλλά θεωρούμε ότι θα πρέπει να βρουν την πρωτοβουλία και να ανατρέψουν καταστάσεις στους οργανισμούς που διοικούν για το καλύτερο των περιοχών ευθύνης τους.

Εμείς σε αυτήν τη διαδικασία, η στάση μας κρίνουμε πως πρέπει να είναι πολιτική. Θεωρούμε ότι ο τρόπος με τον οποίο γίνεται η διαδικασία μας βρίσκει αντίθετους, γιατί καταψηφίσαμε το νόμο της κυρίας Κεραμέως. Δεν έχουμε πρόβλημα για τα συγκεκριμένα πρόσωπα τα οποία κάποια μπορεί να είναι πάρα πολύ αξιόλογα. Για αυτό το λόγο ψηφίσουμε «παρών». Σας ευχαριστώ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ευχαριστούμε τον κ. Τσίμαρη. Να πω το εξής τους προτεινόμενους διοικητές. Σημειώστε τις ερωτήσεις που έχουν απευθύνει οι βουλευτές και επειδή ο κ. Τσίμαρης σε κάποια σημεία δεν ακουγόταν καθαρά, αν κάτι δεν έχετε καταλάβει, να του ζητήσουμε να μας το ξαναπεί.

Το λόγο έχει, από το Κομμουνιστικό Κόμμα Ελλάδας, ο κ. Λαμπρούλης.

**ΓΕΩΡΓΙΟΣ ΛΑΜΠΡΟΥΛΗΣ:** Σας ευχαριστώ, καλημέρα σε όλους. Σε ό,τι αφορά τη διαδικασία τη σημερινή στην Επιτροπή μας, για την επιλογή των συγκεκριμένων επτά Διοικητών Υγειονομικών Περιφερειών που έχουν επιλεγεί από την Κυβέρνηση, από το Υπουργείο αντίστοιχα, για να διοικήσουν τις Υγειονομικές Περιφέρειες στη χώρα μας, εμείς δεν στεκόμαστε στα ζητήματα των προσώπων. Δεν έχουμε κάτι να παρατηρήσουμε. Ικανότητες μπορεί να έχουν, όπως ειπώθηκε και από τον Υπουργό, ικανότητες οι οποίες αξιολογήθηκαν στο πλαίσιο της διαδικασίας επιλογής, όμως εμείς σε αυτό που εστιάζουμε είναι σε ποιο πολιτικό πλαίσιο καλούνται να λειτουργήσουν, το οποίο φυσικά και αποδέχονται. Εξάλλου, ακούστηκε και από κάποιον Διοικητή το πώς θα λειτουργήσει, ακολουθώντας κατά γράμμα τις πολιτικές του Υπουργείου Υγείας.

Άρα, λοιπόν, σε ένα αντιλαϊκό πλαίσιο λειτουργίας και στον τομέα της Υγείας, που εφαρμόζει και η σημερινή Κυβέρνηση, σε συνέχεια των προηγούμενων κυβερνήσεων, στην πολιτική της περαιτέρω εμπορευματοποίησης και επιχειρηματικής λειτουργίας των δημόσιων μονάδων υγείας, σε αυτό, λοιπόν, το πλαίσιο, καλούνται να λειτουργήσουν και οι Διοικητές και προς αυτή την κατεύθυνση, όπως επίσης ειπώθηκε, αναλαμβάνονται από τους ίδιους απέναντι στην Πολιτεία, απέναντι στο Κράτος, στο Υπουργείο, δεσμεύσεις και οι όποιες δεσμεύσεις θα πρέπει να υλοποιούνται στη βάση των δεικτών και των στόχων που θα τους θέτει η εκάστοτε πολιτική Ηγεσία του Υπουργείου. Άρα, λοιπόν, εμείς σε επίπεδο ψήφου, κύριε Πρόεδρε, ψηφίζουμε «παρών» στις προτεινόμενες επιλογές του Υπουργείου Υγείας. Σας ευχαριστώ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ευχαριστούμε. Το λόγο τώρα έχει, από την «ΕΛΛΗΝΙΚΗ ΛΥΣΗ», ο κ. Γραμμένος.

**ΒΑΣΙΛΕΙΟΣ ΓΡΑΜΜΕΝΟΣ:** Σας ευχαριστώ πολύ, κύριε Πρόεδρε. Κύριοι της Κυβέρνησης, θα πρέπει να ξεκαθαρίσουμε ότι όσοι υποψήφιοι θέλουν να συμμετέχουν σε τόσο νευραλγικά πόστα στον τομέα υγείας, θα πρέπει τουλάχιστον να διαθέτουν τα απαραίτητα προσόντα, τις κατάλληλες δεξιότητες, συγκεκριμένα χαρακτηριστικά και μια ισχυρή προσωπικότητα για να μπορέσουν να διαχειριστούν αποτελεσματικά τις υγειονομικές μας μονάδες και να παρέχουν υψηλής ποιότητας υγειονομική περίθαλψη.

Τι διαπιστώσαμε από τα βιογραφικά, και δεν είναι προσωπικό το θέμα, είναι καθαρά πολιτικό, αν θέλετε και κοινωνικό και θα πρέπει να το αναδείξουμε. Διαπιστώσαμε, λοιπόν, από δύο συγκεκριμένα βιογραφικά, ότι για μία ακόμη φορά η Κυβέρνηση στοχεύει στην υποβάθμιση της σπουδαιότητας της διαδικασίας και θα εξηγηθώ. Συγκεκριμένα, κύριε Υπουργέ, προτείνετε για ανάληψη διοικητικής θέσης στην υγειονομική περίθαλψη απόφοιτη Παιδαγωγικού, η οποία έχει οριστεί από το Υπουργείο σας, δηλαδή από την Κυβέρνησή σας, ως εκπρόσωπος της χώρας σε αντικαρκινικά κέντρα. Το ξαναλέω, δεν είναι προσωπικό το ζήτημα, είναι καθαρά θεσμικό και πολιτικό. Αναφέρομαι στην κυρία Μπαλαούρα, για να λέμε και τα ονόματα.

Επίσης, κύριε Υπουργέ, πείτε μας πόσο λογικό είναι ένας απόφοιτος Γεωλογίας με μεταπτυχιακό στη Σεισμολογία να προτείνεται να αναλάβει καθήκοντα διοικητή σε νοσοκομείο ή σε τέτοιες θέσεις. Είναι αυτό που είπε και συνάδελφος του ΣΥΡΙΖΑ πριν από λίγο, ότι δεν μπορεί ένας άνθρωπος που δεν είναι στρατιωτικός να αναλάβει διοικητής μιας μονάδας στο Στρατό, όπως επίσης δεν μπορεί ένας που δεν είναι αστυνομικός να αναλάβει μια διοικητική θέση, αν θέλετε μια θέση ευθύνης, στην Ελληνική Αστυνομία. Τα βλέπουμε, όμως αυτά.

Αναφέρομαι, λοιπόν, στον κ. Ροϊλό και διαβάζουμε ότι ο συγκεκριμένος κύριος το 1984 διετέλεσε πρόεδρος της ΔΑΠ. Ισχύει ή δεν ισχύει; Γιατί αν μιλάμε για αξιοκρατία θα πρέπει αυτά να τα παραμερίζουμε, να τα βάλουμε στην άκρη και με αξιοκρατικά κριτήρια να μπαίνουμε σε αυτή τη διαδικασία. Ρωτάμε, λοιπόν, αν ισχύει, για να μάθει, λοιπόν, ο ελληνικός λαός με ποια κριτήρια γίνεται η επιλογή υποψηφίων από την Κυβέρνησή σας. Αυτός, λοιπόν, για εμάς είναι ο όρος του ρουσφετιού και της διαπλοκής. Έτσι τη χαρακτηρίζουμε, για αυτό και η δημόσια υγεία καταρρέει. Εμείς δεν εστιάζουμε κυρίως στα πρόσωπα, τα οποία μας φέρνετε εδώ σήμερα για να τα τοποθετήσετε σε συγκεκριμένες θέσεις, αλλά στον τρόπο με τον οποίο επανδρώνεται η δημόσια υγεία, η δημόσια διοίκηση.

Θέλω να κάνω και ένα γενικό σχόλιο και να κλείσω, κύριε Πρόεδρε. Δυστυχώς, δεν είδαμε νέα πρόσωπα. Από τους επτά υποψηφίους, οι πέντε, όπως είπε και ο συνάδελφος του ΣΥΡΙΖΑ, είναι ήδη σε θέσεις ευθύνης. Δεν έφεραν κανέναν αέρα ανανέωσης, πράγμα που σημαίνει ότι Κυβέρνηση θεωρεί ότι όλα πηγαίνουν πάρα πολύ καλά στον πολύπαθο τομέα της δημόσιας υγείας. Στην «Ελληνική Λύση», λοιπόν, πιστεύουμε, σε αντίθεση με εσάς, ότι ο τομέας της υγείας νοσεί.

Ενδεικτικά αναφέρω τα εξής, τα οποία τα γνωρίζω και από το ιατρικό ρεπορτάζ, που έχω κάνει για τέσσερα ολόκληρα χρόνια στο παρελθόν στα 30 χρόνια δημοσιογραφικής καριέρας. Υπάρχουν αυτήν τη στιγμή νοσοκομεία που δεν έχουν προσωπικό. Το γνωρίζετε, κύριε Υπουργέ. Υπάρχουν κτίρια υπό κατάρρευση. Υπάρχουν κτίρια, που στεγάζονται ασθενείς κάτω από άθλιες συνθήκες. Έτυχε να νοσηλευτώ το 2021 σε μεγάλο κεντρικό νοσοκομείο του Πειραιά. Πέρα από την άψογη συμπεριφορά και τις υπεράνθρωπες προσπάθειες των νοσηλευτών και του ιατρικού προσωπικού, οι συνθήκες ήταν πραγματικά άθλιες.

Υπάρχουν ακόμα ράντζα, κύριε Υπουργέ, στους διαδρόμους, για τα οποία δεν είμαστε υπερήφανοι, ούτε και εσείς, βέβαια. Ασθενείς που μεταφέρονται σε καρότσες αγροτικών αντί για ασθενοφόρα και άλλα πολλά τέτοια τραγικά που συμβαίνουν στο χώρο της υγείας σήμερα. Όλα αυτά δε, συμβαίνουν σε μια τριτοκοσμική χώρα, αλλά στην πολιτισμένη σύγχρονη, υποτίθεται, Ελλάδα και μέσα σε όλα αυτά διαλύσατε με το πρόσφατο νομοσχέδιο που φέρατε, κύριε Υπουργέ, τα ψυχιατρικά νοσοκομεία και τα προγράμματα απεξάρτησης. Αυτή είναι η εξυγίανση της υγείας που ευαγγελίζεστε;

Οι στόχοι των καινούργιων Διοικητών επιβάλλεται να έχουν ως κύριο άξονα την επάρκεια ιατρικού προσωπικού και αναφέρομαι σε εσάς, κυρία και κύριοι, που είστε υποψήφιοι για αυτές τις θέσεις, ιατρικού υλικού και ασθενοφόρων στα πολύπαθα νοσοκομεία μας, τη μείωση της σπατάλης και της γραφειοκρατίας, τη βελτίωση των παρεχόμενων υπηρεσιών προς τους ασθενείς μας που ευελπιστούν μπαίνοντας σε ένα νοσοκομείο να βγουν ζωντανοί.

Οι ανωτέρω επιλογές δεν μπορούν να εγγυηθούν και να διασφαλίσουν, κατά τη γνώμη μας, την εύρυθμη λειτουργία της Υγειονομικής Περιφέρειας στην οποία θα τοποθετηθούν όλοι αυτοί οι άνθρωποι και να επιφέρουν σίγουρα τη βελτίωση του ΕΣΥ. Για αυτό το λόγο, λοιπόν, με βάση τα παραπάνω σίγουρα θα καταψηφίσουμε. Ευχαριστώ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Το λόγο έχει ο κ. Φερχάτ.

**ΟΖΓΚΙΟΥΡ ΦΕΡΧΑΤ:** Ευχαριστώ, κ. Πρόεδρε. Άκουσα με προσοχή όλες τις τοποθετήσεις και των υποψηφίων για αυτές τις θέσεις των Διοικητών των Υγειονομικών Περιφερειών. Νομίζω ότι είναι μια πολύ σημαντική συνεδρίαση η σημερινή και από τις τοποθετήσεις των περισσοτέρων προς τις διοικήσεις των Υγειονομικών Περιφερειών αυτό που καταλαβαίνουμε είναι ότι θα κινηθούν μέσα στο αυστηρό πλαίσιο που θέτει η ηγεσία του Υπουργείου Υγείας, με ό,τι αυτό συνεπάγεται για τις πολιτικές που ασκεί για τη δημόσια υγεία και με όλα αυτά τα νομοσχέδια που έχει φέρει προς ψήφιση που ευνοούν την εμπορευματοποίηση και την ιδιωτικοποίηση της δημόσιας υγείας και την εν τέλει απαξίωσή της. Θα θέλαμε να ακούσουμε από τους υποψηφίους προς τις διοικήσεις των Υγειονομικών Περιφερειών να μας πουν τι πρωτοβουλίες θα πάρουν, έτσι ώστε να ενισχυθεί η δημόσια υγεία στις κατά τόπους Υγειονομικές Περιφέρειες.

Το άλλο θέμα που έχουμε τις ενστάσεις μας, είναι ότι αυτή η διαδικασία γίνεται με βάση το νόμο Κεραμέως. Για αυτό είμαστε πολύ επιφυλακτικοί όσον αφορά τις επιλογές στις τοποθετήσεις αυτές. Δεν έχουμε κάτι σε προσωπικό επίπεδο με κανέναν από τους υποψηφίους και με κάποιους από αυτούς έχουμε συνεργαστεί κιόλας, όπως στην 4η Υγειονομική Περιφέρεια και θα θέλαμε να διευκρινιστεί, γιατί γίνεται αυτή η ανταλλαγή προσώπων στις περιφέρειες και τι εξυπηρετεί, καθώς ένας άνθρωπος που κατέχει ένα συγκεκριμένο διοικητικό πόστο αν είναι καλός στη θέση ευθύνης του, ποιο το νόημα της αλλαγής;

Θα θέλαμε να μας πούνε με λίγα λόγια τι πρωτοβουλίες θα πάρουν, έτσι ώστε, εκτός από το αυστηρό πλαίσιο που θα τους θέσει η ηγεσία του Υπουργείου Υγείας, σε τι θα μπορούσαν να προσφέρουν παραπάνω, όσον αφορά τη στελέχωση των δημόσιων δομών, όσον αφορά την εξυγίανση των δημόσιων δομών και ένα πολύ σημαντικό ζήτημα που το έχουμε συζητήσει και στην Επιτροπή Περιφερειών είναι τι σκέπτονται για τις περιοχές εκείνες που αδυνατεί να καλύψει το δημόσιο σύστημα υγείας, όπως είναι οι ορεινές δυσπρόσιτες περιοχές ή όπως είναι οι περιοχές με νησιωτικότητα και πως θα μπορούσαν να ανταπεξέλθουν σε αυτές τις δύσκολες συνθήκες στον ρόλο που τους αναλογεί;

Επειδή είμαστε αναγκασμένοι στο όνομα της δημόσιας υγείας να είμαστε συνεργατικοί, αν ήταν να ψηφίσουμε στη σημερινή διαδικασία, θα ψηφίζαμε «παρών». Σας ευχαριστώ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Το λόγο έχει ο κ. Παπαδόπουλος.

**ΝΙΚΟΛΑΟΣ ΠΑΠΑΔΟΠΟΥΛΟΣ:** Σας ευχαριστώ πολύ, κύριε Πρόεδρε και καλημέρα και από εμένα σε όλους τους συναδέλφους, το Προεδρείο και εύχομαι κάθε καλό και σιδεροκέφαλοι σε όλους τους Διοικητές των Υ.ΠΕ.. Εμείς δεν έχουμε κανένα απολύτως πρόβλημα με τα πρόσωπα και με τις προσωπικότητες, αλλά δεν πρέπει να κρύψουμε και να αποκρύψουμε από τον ελληνικό λαό τα τεκταινόμενα στο Ελληνικό Κοινοβούλιο. Είδαμε, καμαρώσαμε, πριν λίγο τον Υπουργό μας εκεί, πάλι με πομπώδεις τίτλους, χωρίς περιεχόμενο και ατέρμονες φαμφαρολογίες περί πρωτοφανούς διαδικασίας – έτσι το χαρακτηρίζει – πρώτη φορά στην Ελλάδα τέτοια διαδικασία αδιάβλητη. Πρώτη φορά στην ιστορία τέτοια αξιοκρατία και τέτοια αντικειμενικότητα.

Ποιον κοροϊδεύετε; Εμάς, τον ελληνικό λαό ή τον εαυτό σας; Είναι δυνατόν να λέτε τέτοια πράγματα; Ρωτώ, πώς είναι δυνατόν ένα νομοσχέδιο που ήρθε με διαδικασίες εξπρές και χθες το ψηφίσαμε, σήμερα να έχουν ήδη διοριστεί αυτά τα πρόσωπα; Μας είπατε ότι από τις 7 Υ.ΠΕ., οι 5 ήταν ήδη διορισμένοι και 2 ήταν ήδη διοικητές των νοσοκομείων, δηλαδή, άνθρωποι του στενού «κομματικού σωλήνα» της Νέας Δημοκρατίας. Έστω και ένα ψήγμα αξιοκρατίας αν βρίσκαμε σε αυτές τις προτάσεις, θα το ψηφίζαμε. Άλλα είναι δυνατόν, αγαπητοί μου, σε όλη την Ελλάδα, από όλα τα Κόμματα, από το 100% της Ελλάδας, μόνο από το 20% να υπάρχουν όλοι αυτοί οι άνθρωποι;

Έστω έναν να βάζατε από έναν άλλο χώρο και να δείχνατε ότι υπάρχει κάποια καλή διάθεση. Είναι για γέλια, δηλαδή, όλη η κατάσταση. Πραγματικά, με τις προσωπικότητες των ανθρώπων και με τα βιογραφικά δεν έχω κάτι, έχω ενστάσεις όμως για την διαδικασία η οποία κοροϊδεύει, υποτιμά τον Έλληνα πολίτη του εικοστού πρώτου αιώνα. Αυτά θα τα βλέπαμε, ας πούμε, στους κοτζαμπάσηδες του προηγούμενου αιώνα, τα βλέπουμε και τώρα; Γελάω με τις φαμφαρολογίες. Είμαι σίγουρος ότι θα ακολουθήσει την επόμενη εβδομάδα, είπε ο αγαπητός μας Υπουργός, οι Υποδιοικητές των Υ.ΠΕ.. Είμαι βέβαιος ότι θα γίνει με τον ίδιο τρόπο και την μεθεπόμενη εβδομάδα οι διοικητές των νοσοκομείων με τον ίδιο πάλι τρόπο, που πραγματικά με στεναχωρεί και πραγματικά βάζει τη σφραγίδα του ότι λίγα πράγματα αν θα γίνουν, θα γίνουν.

Οι προηγούμενοι συνάδελφοι υπαινίχθηκαν και είπαν σωστά πράγματα και θα πω και εγώ ότι θα πρέπει να συμμαζέψετε τα ενοίκια στις Υ.ΠΕ.. Στην 3η και 4η Υ.ΠΕ., απλώς αλλάξατε γραφεία στους ανθρώπους, τους ξεβολεύετε. Δεν ξέρω τι κάνετε. Δε μπορεί δηλαδή, να μην υπάρχει από κάποιον άλλο χώρο κάποιος άλλος άνθρωπος. Να συμμαζευτούν τα ενοίκια, να συμμαζευτεί η Υ.ΠΕ., να προσπαθήσετε να φέρετε πόρους στην υγεία, να γίνουν προσλήψεις, που είπαμε αλλά και υποδομές.

Εγώ από τη Θεσσαλονίκη προέρχομαι, ξέρω ότι έπεσαν σοβάδες και σε άλλα νοσοκομεία, σε ένα άλλο νοσοκομείο έπεσε ολόκληρος ο χειρουργικός φωτισμός και από τύχη γλίτωσε ο συνάδελφος χειρουργός. Δηλαδή, πρέπει να γίνουν σοβαρά πράγματα και δεν είναι αστείο η υγεία μας.

Σαν άνθρωπος, τέλος, εύχομαι κάθε επιτυχία και στους επτά, από τα βάθη της καρδιάς μου, γιατί η επιτυχία τους σημαίνει επιτυχία και της υγείας και επιτυχία αντιμετώπισης των προβλημάτων των Ελλήνων πολιτών. Σαν υπεύθυνος πολιτικός, όμως, θέλω με όλη μου τη δύναμη να καυτηριάσω τον τρόπο επιλογής που γίνεται αδιάσειστα μέσα από έναν «κομματικό σωλήνα».

Να πω αυτό και να κλείσω. Να ξέρετε, αγαπητοί μου, ότι κανένα νοσοκομείο δεν λειτουργεί σωστά από άποψη προσωπικού και από άποψη πόρων. Αν υπάρχει έστω και ένα, να ξέρετε, ότι θα είναι η εξαίρεση που επιβεβαιώνει τον κανόνα του κατακερματισμού και την κατάντια που έχει το Εθνικό Σύστημα Υγείας. Είπε ο συνάδελφος για το Νοσοκομείο του Κιλκίς. Μου τηλεφωνούν από το Νοσοκομείο της Κοζάνης, ότι δεν υπάρχουν εντατικολόγοι, δεν υπάρχουν αναισθησιολόγοι, δεν υπάρχουν χειρουργοί, το ίδιο από το Νοσοκομείο του Ρεθύμνου. Ό,τι και να πω θα είναι λίγο.

Εύχομαι ο Θεός να μας φωτίσει όλους μας και να κάνουμε κάτι καλύτερο για τον Έλληνα πολίτη, για τον Έλληνα ασθενή και να βάλουμε επιτέλους μυαλό. Ο κόσμος δεν αντέχει αυτές τις φαμφαρολογίες, για δήθεν πρωτοποριακά και τέτοια, αυτά είναι του προηγούμενου, του πιο προηγούμενου αιώνος και ανήκουν σε «κοτζαμπάσηδες» και «αλμπάνηδες». Ευχαριστώ πολύ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Κύριε Παπαδόπουλε, ποια είναι η θέση σας, για να καταγραφεί στα Πρακτικά.

**ΝΙΚΟΛΑΟΣ ΠΑΠΑΔΟΠΟΥΛΟΣ:** Η θέση μας είναι αρνητική. Σας είπα για τη διαδικασία ότι διαφωνώ οριζοντίως και καθέτως. Πρέπει να δούμε μια αξιοκρατία. Δεν μπορεί από κανέναν άλλο χώρο να μην υπάρχει κανένας άλλος άνθρωπος.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Σας ευχαριστώ. Από την Κ.Ο. «ΠΛΕΥΣΗ ΕΛΕΥΘΕΡΙΑΣ - ΖΩΗ ΚΩΝΣΤΑΝΤΟΠΟΥΛΟΥ», ο κ. Μπιμπίλας, έχει το λόγο.

**ΣΠΥΡΙΔΩΝ ΜΠΙΜΠΙΛΑΣ:** Σας ευχαριστώ πολύ. Η «ΠΛΕΥΣΗ ΕΛΕΥΘΕΡΙΑΣ» δίνει μεγάλη έμφαση στη δημόσια υγεία, τη δημόσια και δωρεάν υγεία για όλους τους πολίτες, ως δημόσιο αγαθό και θεμελιώδες δικαίωμα για όλους. Η Πολιτεία πρέπει να το εξασφαλίζει για όλους τους ανθρώπους χωρίς αστερίσκους και κυρίως για τους φτωχούς και ανήμπορους ανθρώπους, οι οποίοι δεν διευκολύνονται πολλές φορές και δεν μπορούν να κάνουν ούτε εξετάσεις. Η Πρόεδρός μας, η κυρία Ζωή Κωνσταντοπούλου, η οποία θα έρθει σε λίγο, επισκέφθηκε πρόσφατα το νοσοκομείο Νίκαιας και ιδίοις όμμασι είδε τις ελλείψεις, τα ράντζα και την κακή διαχείριση που υπάρχει εκεί και το κακό περιβάλλον που αντιμετωπίζουν οι ασθενείς και οι άνθρωποι που τους περιβάλλον.

Όσον αφορά στην πανδημία, η «ΠΛΕΥΣΗ ΕΛΕΥΘΕΡΙΑΣ» έδωσε και χορηγίες, έδωσε καρδιογράφο, κλιβάνους, ΜΕΘ και ενώ έγιναν δωρεές και από άλλους φορείς, η αύξηση του προϋπολογισμού ήταν ελλιπής σε σχέση με τις ανάγκες. Σεβόμενος όλους τους επιστήμονες που καλούνται να στελεχώσουν αυτή τη στιγμή τις Υγειονομικές Περιφέρειες, από τις υψηλές θέσεις που καλούνται να υπηρετήσουν, εγώ προσωπικά ως καλλιτέχνης και ως μη επαΐον δεν μπορώ να τους αξιολογήσω ως επιστήμονες και προσωπικότητες.

Εφόσον η διαδικασία υπήρξε διαφανής και αξιοκρατική όπως λέτε και δεν έχει καθόλου πολιτικά κριτήρια και δεν υπάρχει ίχνος διαπλοκής, πράγμα που είναι αντικείμενο ερεύνης, εμείς δεν έχουμε παρά να παρατηρήσουμε, αφού ήταν κάποιοι επιτυχημένοι στις περιφέρειές τους, γιατί απλά κάνουν «τράμπα» μεταξύ τους; Νομίζω ότι οι πιο αρμόδιοι για να μιλήσουν είναι οι έχοντες σχέση με το αντικείμενο που συζητάμε.

Θέλω να ρωτήσω, όμως, τι πρωτοβουλίες θα πάρουν οι αξιόλογοι αυτοί άνθρωποι στις περιφέρειές τους για τα κτίρια τα οποία εξυπηρετούν τις εγκαταστάσεις των νοσοκομείων, που πολλές φορές δεν είναι κατάλληλα, που πολλές φορές δεν είναι δημόσια κτίρια, αλλά είναι ενοικιαζόμενα, πώς θα αναβαθμιστούν, τι θα κάνουν με τις κλίνες που δεν επαρκούν και με τις οργανικές θέσεις ιατρών και νοσηλευτών, που εκεί έχουμε πολύ μεγάλες ελλείψεις. Επίσης, τι θα κάνουν με τις μετακινήσεις γιατρών που πολλές φορές δεν είναι απόλυτα νόμιμες.

Επίσης, τι θα κάνουν για την καταπολέμηση του περίφημου κακού που μαστίζει το υγειονομικό μας σύστημα, το περίφημο «φακελάκι», το οποίο υπάρχει ακόμα και σήμερα και καταδυναστεύει κυρίως τις φτωχές τάξεις των ανθρώπων; Επίσης, τι θα κάνουν με την προκήρυξη θέσεων ειδικοτήτων που υπάρχουν ελλείψεις; Τι θα κάνουν με την πάταξη των μετακινήσεων λόγω πολιτικών σκοπιμοτήτων; Εσείς τι πιστεύετε για την πρωτοβάθμια βαθμίδα υγείας που νοσεί;

Τα Κέντρα Υγείας πρέπει να είναι πολύ ενισχυμένα, γιατί αυτή τη στιγμή είναι υποστελεχωμένα. Η δημόσια υγεία δεν είναι μόνο οι εγκαταστάσεις, αλλά πάνω από όλα είναι το προσωπικό και οι άνθρωποι που υπηρετούν. Οι ασθενείς συχνά-πυκνά καταγγέλλουν πολλά πράγματα και οι γιατροί είναι σε αναστάτωση. Το είδαμε και πρόσφατα με το νομοσχέδιο που πέρασε μόλις προχθές για την ψυχική υγεία. Σε λίγο θα είναι εδώ η κυρία Ζωή Κωνσταντοπούλου, που θα σας ενημερώσει για την τελική απόφαση του κόμματός μας.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ευχαριστούμε. Το λόγο έχει από την Κ.Ο. «ΣΠΑΡΤΙΑΤΕΣ», ο κ. Δημητριάδης.

**ΠΕΤΡΟΣ ΔΗΜΗΤΡΙΑΔΗΣ:** Ευχαριστώ πολύ, κ. Πρόεδρε. Κύριοι Υπουργοί, κυρίες και κύριοι συνάδελφοι, εμείς θα πούμε τα εξής. Πρώτον, δεν έχουμε θέμα με τα πρόσωπα και με τα βιογραφικά τους, αλλά με τον τρόπο της διαδικασίας. Επειδή ειπώθηκε ότι ακολουθείται ο νόμος Κεραμέως, να πω πως ο νόμος Κεραμέως μπορεί μεν να προβλέπει μια σειρά από διαγωνισμούς, όμως στο τέλος ανάμεσα τους τελευταίου τρεις υποψηφίους, η τελική επιλογή γίνεται από τον Υπουργό. Επομένως, πάλι έχουμε μια πολιτική παρέμβαση. Σε αυτό έχουμε ένσταση.

Σε ένα άλλο που έχουμε ένσταση είναι το γεγονός ότι πολλοί διοικητές νοσοκομείων επιλέγονται ως διοικητές, χωρίς να υπάρχει γνωστική συνάφεια με το αντικείμενο παρά μόνο εργασιακή εμπειρία. Αυτές είναι δύο βασικές μας ενστάσεις.

Επίσης θα ήθελα να τονίσω ότι, παρατηρώντας τους υποψηφίους, βλέπω ότι οι πέντε από τους επτά έχουν τελέσει ξανά διοικητές, συνεπώς δεν έχουμε κάποια ανανέωση, ουσιαστικά, προσώπων και δεν μπορώ να καταλάβω το γεγονός, για την 3η και 4η Υγειονομική Περιφέρεια, για ποιο λόγο γίνεται ανταλλαγή υποψηφίων. Για ποιο λόγο κάνουμε τη λεγόμενη «τράμπα», εφόσον ήταν επιτυχημένοι στον τομέα τους. Είναι κάτι το οποίο μας προβληματίζει.

Επειδή, λοιπόν, τυχαίνει να είμαι Θεσσαλονικιός και βορειοελλαδίτης, θα επικεντρωθώ λίγο σε δύο Περιφέρειες, την 3η και 4η Υγειονομική Περιφέρεια. Λοιπόν, στη Θεσσαλονίκη έχουμε μεγάλο πρόβλημα με τα κτίρια. Το Νοέμβριο του 2023 στο Νοσοκομείο «Άγιος Δημήτριος» κατέρρευσε μερικώς η οροφή σε μια πτέρυγα. Επίσης να πω ότι η ΠΟΕΔΗΝ και η ΕΝΙΘ έχουν καταγγείλει επανειλημμένως πως υπάρχει μεγάλη υποστελέχωση, ειδικά στον τομέα των αναισθησιολόγων και θα ήθελα να ρωτήσω τι θα κάνει ο προτεινόμενος Διοικητής της 3ης ΥΠΕ αναφορικά με αυτή την κατάσταση, με τα κτίρια, με τις ελλείψεις σε προσωπικό; Πώς θα τις αντιμετωπίσει;

Επίσης, για την 4η Υγειονομική Περιφέρεια, μέσα σε αυτήν είναι η Μακεδονία και η Θράκη. Στη Θράκη υπάρχει πολύ μεγάλο πρόβλημα με το Νοσοκομείο της Ξάνθης. Πέρσι τον Αύγουστο είχα μεταβεί προσωπικά στην Ξάνθη, όπου είχε γίνει μια διαμαρτυρία υγειονομικών και μάλιστα οι ίδιοι οι υγειονομικοί εξέφρασαν την ανησυχία τους για τις ελλείψεις στο Νοσοκομείο, για το γεγονός ότι το Νοσοκομείο Ξάνθης κινδυνεύει να μείνει χωρίς προσωπικό και να γίνει Κέντρο Υγείας και αυτό είναι πάρα πολύ σοβαρό, δεδομένου ότι η Ξάνθη είναι μία πόλη που έχει βιομηχανική περιοχή και, μάλιστα, είναι και τουριστικό κέντρο, διότι κάθε Σεπτέμβριο γίνονται και οι εορτές της Παλαιάς Πόλης που προσελκύουν κόσμο.

Θέλω να ρωτήσω τον προτεινόμενο Διοικητή της 4ης Υγειονομικής Περιφέρειας, τι θα κάνει για το Νοσοκομείο Ξάνθης; Πώς θα αντιμετωπίσει τις ελλείψεις στο εν λόγω Νοσοκομείο και τι θα συμβεί; Είναι δύο ερωτήματα τα οποίο βασανίζουν πάρα πολύ κόσμο και έχω πάρα πολλές καταγγελίες από κατοίκους της Ξάνθης, τι θα συμβεί σε περίπτωση που το Νοσοκομείο τους κλείσει, αν θα κλείσει βασικά.

Τέλος, θα ήθελα να πω ότι για εμάς προσωπικά η δημόσια υγεία, όπως είπαμε και στο προηγούμενο νομοσχέδιο, στη ψυχιατρική μεταρρύθμιση, είναι πάρα πολύ σημαντική. Έχει να κάνει με την επιβίωση των Ελλήνων και των Ελληνίδων, για αυτό λόγο εμείς θέλουμε συγκεκριμένες απαντήσεις και, κυρίως, θα θέλουμε να ξέρουμε τα πρόσωπα τα οποία θα αναλάβουν, διότι θα αντιμετωπίσουν πάρα πολύ σοβαρά προβλήματα, τι προτίθενται να κάνουν για αυτά εδώ τα προβλήματα; Εμάς η θέση μας, λόγω του τρόπου επιλογής, είναι «παρών», κύριε Πρόεδρε. Ευχαριστώ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ευχαριστούμε. Το λόγο έχει ο κύριος Χαλκιάς.

**ΑΘΑΝΑΣΙΟΣ ΧΑΛΚΙΑΣ:** Καταρχάς, θα ευχηθώ σε όλους καλό μήνα. Καλώς ήλθατε, σε όλους τους Διοικητές. Επειδή ακούστηκαν κάποια πράγματα στην Επιτροπή και λίγο δεν μπορώ να το κατανοήσω. Ακούστηκε, γιατί, λέει, οι διοικήσεις δηλώνουν ότι θα ακολουθήσουν την ηγεσία του Υπουργείου Υγείας. Είναι δυνατόν να μην ακολουθούν την πολιτική του Υπουργείου Υγείας; Πώς ακούγεται αυτό; Πριν αναφέρθηκε το στρατιωτικό παράδειγμα. Είναι δυνατόν ένας διοικητής στρατοπέδου να μην ακολουθήσει τις οδηγίες του Αρχηγού ΓΕΕΘΑ; Εννοείται ότι θα ακολουθήσετε τις οδηγίες του Υπουργείου Υγείας. Όσον αφορά την καλή συνεργασία μεταξύ Υπουργείου και ΥΠΕ. Είναι απαραίτητο συστατικό για να λειτουργούν εύρυθμα.

Προσωπική μου άποψη θα εκφράσω τώρα. Όσον αφορά για το νόμο όπου από τους τρεις υποψηφίους η επιλογή γίνεται από τον κύριο Υπουργό, του ενός ή της μίας Διοικητή, εμένα με βρίσκει σύμφωνο. Γιατί στην πολιτική πολλές φορές μπορεί και οι τρεις άνθρωποι να έχουν τα ίδια ακριβώς κριτήρια και βαθμολογία κλπ.. Το θέμα είναι με αυτόν τον άνθρωπο μπορείς να συνεργαστείς; Εγώ, προσωπικά, δεν το βρίσκω λάθος. Πιστεύω ότι είναι πολύ σωστό, γιατί ο κύριος Υπουργός ξέρει με ποιον άνθρωπο από τους τρεις που καταλήξανε στη διαδικασία μπορεί να συνεργαστεί. Σας ευχαριστώ πάρα πολύ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Προχωρούμε τώρα στους βουλευτές που έχουν ζητήσει το λόγο.

Το λόγο έχει ο κ. Πολάκης.

**ΠΑΥΛΟΣ ΠΟΛΑΚΗΣ**: Ευχαριστώ, κύριε Πρόεδρε. Ελπίζω να μπορέσω να προλάβω. Κύριε Υπουργέ, κύριοι συνάδελφοι, κύριοι μελλοντικοί Διοικητές των ΥΠΕ, πρώτον, διαδικασία αξιολόγησης δεν είναι η πρώτη φορά που γίνεται. Κάναμε εμείς, ως Κυβέρνηση, στους διοικητές των νοσοκομείων. Έξι μήνες συνεντεύξεις, που μας πρότειναν τρεις και διαλέξαμε έναν.

**Αυτή η διαδικασία είχε ως αποτέλεσμα, για πρώτη φορά στην ιστορία του Ελληνικού Κράτους, μια Κυβέρνηση να ορίσει 115 διοικητές και υποδιοικητές νοσοκομείων, από τους οποίους μόνο οι 30 ανήκαν πολιτικά στο χώρο της παράταξης που κυβερνούσε. Αυτό δεν έχει ξαναγίνει ιστορικά. Δεύτερον, κρατήσαμε γύρω στους 15 Διοικητές που είχαν θητεύσει επί προηγούμενης Κυβέρνησης ως διοικητές νοσοκομείων. Τρίτον, κανείς από τους Διοικητές, πλην του κυρίου Τσαλικάκη, δεν ήταν στην πρώτη τριάδα της κατάταξης των 15, που ήταν η πρώτη κατάταξη. Από αυτούς που σήμερα προτείνετε μόνο ο κ. Τσαλικάκης ήταν στην πρώτη τριάδα και ο κ. Ροϊλός νομίζω τρίτος, αλλά όχι στην ΥΠΕ στην οποία τελικώς τον τοποθετείτε. Στην ΥΠΕ στην οποία τελικώς τον τοποθετείτε ήταν έβδομος. Κάνει μεγάλη αλλαγή και φαίνονται οι βαθμολογίες της προσωπικής συνέντευξης.**

**Προσέξτε τώρα, μου κάνει τεράστια εντύπωση να βαθμολογείτε στην προσωπική συνέντευξη την κυρία Μπαλασοπούλου η οποία ήταν δεύτερη στην κατάταξη της 1ης ΥΠΕ στην δεκαπεντάδα. Μου κάνει τεράστια εντύπωση να βαθμολογείτε την κυρία Μπασαλοπούλου με 620 στη συνέντευξη, την κυρία Μπαλαούρα με 740 και τον κ. Ροϊλό με 751. Έπρεπε, κ. Ροϊλέ, να ήσασταν τουλάχιστον το ίδιο με την κυρία Μπαλασοπούλου. Δεν θα μιλήσω για την κυρία Μπαλαούρα, επειδή ξέρουμε ότι είναι η Διοικήτρια του «Ιπποκράτειου». Λοιπόν, λέω μόνο αυτό το παράδειγμα και προχωρώ. Δηλαδή, η κατάταξη των τριών που έφτασαν στον Υπουργό διαμορφώθηκε σε πάρα πολύ μεγάλο βαθμό από το αποτέλεσμα της προσωπικής συνέντευξης.**

**Προχωράω, στην 1η ΥΠΕ. Κυρία Μπαλαούρα, είστε εκπαιδευτικός νηπιαγωγός. Εγώ βρήκα ότι, με τα στοιχεία τα οποία εσείς καταθέσατε στο βιογραφικό σας, βλέπω ότι ως μισθωτή έχετε 3.757 μέρες εργασίας, δηλαδή 10,2 χρόνια. Από αυτές τις 3.757 ημέρες εργασίας, οι 2.227, δηλαδή τα 6,1 χρόνια είστε Διοικήτρια στο «Κωνσταντοπούλειο» και τώρα στον «Άγιο Σάββα». Αυτό προφανώς, σας έδωσε και τα μόρια της θητείας, αλλά να ξέρουμε για ποια εργασία μιλάμε. Τέταρτον, θα ήθελα να ξέρω, το μεταπτυχιακό που λέτε στο London School of Εconomics, πήγατε εκεί, έγινε διά αλληλογραφίας, πώς ακριβώς έγινε; Πήγατε εκεί δηλαδή φοιτήσατε; Γιατί βλέπω μια ημερομηνία, που παράλληλα έχετε δηλώσει ότι κάνετε και άλλα πράγματα στο βιογραφικό σας.**

**Πάω στα ουσιαστικά, γιατί αυτό με ενδιαφέρει. Απλά, χρησιμοποίησα αυτό το παράδειγμα και για άλλους μπορώ να πω αντίστοιχα παραδείγματα σε σχέση με τα χαρτιά, τα βιογραφικά, τα μεταπτυχιακά κ.λπ.. Απλά θέλω να πάω στην ουσία. Κυρία Μπαλαούρα, στον «Άγιο Σάββα» εμείς κάναμε πάρα πολλά πράγματα. Όταν λέω πολλά, εννοώ πάρα πολλά, και το πρόγραμμα το οποίο λέτε για την κατ’ οίκον νοσηλεία των καρκινοπαθών επιώ Δενδραμή ξεκίνησε και με δύο αυτοκίνητα δωρεάν από τα Ελληνικά Πετρέλαια και είχε εντάξει όταν φύγαμε εμείς 50 με 60 ασθενείς και μου λέτε μετά από πέντε χρόνια ότι εντάξατε 100. Λοιπόν, εγώ θα σας πω γρήγορα τι βρήκατε. Δυόμισι εκατομμύρια από το υπερπλεόνασμα γραμμικό επιταχυντή, το υπερπλεόνασμα του 2018. Δικό μας έργο.**

**Δυόμισι εκατομμύρια μαγνητικό τομογράφο 3 tesla, τον πρώτο, από τις πιστώσεις της περιφέρειας της Ρένας Δούρου. Εξακόσιες χιλιάδες για αντικατάσταση αγγειογράφου από πιστώσεις της περιφέρειας της Ρένας Δούρου και είχατε και το θράσος να βάλετε ταμπέλα ότι έγινε η αγορά το 2020 με τον Πατούλη, ο οποίος κατηγορούσε τότε την Περιφέρεια της Δούρου ότι δίνει λεφτά για τα νοσοκομεία. Pet scan 2,5 εκ. ευρώ από δωρεά που διαμορφώθηκε ο χώρος μέσα σε 6 μήνες και τον βάλανε. Δύο ψηφιακούς μαστογράφους με τομοσύνθεση, ο ένας από δωρεά της «Εθνικής», ο άλλος από το υπερπλεόνασμα του 2018.**

Σας αφήσαμε δύο πράγματα, που πέντε χρόνια μετά δεν τα έχετε κάνει, με εξασφαλισμένη χρηματοδότηση. Δηλαδή, τέταρτο γραμμικό επιταχυντή με 1.500.000 ευρώ από το υπερπλεόνασμα του 2018 και 300.000 από το Κληροδότημα «Κουζόπουλου». Ένα Κληροδότημα που το είχε ο Άγιος Σάββας από το 2006, το έτρωγαν οι τράπεζες και το έβγαλα από εκεί και χρησιμοποίησε πάρα πολλά ο Γιώργος Δενδραμής ο δικός μας διοικητής. Υπήρχε 1.800.000, λοιπόν, έτοιμο για το 4ο γραμμικό επιταχυντή δεν έχει γίνει.

Δεύτερον, σας αφήσαμε 3.500.000 ευρώ πάλι από το πλεόνασμα του 2018 μαζί με 500.000 από ιδίους πόρους και από το Κληροδότημα «Κουζόπουλου» για την ανακαίνιση της παλιάς πτέρυγας με πληρωμένη και υπογεγραμμένη από εμένα την έγκριση σκοπιμότητας της μελέτης από το Ίδρυμα «Λάτση» και δεν έχει γίνει τίποτα μετά από πέντε χρόνια. Αντ’ αυτών δεν έγινε τίποτα.

Ακούστε, είπα τα μισά των μισών από αυτά τα οποία είχαμε κάνει το πρώτο CRM τρισδιάστατο σε δημόσιο νοσοκομείο μπήκε στον «Άγιο Σάββα» πάλι από εμάς. Τη «γάμμα» κάμερα που ήταν στα υπόγεια και δε λειτουργούσε εμείς τη δημιουργήσαμε και την άλλη του ΙΚΑ τη στείλαμε στα Χανιά και λειτουργεί μέχρι σήμερα. Το μαγνητικό τομογράφο τον προηγούμενο του 1,5 Tesla που τον αντικαταστήσαμε το 3 tesla το στείλαμε και λειτουργεί στη Νέα Ιωνία.

Αντ’ αυτών, λοιπόν, εσείς τι κάνατε; Κατ’ αρχήν είστε η πρώτη – και για αυτό σας δίνει εύσημα ο κ. Γεωργιάδης – που διώξατε τις συμβάσεις ορισμένου χρόνου, τους εργαζόμενους στην καθαριότητα, τις ατομικές συμβάσεις και μάλιστα με ένα υπέρογκο κόστος από ότι βλέπω. Στα 2 χρόνια είναι 3.600.000, δηλαδή 1.800.000 το χρόνο. Αν δεν με απατά η μνήμη μου, το δικό μας κόστος το ετήσιο στην καθαριότητα, με τα υλικά και με τις αμοιβές που ήταν και μεγαλύτερες, δεν πρέπει να υπερέβαινε το 1.000.000 με 1.100.000 αν δεν με απατά η μνήμη μου, με μια μικρή επιφύλαξη, 1.800.000 σίγουρα δεν ήταν. Προσέξτε τώρα, 1.800.000 για 50 περίπου άτομα που είναι τώρα όταν την ίδια στιγμή εμείς στον «Ευαγγελισμό» με 180 και 200 άτομα δίναμε 2.500.000 το χρόνο, που αυτό δεν με απατά η μνήμη μου, είναι τόσο, 2.430.000.

Το άλλο που λέτε ότι κάνατε είναι το «Ανάπτυξη Ολοκληρωμένου Κέντρου Καρκίνου» με την εφαρμογή και διαλειτουργικότητα τυποποιημένων διαδικασιών για την ποιότητα φροντίδα υγείας. Δηλαδή, πήγατε να πάρετε μία πιστοποίηση ότι το κέντρο, ο «Άγιος Σάββας», είναι ολοκληρωμένο σύστημα. «Αέρας κοπανιστός» και παίρνω πλήρως την ευθύνη αυτού που λέω. Πετάμε τσάμπα τα λεφτά. Για πείτε μου κάτι θα το κάνω λίγο πιο συγκεκριμένο. Είναι δυνατόν να δίνετε 8.500 ευρώ για ενδιάμεση έκθεση ελέγχου της εφαρμογής του στρατηγικού επιχειρησιακού σχεδίου, επιχειρησιακό σχέδιο δράσης για την ιατρική υπηρεσία 14.200, εγχειρίδιο διαδικασίας, έντυπα 7.600, αναφορές εσωτερικών επιθεωρήσεων έκθεση ανασκόπησης εφαρμογής 7.600, εκπαίδευση των ασθενών στην ογκολογία 7.600, πλάνο προώθησης επιστημονικών πρωτοβουλιών του νοσοκομείου 11.600, πλάνο προώθησης επιστημονικών πρωτοβουλιών 11.400 και όλα αυτά 11.000, 7.000, 11.000, 7.000, 7.000, 7.000 συμποσούται σε 1.547.000 λέει.

Δεν το βάζετε από την άλλη μπάντα να πάρετε το τέταρτο γραμμικό επιταχυντή; Δεν ξαναβάζετε την απογευματινή βάρδια, που είχαμε βάλει εμείς απογευματινή βάρδια, για να έχετε αυξημένο αριθμό ακτινοθεραπειών που γίνονται εκεί πέρα και να μην έχετε μόνο μετά το απόγευμα μετά τις 8, που το είχαμε βάλει και εμείς αυτό, που λειτουργούσαν απογευματινά ιατρεία κ.λπ.; Λοιπόν, να βάλετε και την απογευματινή βάρδια.

Να πω για τον κ. Ροϊλό δύο πράγματα. Για όλους έχω να πω. Κύριε Ροϊλέ, πολλά είχα να πω, θα πω ένα πράγμα. Πρώτον, θεωρώ ότι έχετε προσωπική ευθύνη που ακυρώσατε το διαγωνισμό των γεννητριών παραγωγής οξυγόνου στα έξι μεγάλα νοσοκομεία του Πειραιά. Είχατε τελειωμένο διαγωνισμό, είχε βγει μειοδότης και, προφανώς με εντολή από το Μαξίμου, τον ακυρώσατε. Θα είχαμε αντιμετωπίσει διαφορετικά και τις ιστορίες της πανδημίας και του κορωνοϊού αν είχατε κάνει αυτό το πράγμα και θα είχαμε και πολύ μεγάλη εξοικονόμηση, παρά τη μείωση της τιμής που υπήρχε στην προμήθεια του οξυγόνου.

Θα είχαμε αντιμετωπίσει διαφορετικά και τις ιστορίες της πανδημίας και του κορωνοϊού αν είχατε κάνει αυτό το πράγμα και θα είχαμε και πολύ μεγάλη εξοικονόμηση, παρά τη μείωση της τιμής που υπήρχε, στην προμήθεια του οξυγόνου. Σε αυτό φταίτε προσωπικά.

Δεύτερον, και εσείς έχετε κάνει κάτι αντίστοιχα, έχετε ανεχτεί μάλλον, στο Θριάσιο, δηλαδή, στην καθαριότητα του Θριάσιου. Γιατί αφήσατε τον Διοικητή εκεί αντί για 600.000 να δίνει 1.600.000 με τον εργολάβο; Γιατί αυτό έγινε εκεί. Στο Θριάσιο ήταν 600.000 ο χρόνος και τώρα δίνετε 1.600.000 και έχετε ανεχτεί αυτό το πράγμα. Τώρα αν αρχίσω να κάνω τη σύγκριση ανάμεσα στην Όλγα Ιορδανίδου τα 5 χρόνια εκείνα και την δικιά σας τη δραστηριότητα αυτά τα χρόνια με τον κορωνοϊό που είχατε και λεφτά. Δυστυχώς, για εσάς, θα έβγαιναν πολύ περισσότερα αυτά τα οποία έγιναν το 2015 - 2019 από αυτά που έγιναν το 2019 - 2023.

Για την Κρήτη να πω μια κουβέντα. Κύριε Παπαβασιλείου, η προκάτοχός σας ήταν δραματική, πραγματικά δραματική και συγκρινόμενος με αυτήν είστε καλύτερος, πλην όμως θα σας πω δυο τρία πράγματα. Αυτή που πήγε στη Σαντορίνη και την έδιωξαν και από εκεί, την κυρία Μπουμπουδάκη λέω. Να σας πω δυο πράγματα όμως και τα είπα και προχτές. Θέλω να μου πείτε τι ακριβώς θα κάνετε με 1 εκατομμύριο ευρώ στο Κέντρο Υγείας Σφακίων. Θέλω να μου πείτε, γιατί στο Κέντρο Υγείας Πλατανιά, μετά το 2019 που ξεκίνησαν τα έργα, που τα είχα εγκρίνει εγώ και χρηματοδοτήσεις και σκοπιμότητες κ.λπ., δεν έχει γίνει «πενιά». Έχτισαν το κτίριο και έχει μείνει εκεί πέρα. Γιατί; Είναι τουριστική περιοχή, είναι το ένα, είναι το άλλο κλπ.. Μην πιάσω βέβαια πάλι τι κάναμε το 2015 - 2019, έργα, εξοπλισμούς, μηχανήματα στην Κρήτη και τι έχει γίνει το 2019 - 2023. Δεν φταίτε εσείς για όλο αυτό. Υπάρχουν και άλλα.

Δεν μπορώ να πιάσω τους υπόλοιπους. Μόνο μια κουβέντα γιατί εκεί τσιτώθηκα. Κύριε Σερέτη μου, τη Σαντορίνη την άνοιξε η Κυβέρνηση ΣΥΡΙΖΑ. Μη μου λέτε τώρα ότι παραλάβατε. Εδώ ήθελαν να στείλουν νταλίκες να πάρουν τα μηχανήματα από μέσα, ο κ. Βορίδης και ο κ. Γεωργιάδης τότε και το παλεύαν οι Σαντορινιοί. Το Νοσοκομείο Σαντορίνης το λειτουργήσαμε εμείς και με πολύ περισσότερους γιατρούς από αυτούς που είναι τώρα, με έναν άνθρωπο που τον οικτίρατε, τον «λαστιχά», τον μηχανολόγο μηχανικό, τον Μπάμπη Πανοτόπουλο και την προηγούμενη μας Διοικήτρια. Ρωτήστε τους Σαντορινιούς πότε ήταν σε καλύτερη φάση το Νοσοκομείο, επί εκείνων των ημερών ή τώρα; Γιατί μιλήσατε για αυτό, για αυτό το λέω, λόγω της ιδιότητάς σας. Τώρα, για τα άλλα δεν θα πω. Δεν προλαβαίνω να πω άλλα.

Για τον κ. Τσαλικάκη θα πω μόνο μια κουβέντα. Εγώ συνεργάστηκα με τον κ. Τσαλικάκη. Ξέρει γράμματα και καταλαβαίνει οικονομικά, που δεν καταλαβαίνουν πολλοί. Το λέω ως γιατρός, που επειδή έχω κάνει Δήμαρχος, καταλαβαίνω από οικονομικά. Ένα πράγμα μόνο Δημήτρη. Μην κυνηγάς ανθρώπους, γιατί έχουν έρθει πολλές καταγγελίες ότι κάνεις κάποιες εκδικητικές μετακινήσεις ανθρώπων, τους πας από δω, τους πας από εκεί, κάνεις το ένα, κάνεις το άλλο. Ξέρεις γράμματα, μην το κάνεις αυτό. Ούτε να στέλνεις κάποιους για να γίνουν διευθυντές με αυτή τη μετακίνηση. Δεν είναι ούτε ηθικό, ούτε σωστό και έχεις την ικανότητα να μην κάνεις αυτό το πράγμα.

Επίσης, κ. Τσαλικάκη, έχει πάει η 4η ΥΠΕ σε άλλο κτίριο. Γιατί δεν πάει εκεί που έχει πάει και η 3η ΥΠΕ και δεν πληρώνει νοίκι και πληρώνεις τριπλάσιο νοίκι εκεί που πήγες; Γιατί; Στην Καλαμαριά, δηλαδή, από το κέντρο πληρώνεις τριπλάσιο. Θα ψηφίσω σε όλους «κατά», πλην του κ. Τσαλικάκη που θα ψηφίσω λευκό.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Έχουν τεθεί τα ερωτήματα και θα απαντηθούν.

Ο κ. Βλαχάκος έχει το λόγο.

**ΝΙΚΟΛΑΟΣ ΒΛΑΧΑΚΟΣ :** Ευχαριστώ πολύ. Καταρχάς, θέλω να δώσω συγχαρητήρια και στους 7 Διοικητές προτεινόμενους για τις επιδόσεις τους και στην ηγεσία του Υπουργείου Υγείας για την επιλογή των συγκεκριμένων προσώπων, που πιστεύω ότι επάξια θα σταθούν στο ύψος των περιστάσεων για μία ακόμη φορά. Δεν είχα σκοπό να πω πάρα πολλά, πλην όμως δράττομαι της ευκαιρίας από αυτά που άκουσα από συναδέλφους της Αντιπολίτευσης και πιο πολύ σχετικά με τον συνάδελφο, ο οποίος δεν βρίσκεται στην αίθουσα αυτήν τη στιγμή, που εντός εισαγωγικών «κατηγόρησε» για τα πτυχία τα οποία κατέχουν κάποιοι από τους υποψήφιους Διοικητές των Περιφερειών και θέλω να πω το εξής.

Έχοντας στοιχεία, όχι της υγείας, αλλά έχοντας μεταπτυχιακά και μια πορεία μέχρι σήμερα πάρα πολύ καλή, άραγε δεν είναι άξιοι για τις θέσεις αυτές; Εγώ θεωρώ, ότι είναι άξιοι πάρα πολλοί. Όπως επίσης, αυτό έρχεται σε μια αντιπαράθεση παίρνοντας έτσι, το λόγο από το φίλο μου τον Παύλο Πολάκη. Όταν συστήθηκε η Επιτροπή Αξιολόγησης το Δεκέμβριο του 2015, αφού πρώτα είχαν ζητηθεί όλες οι παραιτήσεις από την κυβέρνηση ΣΥΡΙΖΑ, τον Μάρτιο του 2015, που εγώ φυσικά την είχα δώσει. Όλα τα στοιχεία, Παύλο, είναι στη διάθεσή σου, όλα τα στοιχεία. Θυμάμαι πολύ καλά τις ημερομηνίες, θυμάμαι πολύ καλά και την ημερομηνία και είναι και στη διάθεση του Προεδρείου και σε εσένα και στην Επιτροπή Υγείας του ΣΥΡΙΖΑ, την ημερομηνία της παραίτησής μου, η οποία βέβαια, δεν είχε γίνει αποδεκτή όπου φτάσαμε στο τέλος και εδώ θέλω να καταλήξω.

Στην Επιτροπή Αξιολόγησης το Δεκέμβριο του 2015, η νύξη η οποία έγινε και στο πρόσωπο το δικό μου, αλλά και σε άλλα πρόσωπα, ήταν η εξής. Αποφασίσατε να γίνετε μάνατζερ υγείας χωρίς να έχετε κάποιο αντίστοιχο μεταπτυχιακό; Θέλω να πω δηλαδή, με αυτό τον τρόπο το εξής. Τι θέλουμε; Θέλουμε ανθρώπους που γνωρίζουν να διοικούν τα νοσοκομεία που έχουν αντίστοιχα πτυχία; Θέλουμε κάποιους που δεν έχουν αντίστοιχα πτυχία, αλλά παράλληλα ξέρουνε από Μονάδες Διοίκησης Υγείας; Κάπου πρέπει να καταλήξουμε και άνθρωποι οι οποίοι έχουν δώσει αυτή τη στιγμή δείγματα γραφής, όπως είναι οι συγκεκριμένοι επτά υποψήφιοι, θεωρώ ότι είναι η πιο κατάλληλη αυτή τη στιγμή, να διοικήσουν τις Υγειονομικές Περιφέρειες.

Ένα μόνο παράδειγμα θα πω. Έχω συνεργαστεί με τον Χρήστο Ροϊλό, από την πρώτη μέρα που ανέλαβε Διοικητής της Δεύτερης Υγειονομικής Περιφέρειας και εγώ ήμουν πλέον ένας απλός γιατρός, Διευθυντής Χειρουργικής Κλινικής στο Τζάνειο Νοσοκομείο. Πολλές φορές ήρθαμε σε αντιπαράθεση με τον Χρήστο, όμως ήταν ο άνθρωπος εκείνος που άκουγε και πολλές φορές ήτανε πράγματα τα οποία διόρθωσε. Θέλω να πω και το άλλο, ότι είναι από τους ανθρώπους εκείνους, όπως θα πω και για τον κύριο Σερέτη, τον οποίο δεν γνώριζα και είναι και προς τιμήν τους. Αυτή είναι μια στάση που θα κάνω σε όλους τους διοικητές των νοσοκομείων, αλλά και στους αναπληρωτές διοικητές που θα μπουν και στους διοικητές των νοσοκομείων, ότι καλό θα είναι να σηκώνουν τα τηλέφωνα τους.

Είναι πολύ σημαντικό, όχι να σηκώνουν τα τηλέφωνα τους μόνο από τους βουλευτές επειδή έχουμε μια ιδιότητα, αλλά και από τους ιατρούς διευθυντές ή διευθυντές ιατρικών υπηρεσιών, γιατί οι άνθρωποι οι οποίοι γνωρίζουν από μέσα το Σύστημα Υγείας, μπορούνε να συνεισφέρουν και αυτοί. Θεωρώ λοιπόν, ότι ένα από αυτά που έχουν να κάνουν είναι πράγματι, να μπορούν να έρχονται σε επικοινωνία και να είναι δίπλα στον ιατρό, στον νοσηλευτή και στον κάθε εργαζόμενο του νοσοκομείου.

Επίσης, κύριε Πρόεδρε, θα ήθελα τελειώνοντας να μην μακρηγορήσω, αυτό που είπε ο κύριος Πολάκης. Αγαπητέ Παύλο, όταν κάνατε εσείς την Επιτροπή Αξιολόγησης είπες ότι κρατήσατε 15 άτομα από τους Διοικητές, τους οποίους, με το δικό σας ξεχωριστό τρόπο, αποπέμψατε ζητώντας τις παραιτήσεις όλων των Διοικητών μόλις έγινε Κυβέρνηση η Κυβέρνηση του ΣΥΡΙΖΑ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής**): Σήμερα, συζητούμε για τους Διοικητές, των Υγειονομικών Περιφερειών. Κάντε ερωτήσεις στους Διοικητές, απευθυνθείτε στους Διοικητές.Όταν απευθύνεστε στο Προεδρείο, οι ερωτήσεις σας παρακαλώ, να είναι για τους Διοικητές των Υγειονομικών Περιφερειών.

**ΝΙΚΟΛΑΟΣ ΒΛΑΧΑΚΟΣ:** Εγώ απλά, ήθελα να τοποθετηθώ δεν έχω να κάνω καμία ερώτηση στους Διοικητές, τους οποίους θεωρώ άξιους για τη θέση αυτή. Σας ευχαριστώ, πολύ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Τον λόγο έχει ο κύριος Στεφανάδης.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ:** Ευχαριστώ πολύ κύριε Πρόεδρε. Καταρχήν, να συγχαρώ προσωπικά τον κύριο Υπουργό, που έφερε εις πέρας με επιτυχία αυτή την πρωτόγνωρη αξιοκρατική διαφανή διαδικασία, που για πρώτη φορά, βέβαια, στη χώρα μας νομίζω έγινε και ότι οροθετεί μια αρχή για άλλες ανάλογες διαδικασίες, για άλλους φορείς.

Λέχθηκε από κάποιον συνάδελφο ότι μοριοδοτείται η προϋπηρεσία στην Υ.ΠΕ.. Δε μοριοδοτείται, δηλαδή, δε θεωρείται προσόν μοριοδοτούμενο η προϋπηρεσία στην Υ.ΠΕ. από όσους έχουν κάνει από τους αξιότιμους Διοικητές.

Το δεύτερο είναι σχετικό με τα πτυχία. Ξέρετε, η εκπαίδευση δε σταματάει στο πρώτο πτυχίο, συνεχίζεται και με το μεταπτυχιακό, το διδακτορικό και από ό,τι ακούσαμε και από ό,τι διαβάσαμε στα βιογραφικά, όλοι οι επιλεγόμενοι, και αν το πρώτο πτυχίο δεν έχει συνάφεια στενή με το θέμα της Υγείας γενικότερα, το μεταπτυχιακό έχει. Επομένως, αυτό δε μπορεί να γίνει αποδεκτό.

Επίσης, λέχθηκε από συναδέλφους ότι είναι αυτονόητη η συνεργασία με το Υπουργείο. Αυτό, βέβαια, είναι αυτονόητο. Αυτό που ορισμένοι από τους επιλεγμένους Διοικητές είπαν είναι ότι θα ακολουθήσουν τις οδηγίες του Υπουργείου, προφανώς, με ζήλο, με αυταπάρνηση και με ταχύτητα. Αυτό δεν είναι ότι θα ακολουθήσουν την πολιτική γραμμή. Αυτό είναι εκ των ων ουκ άνευ.

Ήθελα να πω και κάτι άλλο. Ξέρετε, κ. Πρόεδρε, κ. Υπουργέ, η Υγεία αντιμετωπίζει πρόβλημα, ξέρουμε τους λόγους. Το Υπουργείο, ο Υπουργός, κάνει μια μεγάλη προσπάθεια να μεταμορφώσει, να μεταλλάξει το ΕΣΥ όπως είναι απαραίτητο για το Σύστημα Υγείας. Στη νησιωτική Ελλάδα, στο ανατολικό Αιγαίο ειδικότερα, το πρόβλημα αυτό είναι πιο επιτακτικό, πιο οξύ. Εδώ ήθελα να πω για την παρουσία του κ. Ροϊλού, ορισμένα από τα χαρίσματά του – ο κ. Βλαχάκος τα επεσήμανε – εννοώ την ευελιξία, τους χαμηλούς τόνους και μια διάθεση συνδιαλλαγής, συναλλαγής υπό την καλή έννοια, ισορροπίας, θα έλεγα.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο «ΠΛΕΥΣΗ ΕΛΕΥΘΕΡΙΑΣ - ΖΩΗ ΚΩΝΣΤΑΝΤΟΠΟΥΛΟΥ»):** Πάντα «υπό την καλή έννοια».

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ:** Πάντα «υπό την καλή έννοια», βέβαια. «Υπό την κακή» την εξορκίζουμε. Θέλω να πω ότι αυτήν τη στιγμή ένας διοικητής, πέραν από τα τυπικά ακαδημαϊκά προσόντα, πρέπει να έχει και αυτό το φυσικό χάρισμα, να μπορεί να ισορροπεί καταστάσεις και σε μια περίοδο που η Υγεία, όπως είπα, ειδικά στο ανατολικό Αιγαίο έχει τεράστια προβλήματα, κυρίως στελέχωσης. Ο κ. Ροϊλός επέτυχε να κρατήσει το σύστημα όρθιο, παραγωγικό, επ’ αγαθώ του πολίτου και γενικότερα του νησιωτικού και του ελληνικού λαού. Αυτό ήθελα να πω. Ευχαριστώ πολύ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ευχαριστούμε και για την εμπειρία σας και το κύρος σας, αλλά και για τις ουσιαστικές παρατηρήσεις. Τα νησιά, η Ελλάδα, το Αιγαίο, είναι τεράστια.

Ο κ. Πλεύρης θα συνδεθεί με Webex. Έχει το λόγο.

**ΑΘΑΝΑΣΙΟΣ ΠΛΕΥΡΗΣ:** Λυπάμαι που δε μπορώ να είμαι εκεί πέρα, γιατί ήθελα να είμαι στη διαδικασία. Θέλω να αναφερθώ τάχιστα στους Διοικητές. Πρώτα από όλα, στους 5 ΥΠΕάρχες, με τους οποίους είχα και την τιμή να συνεργαστώ και το Χρήστο το Ροϊλό που άκουσα και κριτική που του έγινε, ο οποίος έχει την πιο δύσκολη Υ.ΠΕ., μια Υ.ΠΕ. που θα πρέπει να καλύπτει όλα τα νησιά και ειδικά στη διάρκεια της πανδημίας έδωσε τεράστιες μάχες. Οι δύο από τη Βόρεια Ελλάδα και ο Τσαλικάκης και ο Μπογιατζίδης, που διαχειρίστηκαν το πιο δύσκολο κομμάτι της πίεσης της Θεσσαλονίκης. Ο Φώτης ο Σερέτης με μακρόχρονη πορεία και σε μια πολύ ιδιαίτερη Υ.ΠΕ., με πολλές δύσκολες συνθήκες και μπόρεσε να οδηγήσει και πολλές διαδικασίες συνεργασίας με τον ιδιωτικό τομέα στη διάρκεια της πανδημίας. Ο Νεκτάριος ο Παπαβασιλείου στην Κρήτη και να αναφερθώ και στους δύο πολύ καλούς Διοικητές και της 6ης Υ.ΠΕ. και την κυρία Μπαλαούρα και το κομμάτι του «Αγίου Ανδρέα», όπου υπήρξε ένα από τα καλύτερα νοσοκομεία στο κομμάτι της διαχείρισης, αλλά και ο «Άγιος Σάββας» που για πρώτη φορά, πέρα από αυτά τα οποία ειπώθηκαν, δημιουργήθηκαν και οι συνθήκες κατ’ οίκον.

Κύριε Πρόεδρε και κυρίες και κύριοι συνάδελφοι, όταν δίνουμε συγχαρητήρια – και πολύ καλά κάνουμε – στους γιατρούς, στους υγειονομικούς και σε όλο το εργαζόμενο προσωπικό, να σκεφτόμαστε ότι υπάρχουν και Διοικητές. Οι συγκεκριμένοι Διοικητές υπηρέτησαν το Εθνικό Σύστημα Υγείας στην πιο δύσκολη περίοδο και το γεγονός – κι αυτό είναι επειδή άκουσα με μεγάλη προσοχή το τι ειπώθηκε – ότι σε αυτή τη διαδικασία των εξετάσεων κατάφεραν να βρίσκονται όλοι αυτοί μέσα στην τριάδα, δείχνει, ακριβώς, εκ του αποτελέσματος και τι τοποθετήσεις γίνανε από τις προηγούμενες πολιτικές ηγεσίες.

Γιατί όλοι αυτοί οι περίφημοι Διοικητές που πέρασαν από τις συνεντεύξεις, υποτίθεται τις αδιάβλητες, που αναφέρθηκε προηγουμένως ο κ. Πολάκης, που ήταν να πάνε να δώσουν τις εξετάσεις τώρα, καθώς μέχρι να φτάσουμε στην τριάδα, δεν υπάρχει απολύτως καμία παρέμβαση; Άρα, εκ του αποτελέσματος αποδεικνύεται ότι οι συγκεκριμένοι Διοικητές, όχι μόνο έχουν τα τυπικά προσόντα που απαιτεί ο νόμος, έδωσαν εξετάσεις, πέτυχαν στις εξετάσεις και έχουν μια προϋπηρεσία και μια εμπειρία που δεν θα αποκτήσει κανένας άλλος Διοικητής, γιατί δεν βρέθηκαν διεκπεραιωτικά μια πενταετία στις συγκεκριμένες θέσεις, αλλά βρέθηκαν σε συνθήκες πολέμου και, κατά την άποψή μου, θα πρέπει να στηριχθούν και αν μη τι άλλο, από τις τοποθετήσεις που έκαναν κάποιοι συνάδελφοι, να τους αντιμετωπίσουν με έναν σεβασμό, διότι όταν αυτοί κάνανε ερωτήσεις, οι συγκεκριμένοι Διοικητές ήταν στην πραγματική μάχη. Σας ευχαριστώ, κύριε Πρόεδρε.

**ΓΕΩΡΓΙΟΣ ΣΤΥΛΙΟΣ** **(Πρόεδρος της Επιτροπής):** Το λόγο έχει ο κ. Καρασμάνης.

**ΓΕΩΡΓΙΟΣ ΚΑΡΑΣΜΑΝΗΣ:** Ευχαριστώ πολύ, κύριε Πρόεδρε. Η συνεδρίαση αυτή θεωρώ ότι είναι σημαντική, είναι μια συνεδρίαση γνωριμίας με τους ΥΠΕάρχες, τους οποίους εγώ θεωρώ πάντα υπουργούς στην Υγειονομική Περιφέρεια που διοικούν. Από τα στοιχεία που είδα, πληρούν όλες τις προϋποθέσεις, υπάρχουν θετικά στοιχεία, υπάρχει διοικητική εμπειρία, πιστεύω ότι έχουν πλήρη επίγνωση της υψηλής αποστολής τους, σε ένα ευαίσθητο τομέα, όπως είναι αυτός ο τομέας της δημόσιας υγείας. Πράγματι, τη προηγούμενη τετραετία επικεντρωθήκαμε για να αντιμετωπίσουμε την πανδημία και τα πήγαν περίφημα, πιστώνεται θετικά η συμπεριφορά τους σε όλη αυτή τη δύσκολη κατάσταση που βίωσε ο ελληνικός λαός.

Πιστεύω, ότι η τετραετία αυτή, όπως ακριβώς έχει εξαγγελθεί και από τον Πρωθυπουργό, είναι η τετραετία της υγείας, είναι η τετραετία της ριζικής αναμόρφωσης του Εθνικού Συστήματος Υγείας, με κάλυψη όλων των κενών σε ιατρικό και νοσηλευτικό προσωπικό. Άλλωστε, υποβοηθάει στο τομέα αυτό και το νομοσχέδιο που ψηφίσαμε προχθές, που δίνει ένα πλέγμα κινήτρων για τη προσέλκυση και τη παραμονή των γιατρών σε προβληματικές και άγονες περιοχές. Συνεπώς, έχουν όλα τα εχέγγυα και κυρίως έχουν έναν Υπουργό που έχει ξαναπεράσει από το πόστο αυτό, έχει την εμπειρία, έχει τη γνώση, γνωρίζει την ανθρωπογεωγραφία, έχει την ευαισθησία και υπό την καθοδήγησή του μπορεί να κερδηθεί το στοίχημα της κυβέρνησης, που όπως είπαμε, είναι η ριζική αναμόρφωση του δημόσιου Συστήματος Υγείας.

Από τη δική τους πλευρά, των ΥΠΕαρχών, είμαι βέβαιος ότι θα αφιερώσουν όλες τις δυνάμεις τους εις την υπηρεσία του υπέρτατου αυτού αγαθού. Εκείνο που χρειάζεται είναι, αυτό που είπαν και οι δύο συνάδελφοι, να έχουν ανοιχτό το τηλέφωνο, όχι μόνο στους βουλευτές, αλλά σε όλους τους θεσμικούς παράγοντες και κυρίως στους πολίτες. Θα έχουν καλή πληροφόρηση από τους πολίτες. Εγώ, ως Υπουργός, άμεσα απαντούσα στους βουλευτές, στο πρώτο εικοσιτετράωρο, σε όλους τους θεσμικούς παράγοντες και μέσα σε ένα 48ωρο επικοινωνούσα με όλους τους πολίτες, για να πληροφορηθώ ακριβώς τι συμβαίνει σε όλη την ελληνική επικράτεια.

Εκείνο που χρειάζεται είναι από την πλευρά τους σοβαρότητα, υπευθυνότητα, ειλικρίνεια, ανθρωπιά, σκληρή δουλειά, όλο το εικοσιτετράωρο, να μην το ξεχνάνε αυτό, έχουν υψηλή αποστολή, να υπηρετήσουν τον άνθρωπο. Μόνο έτσι θα επιτευχθεί το στοίχημα το κυβερνητικό για την αναμόρφωση της χώρας. Εύχομαι, λοιπόν, καλή επιτυχία, δύναμη, πολλές αντοχές, καλή δημιουργική θητεία και κυρίως καλή συνεργασία. Σας ευχαριστώ, κύριε Πρόεδρε.

Στο σημείο αυτό έγινε η β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Ακτύπης Διονύσιος, Βλαχάκος Νικόλαος, Βρεττάκος Γεώργιος, Γιόγιακας Βασίλειος, Γκολιδάκης Διαμαντής, Ευθυμίου Άννα, Ιατρίδη Τσαμπίκα (Μίκα), Καραμπατσώλη Κωνσταντίνα, Καρασμάνης Γεώργιος, Κεφάλα Μαρία - Αλεξάνδρα, Κρητικός Νεοκλής, Λιάκος Ευάγγελος, Μαντάς Περικλής, Μιχαηλίδου Δόμνα - Μαρία, Μπαραλιάκος Ξενοφών (Φώντας), Παπαθανάσης Αθανάσιος, Παπάς Θεοφάνης (Φάνης), Παπασωτηρίου Σταύρος, Πλεύρης Αθανάσιος, Ρουσόπουλος Θεόδωρος (Θόδωρος), Σαλμάς Μάριος, Σενετάκης Μάξιμος, Σκόνδρα Ασημίνα, Σούκουλη – Βιλιάλη Μαρία – Ελένη (Μαριλένα), Σταμάτης Γεώργιος, Στεφανάδης Χριστόδουλος, Στύλιος Γεώργιος, Συρεγγέλα Μαρία, Τσιλιγγίρης Σπυρίδων (Σπύρος), Χατζηιωαννίδου Μαρία – Νεφέλη, Χρυσομάλλης Μιλτιάδης (Μίλτος), Γαβρήλος Γεώργιος, Θρασκιά Ουρανία (Ράνια), Καλαματιανός Διονύσιος – Χαράλαμπος, Κοντοτόλη Μαρίνα, Νοτοπούλου Αικατερίνη (Κατερίνα), Παναγιωτόπουλος Ανδρέας, Παππάς Πέτρος, Καζάνη Αικατερίνη, Λιακούλη Ευαγγελία, Μουλκιώτης Γεώργιος, Πουλάς Ανδρέας, Σταρακά Χριστίνα, Τσίμαρης Ιωάννης, Κατσώτης Χρήστος, Κτενά Αφροδίτη, Λαμπρούλης Γεώργιος, Στολτίδης Λεωνίδας, Αθανασίου Μαρία, Γραμμένος Βασίλειος, Φερχάτ Οζγκιούρ, Φωτίου Θεανώ, Βρεττός Νικόλαος, Παπαδόπουλος Νικόλαος, Μπιμπίλας Σπυρίδων, Δημητριάδης Πέτρος, Χαλκιάς Αθανάσιος, Πολάκης Παύλος, Φλώρος Κωνσταντίνος και Χουρδάκης Μιχαήλ.

**ΓΕΩΡΓΙΟΣ ΣΤΥΛΙΟΣ** **(Πρόεδρος της Επιτροπής):** Το λόγο έχει ο κ. Βρεττάκος.

**ΓΕΩΡΓΙΟΣ ΒΡΕΤΤΑΚΟΣ:** Ευχαριστώ, κύριε Πρόεδρε. Να ευχηθούμε αρχικά καλή επιτυχία στους νέους ΥΠΕάρχες. Μετά από μία πρωτόγνωρη διαδικασία, που έγινε μέσω του ΑΣΕΠ, που δεν έχουμε ξαναδεί παρόμοια, να συμφωνήσουμε όλοι σε αυτό, οι άνθρωποι αυτοί έδωσαν εξετάσεις, αξιολογήθηκαν τα βιογραφικά τους, η προϋπηρεσία τους, από τον ανεξάρτητο φορέα για τους διορισμούς, που είναι το ΑΣΕΠ και έφτασαν να είναι στην τριάδα προκειμένου να τους επιλέξει ο Υπουργός.

Το επιχείρημα ότι επειδή ήταν διορισμένοι την προηγούμενη φορά δεν μπορούν να μπουν στη διαδικασία ή δεν μπορούν να αξιολογηθούν, είναι έωλο και μετέωρο και δείχνει κιόλας ότι, αφού αυτοί που είχαμε επιλέξει την προηγούμενη φορά κατόρθωσαν να περάσουν όλη αυτή τη διαδικασία και να φτάσουν στην τριάδα, μάλλον οι επιλογές που κάναμε δεν ήταν κομματικές και με κριτήριο τελείως κομματικό, αλλά ήταν επιλογές που αφορούσαν ανθρώπους, οι οποίοι μπορούσαν να ανταποκριθούν σε αυτό για το οποίο τους καλέσαμε. Για αυτό, λοιπόν, βλέπουμε, ότι σήμερα μπόρεσαν να φτάσουν στην τριάδα. Γιατί αν δεν έφταναν στην τριάδα και δεν έγραφαν οι άνθρωποι αυτοί, θα έδειχνε ότι είχαμε επιλέξει ανθρώπους που δεν είχαν κανένα κριτήριο, γιατί δεν ήταν άξιοι να μπορέσουν να συμμετέχουν σε ένα διαγωνισμό. Άρα, το ότι μπήκαν οι ίδιοι άνθρωποι, δεν το θεωρώ αρνητικό.

Τώρα, ένα σχόλιο θα μου επιτρέψετε, κύριε Πρόεδρε, σε αυτά που είπε ο κ. Παππάς, ως εκπρόσωπος του ΣΥ.ΡΙΖ.Α.. Κύριε Παππά, αν τα λέγατε αυτά σε ένα φόρουμ, ίσως ως προσωπική άποψη, θα ήταν πολύ θετικό, αλλά εδώ μιλάτε ως εκπρόσωπος του ΣΥ.ΡΙΖ.Α.. Ο ΣΥ.ΡΙΖ.Α. είναι ένα κόμμα που κυβέρνησε τεσσεράμισι χρόνια και έχει κάνει συγκεκριμένα πράγματα. Όλοι θυμόμαστε πως αποπέμψατε τους διοικητές με μια απόφαση, χωρίς καμία δικαιολογία, μια απόφαση που έπεσε στο Σ.τ.Ε. στη συνέχεια, σας θυμίζω.

Επειδή σας άκουσα να κόπτεσθε για τα κριτήρια που τοποθετήθηκαν άνθρωποι – το είπε και ο κ. Πολάκης, αλλά θα το πω κι εγώ – είχατε βάλει υποδιοικητή έναν άνθρωπο που είχε προϋπηρεσία ως ιδιοκτήτης βουλκανιζατέρ. Αυτή ήταν αυτή η αξιολόγηση που είχατε κάνει και, προφανώς, η διαδικασία αξιολόγησης για την οποία μας λέτε, είναι μια διαδικασία που γίνεται με την εποπτεία του ΑΣΕΠ και είναι πολύ πιο ανεξάρτητη από την επιτροπή που φτιάξατε στο Υπουργείο. Γιατί και εμείς μπορούσαμε να φτιάξουμε μια επιτροπή στο Υπουργείο, η οποία σίγουρα θα ήταν με ανθρώπους που θα είχε επιλέξει ο Υπουργός εδώ, όμως έγινε μια διαδικασία από τον ανεξάρτητο οργανισμό του ΑΣΕΠ και φτάσαμε σε ένα αποτέλεσμα.

Προφανώς και ο Υπουργός, στους τρεις τελευταίους που φτάσανε, θα έχει την επιλογή να επιλέξει με ποιον μπορεί να συνεργαστεί καλύτερα, αλλά για να φτάσεις στις τρεις θέσεις, δεν ήταν μια απλή διαδικασία. Νομίζω ότι οι ίδιοι οι άνθρωποι που είναι εδώ σήμερα και κρίνονται, μπορούν να σας πουν ότι πέρασαν εξετάσεις, πέρασαν μια σειρά από πράγματα.

Άρα, λοιπόν, καλή είναι όλη αυτή η κριτική, αλλά πρέπει να βλέπουμε και ποιος την κάνει. Γιατί ο κ. Πολάκης, τον οποίο, βέβαια, τον έχετε διαγράψει από την κοινοβουλευτική ομάδα, αλλά εγώ τον είδα ότι είναι εκεί και συνεννοούσασταν κιόλας τι θα πείτε, άρα, λοιπόν, δεν μπορώ να πω ότι τον έχετε αποκηρύξει επειδή τον διαγράψατε, συνεχίζει να σας εκφράζει. Ήταν αυτός που έκανε αυτές τις αποφάσεις για τις οποίες σας είπα, οι οποίες δεν μπορώ να σκεφτώ ότι είχαν κάποιο αξιολογητικό κριτήριο ή μπορεί να συγκριθούν, τουλάχιστον, με τη διαδικασία την οποία είδαμε εδώ, που έφτασε σε ένα αποτέλεσμα με ανθρώπους που έχουν όλοι πτυχία, μεταπτυχιακά, προϋπηρεσία πάνω στο θέμα και, πέρα από όλα αυτά, που μπορούμε να πούμε ότι, εντάξει, έχουν ένα καλό βιογραφικό, έγραψαν και εξετάσεις. Αυτό δεν μπορούμε να το παραγνωρίζουμε. Έγραψαν εξετάσεις μεταξύ 50, 60, 80, 100 υποψηφίων και κρίθηκαν ικανοί στο επίπεδο αυτό, για να μπορέσουν να συνεχίσουν τη διαδικασία.

Άρα, λοιπόν, να ευχηθώ και πάλι καλή επιτυχία σε όλους, στο έργο σας. Το δημόσιο σύστημα υγείας για την Κυβέρνησή μας, αυτή την τετραετία που διανύουμε, είναι σε πρώτη προτεραιότητα. Έχετε όλοι πάρα πολύ σημαντική δουλειά να κάνετε. Εγώ, ως εκπρόσωπος της Β΄ Πειραιά, έχουμε με τη 2η Υγειονομική Περιφέρεια το Κρατικό Νοσοκομείο της Νίκαιας, στο οποίο πρέπει να δώσουμε πολύ περισσότερο βάρος για να ενισχυθεί, γιατί υπάρχουν πολλά ζητήματα, όπως και το Κέντρο Υγείας της Σαλαμίνας. Είμαι σίγουρος ότι θα προσπαθήσουμε όλοι μαζί για να έχουμε ένα καλύτερο αποτέλεσμα, ούτως ώστε στο τέλος της τετραετίας αυτής, να μιλάμε για ένα Δημόσιο Σύστημα Υγείας πολύ καλύτερο, που θα μπορούν οι ασθενείς και οι πολίτες να βρίσκουν πολύ καλύτερες υπηρεσίες. Για αυτό παλεύουμε καθημερινά, με βάση όμως ρεαλιστικές προτάσεις και την πραγματικότητα. Ευχαριστώ κύριε Πρόεδρε.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Το λόγο έχει ο κ. Ανδρέας Παναγιωτόπουλος.

**ΑΝΔΡΕΑΣ ΠΑΝΑΓΙΩΤΟΠΟΥΛΟΣ:** Ευχαριστώ, κύριε Πρόεδρε. Δυστυχώς, δεν μπορώ να είμαι εκεί μαζί σας, αλλά έστω κι από εδώ που βρίσκομαι, θέλω να ευχηθώ, πρώτα από όλα, καλή επιτυχία στους νέους, πλέον, ΥΠΕάρχες. Το κριτήριο τους να είναι η υγεία και η ασφάλεια των ασθενών, να είναι η προαγωγή της υγείας, η δημόσια φροντίδα υγείας, ως κυρίαρχο φαινόμενο.

Θα ήθελα, βέβαια, οι ΥΠΕάρχες στους οποίους ανήκουν οι τοπικές μονάδες υγείας, αλλά και τα κέντρα υγείας και συνολικά, το δίκτυο της πρωτοβάθμιας φροντίδας υγείας, να μας πουν πως έχουν κατά νου αυτό να το επεκτείνουν, πώς έχουν κατά νου αυτό να το εδραιώσουν και τι άποψη έχουν για την πρωτοβάθμια φροντίδα υγείας, να παίζει ρόλο στη δημόσια υγεία.

Από εκεί και πέρα, ο κάθε ΥΠΕάρχης πιστεύω ότι θα πρέπει να έχει έναν σχεδιασμό για τα νοσοκομεία της επικράτειάς του και βεβαίως να προτείνει σύμφωνα με τις ανάγκες της κάθε περιφέρειας τον σχεδιασμό για το μέλλον, καθώς και για το τι πρόκειται να γίνει. Για παράδειγμα, η 6η Υγειονομική Περιφέρεια η οποία είναι μια δυσλειτουργική από άποψη χωροταξίας και γεωγραφίας ή θα πρέπει να κοπεί στα δύο αφού το είπε ο Υπουργός ή θα πρέπει να προσθέσετε πέντε Υποδιοικητές, ούτως ώστε να μπορεί να διοικηθεί κατά τόπους σύμφωνα με τις αποκεντρωμένες περιφέρειες ή τις διοικητικές που ανήκουν στην Υγειονομική Περιφέρεια.

Θα ήθελα να πω ότι οι Διοικητές των Υγειονομικών Περιφερειών, θα πρέπει να συγκροτήσουν οργανωμένα τις διοικητικές υπηρεσίες στο οργανόγραμμα της κάθε (Υ.ΠΕ), ώστε να σταματήσει αυτό το κακό το να μεταφέρουν οι νοσηλευτές από τα κέντρα υγείας ή όπου αλλού, ώστε να συγκροτήσουν υπηρεσίες διότι έτσι ποτέ δεν φτιάχνουμε μια οργανωμένη υπηρεσία η οποία θα μπορεί να πάει μπροστά. Βεβαίως, θέλω να πω ότι έχουμε Διοικητές Νοσοκομείων όπου με τις ευλογίες του Υπεάρχη διώχνουν κόσμο. Έχω σωρεία παραπόνων από όλη την Ελλάδα ιδιαιτέρως δε στη Θεσσαλονίκη, όπου έχουμε διώξεις των υπαλλήλων.

Όταν μία μονάδα, κύριε Πρόεδρε – να τα ακούει και ο Υπουργός να τα ακούνε και οι Διοικητές – σύρεται κάθε μέρα για να πάει στα δικαστήρια για ανακρίσεις ή με ΕΔΕ, κάτι δεν πάει καλά και δεν πάει καλά από εκείνον που διευθύνει, διότι εάν ασχολείται με ανάκριση, με προανάκριση και να πηγαινοέρχονται, τότε σημαίνει ότι δεν δουλεύουνε. Λοιπόν, αυτό γίνεται κατά κόρον, πάρτε παράδειγμα το Θεαγένειο, μια Διοικήτρια εκεί τους σέρνει σε νέες ανακρίσεις, με παράλογες τοποθετήσεις ή την καθ΄ υπέρβαση προϊσταμένων και άλλων. Αυτά, τα ευλογεί ο ΥΠΕάρχης. Ο ΥΠΕάρχης θα πρέπει να παρεμβαίνει σε αυτά και να λύνει τα ζητήματα.

Οπότε με γνώμονα αυτά τα ζητήματα θα πρέπει να είναι διοικητική, να έχουν όραμα και σχεδιασμό για την υγεία στην περιοχή τους και να σχεδιάζουν πράγματα, διότι ολόκληρη η Δυτική Ελλάδα αλλά και η 6η Υγειονομική Περιφέρεια δεν έχει ογκολογικό νοσοκομείο. Αν δείτε τις χημειοθεραπείες στο Ρίο το πώς γίνονται σε ένα δωμάτιο, λες καλύτερα να πεθάνει άνθρωπός μου παρά να υποστεί αυτή τη βάσανο. Αλλά, αυτά είναι ζητήματα που τρέχουν και πρέπει επειγόντως να λυθούν. Τώρα αν υπάρχουν άμεσα ψυχιατρικά που επιφορτίζονται, είναι ένα άλλο μεγάλο κεφάλαιο και δεν ξέρω το εάν είναι σε θέση οι υγειονομικές περιφέρειες να τα βγάλουν πέρα. Με αυτά τα λόγια, σας ευχαριστώ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Πρέπει να πω το εξής ότι έχει ζητήσει τον λόγο η Πρόεδρος της Κ.Ο «ΠΛΕΥΣΗ ΕΛΕΥΘΕΡΙΑΣ», η κυρία Ζωή Κωνσταντοπούλου.

**ΠΕΤΡΟΣ ΠΑΠΠΑΣ:** Κύριε Πρόεδρε, θα ήθελα να μου δώσετε τον λόγο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο «ΠΛΕΥΣΗ ΕΛΕΥΘΕΡΙΑΣ»):** Δεν έχω πρόβλημα, κύριε Πρόεδρε.

**ΠΕΤΡΟΣ ΠΑΠΠΑΣ:** Σε σχέση με τη μετεγκατάσταση, διότι πληροφορούμαι ότι όντως μετά από ερώτηση που κάναμε, επιτέλους μετεγκαταστάθηκε η 3η ΥΠΕ στο ιδιόκτητο κτίριο. Η ερώτησή μου τροποποιείται ως εξής. Γιατί άργησε η μετεγκατάσταση της 3ης Υγειονομικής Περιφέρειας, και η ερώτηση απευθύνετε στον κύριο Μπογιατζίδη. Από το 2019 που ήταν έτοιμο, γιατί άργησε τέσσερα χρόνια; Δεύτερον, τι σχεδιασμό έχετε κάνει, κύριε Τσαλικάκη γιατί ανάποδα θα πρέπει να σας ρωτάμε; Η 4η θα μείνει σε αυτό το πανάκριβο κτίριο στην Καλαμαριά; Θα αλλάξει, θα αναζητήσει ενδεχομένως κάποιο ιδιόκτητο κτίριο; Χωράει στο ιδιόκτητο κτίριο της 3ης που μετεγκαταστάθηκε; Ένα σχεδιασμό εάν μπορείτε να μας πείτε. Σας ευχαριστώ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Κυρία Πρόεδρε, σας ευχαριστώ που αφήσατε όλους τους βουλευτές να μιλήσουν. Στη συνέχεια θα απαντήσουν οι ΥΠΕάρχες και μετά ο Υπουργός.

Τον λόγο, έχει η κυρία Ζωή Κωνσταντοπούλου, Πρόεδρος της Κ.Ο «ΠΛΕΥΣΗ ΕΛΕΥΘΕΡΙΑΣ».

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο «ΠΛΕΥΣΗ ΕΛΕΥΘΕΡΙΑΣ»):** Σας ευχαριστώ πολύ, κύριε Πρόεδρε. Θα ξεκινήσω από τη διαδικασία, γιατί μου αρέσει πάρα πολύ η αλήθεια και η ειλικρίνεια.

Εδώ επιχειρήθηκε από τον κ. Υπουργό να παρουσιαστεί μία διαφανής και ανεπίληπτη διαδικασία, η οποία είναι και lege artis, από άποψη επιλογής προσώπων. Επιχειρήθηκε να εμφανιστεί η σημερινή ακρόαση ως μία κοινοβουλευτική διαδικασία που προβλέπεται και είναι η πρώτη φορά που γίνεται και δεν θέλει ο Υπουργός να αδικηθεί η διαδικασία, αλλά η πραγματικότητα είναι η εξής. Η πραγματικότητα είναι, κυρία και κύριοι, που προτείνεστε ως διοικητές των υγειονομικών περιφερειών, ότι οι βουλευτές και εγώ, ως Πρόεδρος Κοινοβουλευτικού Κόμματος, πληροφορηθήκαμε ότι πρόκειται η σημερινή Επιτροπή να συνεδριάσει – όσοι είμαστε επιμελείς – στις 10:21΄ το βράδυ της Τρίτης, δηλαδή ούτε 36 ώρες από τη συνεδρίαση.

Εγώ ήμουνα στη Βουλή, γιατί συζητείτο την ίδια ώρα το νομοσχέδιο του Υπουργείου Δικαιοσύνης για τα πόθεν έσχες, που έφτασε μέχρι το ξημέρωμα και έτσι ενημερώθηκα ότι υπάρχει αυτή η συνεδρίαση. Πήραμε ένα e-mail, κύριε Yπουργέ, το οποίο λέει ότι «h συνεδρίαση θα πραγματοποιηθεί Πέμπτη 1η Αυγούστου 2024 και ώρα 10:00΄ στην Αίθουσα Γερουσίας», εδώ. Είναι η μεγαλύτερη αίθουσα για τους βουλευτές. Βλέπετε ότι είναι άδεια αυτήn τη στιγμή, και παράλληλα λέει ότι «οι φάκελοι με τα δικαιολογητικά των προτεινομένων, καθώς και τα ποινικά τους μητρώα θα σας αποσταλούν». Άρα στις 10:20΄ το βράδυ της Τρίτης «θα μας αποσταλούν» τα βιογραφικά και τα ποινικά μητρώα» για να εκφέρει υποτίθεται εδώ η Βουλή γνώμη.

Αυτά εδώ είναι τα βιογραφικά και τα ποινικά μητρώα, το βλέπετε. Μου θυμίζει τις εποχές που φέρνανε τα μνημόνια. Είναι τα βιογραφικά και τα ποινικά μητρώα του κυρίου Μπογιατζίδη, του κυρίου Παπαβασιλείου, της κυρίας Μπαλαούρα, του κύριου Ροϊλού, του κυρίου Θεοδωρόπουλου, του κυρίου Τσαλικάκη. Μας λείπει ένα. Δεν ξέρω τι ακριβώς συνέβη, δεν άνοιγε; Εν πάση περιπτώσει, αυτά όλα, που θα έπρεπε να μελετήσουμε και να λάβουμε υπόψη για να τοποθετηθούμε και να σας ρωτήσουμε, μας εστάλησαν εχτές, 31 Ιουλίου και ώρα 6:11΄ το απόγευμα.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Κυρία Πρόεδρε, να πω για το ένα βιογραφικό που δεν άνοιγε. Μου λένε οι υπηρεσίες εδώ ότι ήταν πολύ μεγάλο το αρχείο, έχει σταλεί, είναι στη διάθεση.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΘΕΥΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»):** Ένα που εστάλη σήμερα περίπου 580 σελίδες, κάτι τέτοιο. Ευχαριστώ, κύριε Πρόεδρε για τη διευκρίνιση. Είναι, λοιπόν, σημαντικό, εάν θέλουμε να μας παίρνουν σοβαρά. Αυτό δεν έχει να κάνει με εσάς, δεν έχει να κάνει με τους προτεινόμενους. Έχει να κάνει με το Υπουργείο, με τον Υπουργό και τον Υφυπουργό και με τη διαδικασία εδώ. Δεν είναι σοβαρά πράγματα αυτά. Υποτίθεται ότι μιλάμε για μία κορυφαία διαδικασία, που εφαρμόζεται για πρώτη φορά, για το διορισμό διοικητών υγειονομικών περιφερειών σε όλη την Ελλάδα, σε επτά Υγειονομικές Περιφέρειες, και μας στέλνετε πρόσκληση το βράδυ 10:21΄ της Τρίτης για συνεδρίαση 10:00΄ το πρωί της Πέμπτης και μας στέλνονται τα βιογραφικά το προηγούμενο απόγευμα τα έξι από τα επτά και το έβδομο όποτε εστάλη.

Εμένα μου αρέσει, λοιπόν, να λέμε τα πράγματα με το όνομά τους. Δεν είναι μία σοβαρή διαδικασία. Είναι μια διαδικασία που δεν προσιδιάζει ούτε σε σοβαρό Υπουργείο ούτε σε σοβαρό Κράτος, και είναι ίσως και ο λόγος για τον οποίο συνολικά, δυστυχώς, οι πολίτες αυτής της χώρας υποφέρουν από την κακοδιοίκηση, από την περιφρόνηση, από όλη αυτήν την τρομακτική προχειρότητα, ασυναρτησία, το «τσάτρα πάτρα». «Τσάτρα πάτρα», «στείλε τώρα και θα στα στείλουμε την άλλη μέρα». Δεν έχει σημασία τι λέει ο Κανονισμός, δεν έχει σημασία τι λέει η λογική, δεν έχει σημασία τι λέει η ηθική, δεν έχει σημασία τι λέει η δεοντολογία.

Εγώ δεν θέλω να λειτουργεί έτσι το Κράτος στο οποίο ζω, ούτε οι πολίτες θέλουν τέτοια λειτουργία, ούτε σε ένα πεδίο όπως είναι η δημόσια υγεία επιτρέπεται τέτοιου είδους προχειρότητα, τέτοιου είδους τσαπατσουλιά και τέτοιου είδους περιφρόνηση των θεσμών, ιδίως για μία διαδικασία, την οποία τη διαφήμισε η Κυβέρνηση. Είπε ότι είναι πρωτοποριακή. Εμείς εκφράσαμε στη διαδικασία της νομοθέτησης πολλές επιφυλάξεις. Ήταν τότε η κυρία Κεραμέως Υπουργός Εσωτερικών που το εισηγήθηκε. Ήταν Υπουργός Υγείας ο κ. Χρυσοχοΐδης και διαφημίστηκε αυτή η διαδικασία ως κάτι πολύ πρωτοποριακό, που θα φέρει την ποιότητα στην επιλογή των υπευθύνων προσώπων, και αναρωτιέμαι, αφού κάνω πρώτα ένα σχόλιο.

Είναι αποκρουστικό αυτό που παρακολούθησα, για εμένα τουλάχιστον, να αλληλοκατηγορούνται στο πεδίο της υγείας κυβερνώντα και κυβερνήσαντα κόμματα και να λένε «εσείς, εμείς, ο δικός μας, ο δικός σας». Η διοίκηση της υγείας είναι κάτι ιερό. Η υγεία είναι ιερό αγαθό και δικαίωμα και η κομματικοποίηση του τομέα της υγείας είναι αποκρουστική, όπως είναι αποκρουστική η πρακτική που ξέρει όλη η Ελλάδα ότι εφαρμοζόταν για πάρα πολλά χρόνια. Τώρα θα δούμε σε ποια συνθήκη βρισκόμαστε ακριβώς – θα κάνω ερωτήματα – τού να διορίζονται διοικητές νοσοκομείων οι κολλητοί και οι ημέτεροι, ανεξαρτήτως προσόντων, αλλά και ελλείψει προσόντων, και να θεωρείται η πιο βυσματική θέση στον δημόσιο τομέα η θέση διοικητή νοσοκομείου.

Κάνω, λοιπόν, δύο παρατηρήσεις σε σχέση με τη διαδικασία και ένα ερώτημα και θα περάσω, αμέσως, στις παρατηρήσεις μας για τα θέματα της υγείας. Αυτή η διαδικασία, κύριε Υπουργέ, κύριε Γεωργιάδη, που ήταν διαφανής, όπως μας λέτε, ήταν πρωτοποριακή όπως μας λέτε, κατέληξε ότι άξιοι για την θέση τού να διοικούν την υγεία και τις περιφέρειες τις υγειονομικές είναι, κατά συντριπτική πλειοψηφία, άνδρες; Αυτή η διαδικασία ανέδειξε, από τους επτά διοικητές, μία μόνο γυναίκα, 14%;

Δεν λέω ότι εξ ορισμού είναι πιο άξιες ή λιγότερο άξιες οι γυναίκες ή λιγότερο άξιοι ή περισσότερο άξιοι οι άνδρες, αλλά με εντυπωσιάζει αυτή η ανισοκατανομή, γιατί γνωρίζουμε, πολύ καλά, τα στερεότυπα και εγώ δεν είμαι διατεθειμένη να δεχθώ ότι, από τους επτά που ανεδείχθησαν, μία μόνο γυναίκα εκρίθη αξία, και από την αντικειμενική, όπως μας την εμφανίζετε, διαδικασία των γραπτών και άλλων δοκιμασιών και από την υποκειμενική δική σας επιλογή. Γιατί η τελική επιλογή είναι δική σας.

Βέβαια, έχετε παρακαθήμενό σας τον κύριο Βαρτζόπουλο, που έχει δημόσια πει ότι οι γυναίκες είναι για άλλες δουλειές, και είναι και βιολογικό θέμα οι γυναικοκτονίες. Η γυναίκα τίκτει, αυτά είπε. Η γυναίκα τίκτει και είναι για άλλες δουλειές η γυναίκα. Άρα, μάλλον, κυρία Μπαλαούρα, να είστε και ευχαριστημένη που μία γυναίκα κρίθηκε ότι δεν είναι για άλλες δουλειές.

Θα ήθελα να συνεννοηθούμε στο εξής. Επειδή παρακολούθησα όλη τη διαδικασία, μέχρι που ήρθα, από το διαδίκτυο ερχόμενη εδώ, να είμαστε συνεννοημένοι. Εγώ δεν συμμερίζομαι ούτε θα συμφωνήσω με την υπόδειξη που έγινε από τον Υπουργό τον κύριο Γεωργιάδη, «δεν θα τοποθετηθείτε για πολιτικά θέματα». Τα πολιτικά θέματα είναι για τον Υπουργό και για τους βουλευτές και μην τυχόν και μιλήσατε για πολιτικά θέματα, διότι η διαχείριση του τομέα της υγείας είναι κατεξοχήν πολιτικό ζήτημα.

Το ξεχαρβάλωμα, η αποσάθρωση της υγείας είναι πολιτικό ζήτημα και θα σας ρωτήσω πιο συγκεκριμένα. Τα δικαιώματα των ασθενών, των συγγενών, των εργαζομένων, των ιατρών, των νοσηλευτών, του προσωπικού στο πεδίο της υγείας, βεβαίως είναι και πολιτικά θέματα. Όταν ακόμη και ο Πανελλήνιος Ιατρικός Σύλλογος μιλάει για πρακτικές του Υπουργείου που παραπέμπουν σε αυταρχικά καθεστώτα και όταν υπάρχουν καταγγελίες από όλους τους θεσμικούς φορείς, οι οποίες είναι σαφέστατα πολιτικές καταγγελίες, δεν μπορεί να ακούγεται μέσα στη Βουλή ότι φιμώνονται οι Διοικητές των Υγειονομικών Περιφερειών σε σχέση με τα πολιτικά ζητήματα.

Τρίτη παρατήρηση σε σχέση με την διαδικασία, που ανέδειξε τα συγκεκριμένα 7 πρόσωπα που προτείνονται από τον κύριο Υπουργό, βλέπω, κύριε Γεωργιάδη, ότι αυτή η διαδικασία ανέδειξε, κατά συντριπτική επίσης πλειοψηφία, πάνω από 70%, τους ίδιους που είχατε επιλέξει χωρίς τη διαδικασία, 5 στους 7, αν δεν κάνω λάθος, και οι άλλοι 2 επίσης ήταν επιλεγμένοι για άλλες διοικητικές θέσεις νοσοκομείων. Άρα μιλάμε για μία διαδικασία που κατέληξε ότι δεν χρειαζόταν και πολύ η διαδικασία, γιατί στα ίδια αποτελέσματα οδηγήθηκε. Είναι μία επιφύλαξη που εκφράσαμε με έντονο τρόπο όταν συζητείτο η σχετική νομοθεσία, αν είναι, πράγματι, μία αντικειμενική διαδικασία ή αν είναι ένας κεκαλυμμένος τρόπος πρόσδοσης νομιμοφάνειας και αντικειμενικότητας και αξιοκρατικής διάστασης, σε κάτι το οποίο, τελικώς, είναι και πάλι οι κυβερνητικές και κομματικές επιλογές.

Έρχομαι τώρα στις παρατηρήσεις και στις ερωτήσεις για την υγεία. Πρώτα από όλα, κυρία και κύριοι, θα ήθελα να σας διευκρινίσω ότι η «ΠΛΕΥΣΗ ΕΛΕΥΘΕΡΙΑΣ» τοποθετεί το αγαθό της υγείας πάρα πολύ ψηλά στην ιεράρχηση. Πιστεύουμε στο κοινωνικό κράτος δικαίου και αυτό είναι μια Πολιτεία που βάζει την υγεία, την κοινωνική ασφάλιση, τη δικαιοσύνη, τα δικαιώματα και την παιδεία στην πρώτη γραμμή. Έμπρακτα αποδείξαμε την περίοδο της πανδημίας, όπως ανέφερε ο κ. Μπιμπίλας νωρίτερα, πως στηρίζουμε τη δημόσια υγεία.

Η «ΠΛΕΥΣΗ ΕΛΕΥΘΕΡΙΑΣ» ήταν τότε ένα εξωκοινοβουλευτικό κόμμα, το Μάρτιο 2020, που για πρώτη φορά πήρε κρατική χρηματοδότηση, ένα πολύ μικρό ποσό συγκριτικά, 75.000 ευρώ, και αμέσως αποφασίσαμε ότι το 25% της χρηματοδότησης αυτής θα το διαθέσουμε για τη στήριξη του Εθνικού Συστήματος Υγείας, αλλά και κοινωνικών πρωτοβουλιών υγείας. Διαθέσαμε λοιπόν αυτό το 25%, περίπου 18.000 ευρώ, με το οποίο δωρίσαμε στο Εθνικό Σύστημα Υγείας τρεις κλίνες ΜΕΘ - ΜΑΦ στο νοσοκομείο «Παμμακάριστος», ένα λαϊκό νοσοκομείο, επίσης, δύο κλιβάνους στο νοσοκομείο «Παμμακάριστος», ένα λουτρό υπερήχων στο Κέντρο Υγείας Καλυβίων, γιατί πιστεύουμε πάρα πολύ στην πρωτοβάθμια υγεία και ότι πρέπει να ενισχυθεί, έναν υπερσύγχρονο καρδιογράφο στο Κέντρο Υγείας Καλυβίων. Αυτά ήταν όλα πράγματα που έλειπαν από τις συγκεκριμένες δομές.

Σε συνεργασία με τους γιατρούς και τις διοικήσεις κάναμε αυτές τις δωρεές και δωρίσαμε και άλλα πράγματα. Δηλαδή με αυτό το ποσό κάναμε δωρεά στο ΤΑΣΕΗ, στο Ταμείο Αλληλοβοήθειας του Σωματείου Ελλήνων Ηθοποιών, που τρέχει ο Σπύρος Μπιμπίλας όλα αυτά τα χρόνια ως Πρόεδρος του και γιατροπορεύει και επικουρεί άπορους ηθοποιούς και ηθοποιούς και καλλιτέχνες σε αδυναμία.

Δωρίσαμε πάνω στις Σέρρες έναν απινιδωτή σε μία κοινωνική δομή, πρωτοβουλία εθελοντών. Δωρίσαμε επίσης φάρμακα στο Μητροπολιτικό Κοινωνικό Ιατρείο Ελληνικού, που είναι μια κοινωνική πρωτοβουλία, γιατί στην Ελλάδα λειτουργούν και αναπληρώνουν τα ελλείμματα της δημόσιας υγείας οι κοινωνικές πρωτοβουλίες, κοινωνικά ιατρεία, κοινωνικά φαρμακεία.

Εμείς, λοιπόν, κάναμε αυτό, το 2020 και έκαναν και άλλοι τέτοιες κινήσεις. Το Κράτος, αντίθετα, φαίνεται ότι έκανε μια ελάχιστη αύξηση του προϋπολογισμού. Από 8,2% οι δαπάνες πήγαν στο 9,52%. Δηλαδή 8,2% ήταν το 2019, 9,52% έγιναν το 2020, 9,18% το 2021 και στο 8,5% πέσανε πάλι το 2022. Άρα, έχουμε ένα Κράτος το οποίο πεισματικά δεν χρηματοδοτεί τη δημόσια υγεία και αφήνει υποστελεχωμένα τα νοσοκομεία και σε κατάσταση πραγματικής εξάντλησης και εξουθένωσης τους ιατρούς.

Επισκέφθηκα το Γενικό Νοσοκομείο Νίκαιας πριν από λίγες ημέρες και μίλησα με γιατρούς και νοσηλευτές, οι οποίοι έχουν να πάρουν άδεια από το 2021, τρία χρόνια. Μίλησα με ανθρώπους, οι οποίοι ήταν κυριολεκτικά σε απόγνωση, με το νοσοκομείο υποστελεχωμένο στο επίπεδο όπου λειτουργεί με το 51% του απαιτούμενου προσωπικού. Μόνο 51% των οργανικών θέσεων είναι συμπληρωμένες, με ολόκληρες μονάδες, ολόκληρες κλινικές να μην είναι στο οργανόγραμμα, όπως δεν είναι η Μονάδα Εντατικής Θεραπείας των νεογνών, για τα μωρά που νοσηλεύονται εκεί. Δεν είναι ούτε στο Οργανόγραμμα.

Είναι, λοιπόν, μια εικόνα και μία «πλευρά της Σελήνης» αυτά που μας είπατε, γιατί σάς άκουσα όλους πλην του τελευταίου που, δυστυχώς, διακόπηκε η σύνδεσή μου. Σας άκουσα όλους πολύ ικανοποιημένους με τους εαυτούς σας. Είτε έχετε υπηρετήσει στη διοίκηση της δημόσιας υγείας στο επίπεδο των Περιφερειών, είτε στο επίπεδο των νοσοκομείων, ήσασταν πολύ ικανοποιημένοι.

Η «άλλη πλευρά της Σελήνης» είναι αυτή που ζουν οι ασθενείς, οι νοσηλευτές, οι ιατροί, το λοιπό προσωπικό. Είναι οι στοιβαγμένοι ασθενείς σε κουτιά στο Νοσοκομείο της Νίκαιας. Είναι τα ασθενοφόρα του ΕΚΑΒ που δεν έχουν οδηγούς και νομοθετεί η Κυβέρνηση εκτάκτως ότι θα τα οδηγούν και θα τα χειρίζονται πυροσβέστες, δημοτικοί υπάλληλοι, στρατιωτικοί και, εσχάτως, σπουδαστές των σχολών ΕΚΑΒ χωρίς πτυχίο και πιστοποίηση. Είναι οι παραιτήσεις ιατρών σε όλη την Ελλάδα. Η πρόσφατη παραίτηση του διευθυντή της χειρουργικής – νομίζω – της Πανεπιστημιακής Κλινικής των Ιωαννίνων, που είπε ότι «αδυνατώ να συμβιβάσω την αναγκαιότητα αδειών με την αναγκαιότητα χειρουργείων».

Είναι η πλευρά των επ’ αμοιβή απογευματινών χειρουργείων, που οι φτωχοί συμπολίτες μας δεν μπορούν να έχουν πρόσβαση σε αυτά. Είναι η πλευρά της αποδόμησης, της υποστελέχωσης, και είναι βεβαίως και η πλευρά της πρόσφατης νομοθετικής πρωτοβουλίας, για την οποία θα ήθελα όλων σας την τοποθέτηση, της λεγόμενης μεταρρύθμισης. Γιατί, ξέρετε, είναι ίδιον των καθεστώτων που είναι ανελεύθερα, αντιδημοκρατικά και προβληματικά σε σχέση με τη δημοκρατική λειτουργία, η ωραιοποίηση και η υιοθέτηση ορολογίας η οποία αντιστρέφει την πραγματικότητα.

Μεταρρύθμιση, λέει, και ολοκλήρωση της μεταρρύθμισης στην ψυχική υγεία και ακούσαμε και τον κύριο Βαρτζόπουλο να μιλάει στην αρχαΐζουσα, και έλεγε «η Κυβέρνησις λέγει» και στο τέλος κατέληξε «ξεκινάει μια καινούργια εποχή». Έγινε μία επείγουσα, κατεπείγουσα νομοθέτηση, στον τομέα της ψυχικής υγείας, εναντίον της οποίας – εντός εισαγωγικών – «μεταρρύθμισης» ξεσηκώθηκε όλος ο κόσμος που εργάζεται στον τομέα της ψυχικής υγείας και συνολικά της υγείας και οι άνθρωποι που εργάζονται στο πεδίο της απεξάρτησης, και με βάση την οποία εσείς κύριοι, ως προτεινόμενοι Διοικητές, θα διοικείτε Περιφέρειες, τις οποίες ένας ψυχολόγος, ας πούμε, ή ένας ψυχίατρος θα μπορεί να καλείται, ενώ υπηρετεί στην Αθήνα, να πάει στη Χίο, να πάει στη Σαντορίνη, να πάει οπουδήποτε στο Αιγαίο ως κομμάτι του ίδιου πεδίου, για να συμπληρώσει κενά.

Επειδή μιλήσατε με ένα ύφος κάποιοι μανατζερίστικο, μας μιλήσατε για στόχους, μας μιλήσατε για κονδύλια, θεωρείτε πραγματικά ότι αυτές μπορεί να είναι συνθήκες παροχής, συνδρομής υγείας στους ασθενείς; Μπορούν να είναι συνθήκες εργασίας των εργαζομένων στον τομέα της υγείας; Οι ερωτήσεις μου, λοιπόν, για να ολοκληρώσω αυτή την τοποθέτηση, είναι οι εξής.

Βλέπω διατηρείται ο διοικών την Περιφέρεια της Κρήτης. Μα, στην Κρήτη είναι μια εκρηκτική κατάσταση. Όλο αυτό το διάστημα παραιτούνται γιατροί, κλείνουν κλινικές, δεν λειτουργεί η Ψυχιατρική Κλινική Ανηλίκων, νοσηλεύονται ανήλικοι σε κλινικές ενηλίκων, καταγγελίες, κατάρρευση. Να ρωτήσω πρώτα τον προτεινόμενο για συνέχιση, πώς αξιολογείτε τη θητεία σας; Επίσης, τον Υπουργό, γιατί επιβραβεύει αυτή την κατάσταση; Εκτός αν συνομολογείτε όλοι ότι δεν πολυπειράζει να μην υπάρχει δημόσια υγεία για τους ασθενείς, αρκεί να εκταμιεύονται χρήματα από το δημόσιο ταμείο και από το Ταμείο Ανάκαμψης, αρκεί να εκταμιεύονται επίσης προς πάσα κατεύθυνση κονδύλια, να γίνεται δουλίτσα, δηλαδή και ο ασθενής «ας κόψει το κεφάλι του».

Επειδή, κύριε Υπουργέ, τα προτείνατε αυτά σε άλλα κόμματα, εμείς όχι απλώς σηκώνουμε το γάντι, αλλά σας το ξαναπετάμε. Οργανώστε συζήτηση για τη δημόσια υγεία ανοιχτή και οργανώστε και ανοιχτή συζήτηση στη Βουλή και σε επίπεδο πολιτικών αρχηγών για τη δημόσια υγεία. Εμείς το ζητάμε από την αρχή, από τις προγραμματικές δηλώσεις. Επίσης, σας έχουμε κάνει προτάσεις για όλα τα πεδία της δημόσιας υγείας. Έχουμε κάνει και μία πρόταση, στην οποία αποφεύγετε να απαντήσετε και λέτε «χαίρω πολύ, χαίρω πολύ». Αυτές ήταν οι απαντήσεις του Υπουργείου. «Τι λέτε», λέει; «Λεφτά», «χαίρω πολύ». «Τι λέτε;», «αύξηση μισθών», «χαίρω πολύ». Δεν έχω ξανακούσει τέτοια προσέγγιση, να «χαίρει πολύ» ο Υπουργός και να μην απαντάει.

Έχουμε καταθέσει πρόταση νόμου, την οποία δεν φέρνει η Κυβέρνηση προς συζήτηση, για την επαναφορά του 13ου και 14ου μισθού. Οι μισθοί με τους οποίους υπηρετούν οι υγειονομικοί είναι μισθοί εξευτελισμού και πείνας και σίγουρα είναι μισθοί με τους οποίους δεν μπορούν να υποστηρίξουν, ακόμα και με τις ελάχιστες ενισχύσεις που ψηφίστηκαν πρόσφατα, την υπηρεσία τους και τη ζωή τους. Έχουμε προτείνει την επαναφορά του 13ου και 14ου μισθό σε όλο το Δημόσιο, από όπου περιεκόπη ως έκτακτη και προσωρινή, άλλη μεταρρύθμιση και αυτή. Επαναφορά, λοιπόν, των μισθών.

Για ποιο λόγο αυτό αποκρούεται και ποια είναι η δική σας άποψη σε σχέση με αυτό και με τις αποδοχές των υγειονομικών; Καταλήγω ρωτώντας όλους σας. Η «ΠΛΕΥΣΗ ΕΛΕΥΘΕΡΙΑΣ» δεν είναι κίνημα το οποίο έρχεται και λέει «υπερψηφίζω – καταψηφίζω» πριν ακούσει. Εγώ θα ακούσω και τις απαντήσεις και θα τοποθετηθούμε στο τέλος, όπως θεσμικά επιβάλλεται. Οι ερωτήσεις μου σε όλους. Πώς κρίνετε τη θητεία σας; Επιτυχημένη σε σχέση με όλα αυτά που περιέγραψα;

Κυρία Μπαλαούρα, στον τομέα της στήριξης των καρκινοπαθών, επειδή σε τέτοιο νοσοκομείο και σε μάλιστα πολύ σοβαρό τέτοιο νοσοκομείο είστε διοικήτρια, θεωρείτε ότι είναι πρέπουσα η ανταπόκριση της Πολιτείας, όταν ακόμη με κοινωνικές πρωτοβουλίες έχουν πρόσβαση οι καρκινοπαθείς στα πανάκριβα φάρμακα. Αλλά υπάρχουν και καρκινοπαθείς – υπήρξε αυτοκτονία, όπως θυμάστε, πριν από λίγους μήνες, καρκινοπαθούς στην Κρήτη, ο οποίος δεν είχε πρόσβαση στο φάρμακο – που αυτοκτονούν για αυτό το λόγο.

Κρίνετε, λοιπόν, επιτυχή τη θητείας σας; Κρίνετε επιτυχή και ικανοποιητική την κατάσταση; Έχετε προτάσεις και πώς εξηγείτε τη διαιώνιση μιας συνθήκης στο πεδίο της δημόσιας υγείας που προσβάλλει κατάφωρα το δικαίωμα στην υγεία, αυτό που εμείς δεν θα σταματήσουμε να υπηρετούμε. Ευχαριστώ πάρα πολύ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Θα δώσω τον λόγο στους προτεινόμενους διοικητές των Υ.ΠΕ. για πέντε λεπτά. Το μέγιστο, πέντε λεπτά να απαντήσετε στην ουσία και συγκεκριμένα από τις θέσεις σας, από εκεί, για να μη χάνουμε χρόνο.

Η κυρία Μπαλαούρα, για την 1η Υγειονομική Περιφέρεια, έχει το λόγο.

**ΟΛΓΑ ΜΠΑΛΑΟΥΡΑ (Προτεινόμενη για διορισμό στη θέση της Διοικητού της 1ης Υγειονομικής Περιφέρειας):** Αξιότιμε Πρόεδρε, αξιότιμα μέλη. Σχετικά με το πτυχίο μου ως εκπαιδευτικός, το έλαβα από το Εθνικό Καποδιστριακό Πανεπιστήμιο Αθηνών το 2000. Φαντάζομαι δεν είναι κατακριτέο κανείς να αποφασίζει να σταδιοδρομήσει σε διαφορετικό τομέα, όποτε και να κάνει τις σπουδές του, λαμβάνοντας μεταπτυχιακούς τίτλους και διδακτορικά, είμαι υποψήφια διδάκτωρ, σε άλλον τομέα. Αφιέρωσα πάνω από δέκα χρόνια στον τομέα της υγείας, όχι μόνο ως διοικήτρια νοσοκομείων, αλλά επίσης όπως ανέφερα και στην τοποθέτησή μου την αρχική, ως ειδική σύμβουλος στον Παγκόσμιο Οργανισμό Υγείας και σε άλλους φορείς.

Τώρα, όσον αφορά το μεταπτυχιακό μου και αν φοίτησα στο London School of Economics, το συγκεκριμένο μεταπτυχιακό, με καθηγητή τον κ. Μόσιαλο, ήταν ένα μεταπτυχιακό που αφορούσε σε υψηλόβαθμα στελέχη υγείας. Το κάναμε συμπτυγμένο, που σημαίνει ότι κάθε εξάμηνο, για ενάμιση μήνα, ήμουνα υποχρεωμένη να βρίσκομαι εκεί και να δίνω εξετάσεις, με φυσική παρουσία.

Όσον αφορά στην κατ’ οίκον νοσηλεία, που αναφέρθηκε, που, βεβαίως, έκανε ο προκάτοχός μου, ο κύριος Δενδραμής και πολύ σωστά, είναι μια υπηρεσία που τη χρειάζονται απαραίτητα οι ογκολογικοί ασθενείς. Πρέπει εδώ να διευκρινίσω την εξής διαφορά. Όντως, υπήρχε πρόγραμμα κατ’ οίκον νοσηλείας. Το «Οίκοθεν» δεν αφορά στη νοσηλευτική υπηρεσία που παρέχεται στον ασθενή. Αφορά την ιατρική υπηρεσία. Ίσως δεν ήμουν εγώ σαφής. Χορηγούμε ογκολογική θεραπεία στο σπίτι. Άρα ναι, υπάρχουν οι ασθενείς, οι 50, όπως και έχουν αυξηθεί, στους οποίους παρέχουμε νοσηλευτικές υπηρεσίες στο σπίτι. Έχουμε όμως επιπλέον 100 ασθενείς, οι οποίοι δεν έρχονται στο νοσοκομείο να λάβουν τη θεραπεία τους, αλλά τη λαμβάνουν στο σπίτι, για να γίνω σαφής. Επομένως, δεν είναι το ίδιο.

Όσον αφορά το γραμμικό και το μαγνητικό τομογράφο, όταν πήγα στο νοσοκομείο, στο τέλος του 2019, όντως υπήρχαν δύο μηχανήματα υπό ένταξη, ο γραμμικός και ο μαγνητικός τομογράφος. Δυστυχώς, δεν είχε γίνει καμία διαδικασία. Ειδικά για το μαγνητικό τομογράφο – έχω και όλη την αλληλογραφία με την Περιφέρεια – λάβαμε απόφαση απένταξης και τότε, με τον κ. Πατούλη, τρέξαμε για να σώσουμε το έργο γιατί ήταν κομβικής σημασίας, βεβαίως, για το νοσοκομείο, να τοποθετηθεί ο συγκεκριμένος μαγνητικός τομογράφος.

Το ίδιο και για το γραμμικό επιταχυντή, ο οποίος δεν έχει εγκατασταθεί, γιατί δεν είχαν ολοκληρωθεί τα τεχνικά έργα. Αυτά όλα υπάρχουν, και η αλληλογραφία με την Περιφέρεια, αλλά και οι εκθέσεις της τεχνικής υπηρεσίας του νοσοκομείου, και μπορέσαμε, από το τέλος του Δεκέμβρη του 2019, μέχρι το Φεβρουάριο του 2020, να μπορέσουμε να τα θέσουμε σε λειτουργία, πραγματικά με υπεράνθρωπες προσπάθειες της τεχνικής υπηρεσίας και των στελεχών του νοσοκομείου.

Όσον αφορά το Pet Scan, επίσης δεν λειτουργούσε όταν παρέλαβα. Είχε τοποθετηθεί, αλλά πάλι εκκρεμούσαν τεχνικές εργασίες, οι οποίες δεν είχαν ολοκληρωθεί. Τις ολοκληρώσαμε και αυτές και λειτουργεί σήμερα κανονικότατα, και το Pet Scan.

Όσον αφορά στον τέταρτο γραμμικό επιταχυντή, όντως είχαμε την επιχορήγηση αυτή. Δεν είχε γίνει από τον προκάτοχό μου καμία διαγωνιστική διαδικασία. Προχωρήσαμε. Αυτήν τη στιγμή, έχει κατακυρωθεί ο διαγωνισμός του γραμμικού επιταχυντή και γίνονται και οι τεχνικές εργασίες, με τη συμβολή, με δωρεά της εταιρείας «Intrakat» και της Γιάννας και Θεόδωρου Αγγελόπουλου, προκειμένου άμεσα να τοποθετηθεί. Υπολογίζουμε ότι στο επόμενο τρίμηνο, τετράμηνο θα έχει τοποθετηθεί και ο τέταρτος γραμμικός επιταχυντής.

Να αναφέρω, επίσης, ότι ποτέ οι γραμμικοί επιταχυντές και το ακτινοθεραπευτικό τμήμα δεν σταμάτησαν να λειτουργούν απόγευμα. Ο «Άγιος Σάββας» εκτελεί, πραγματοποιεί περίπου 200 με 240 ακτινοθεραπείες ολοήμερης λειτουργίας καθημερινά. Κάνουμε 62.000 ακτινοθεραπείες ετησίως, και με την εγκατάσταση του τέταρτου γραμμικού επιταχυντή, καταλαβαίνετε ότι αυτό το νούμερο θα αυξηθεί. Κύριε Πρόεδρε, θα ήθελα λίγο χρόνο προκειμένου να απαντήσω σε όλες τις ερωτήσεις.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Είναι προειδοποιητικό το κουδούνι. Παρακαλώ συνεχίστε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ):** Να δώσουμε άνεση χρόνου, κύριε Πρόεδρε, αν έχετε την καλοσύνη. Είναι σημαντικό να ακούσουμε τις απαντήσεις.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ναι, το γνωρίζω. Είναι προειδοποιητικό το κουδούνι. Παρακαλώ συνεχίστε κυρία Μπαλαούρα.

**ΟΛΓΑ ΜΠΑΛΑΟΥΡΑ (Προτεινόμενη για διορισμό στη θέση της Διοικητού της 1ης Υγειονομικής Περιφέρειας Υ.ΠΕ.):** Ευχαριστώ πολύ. Θα προσπαθήσω να είμαι πολύ σύντομη. Όσον αφορά την ανακαίνιση πτέρυγας και τα 3,5 εκατομμύρια τα οποία είχανε δοθεί στο νοσοκομείο, πάλι δεν είχε γίνει καμία διαγωνιστική διαδικασία. Έχω να αναφέρω ότι ολοκληρώθηκαν οι διαγωνιστικές διαδικασίες μέσω των κτιριακών υποδομών και αυτή τη στιγμή είμαστε έτοιμοι. Ολοκληρώθηκε και η μελέτη, γιατί δεν είχε πραγματοποιηθεί ούτε μελέτη και αυτή τη στιγμή είμαστε έτοιμοι να ξεκινήσουμε και μάλιστα έχουμε συγκεκριμένα πια χαρακτηρίσει – δεν είναι απλά ανακαίνιση 2 ορόφων – γιατί δημιουργούμε πτέρυγα ειδική νέων εφήβων, όπου σε αυτήν την πτέρυγα θα νοσηλεύονται άνθρωποι ογκολογικοί ασθενείς από 16 έως 27 ετών, μία πολύ ευαίσθητη ηλικιακή ομάδα, οπότε δημιουργούμε ένα ξεχωριστό χώρο για αυτούς.

**ΠΑΥΛΟΣ ΠΟΛΑΚΗΣ:** Πόσα τετραγωνικά είναι το κτίριο αυτό το καινούργιο που θα φτιαχτεί, η πτέρυγα;

**ΟΛΓΑ ΜΠΑΛΑΟΥΡΑ (Προτεινόμενη για διορισμό στη θέση της Διοικητού της 1ης Υγειονομικής Περιφέρειας Υ.ΠΕ.):** Δεν είναι κτίριο. Είναι η ανακαίνιση 2 ορόφων. Μιλάμε ότι θα αναπτυχθούν σε 2 ορόφους του νοσοκομείου πάνω από περίπου 34 κλίνες και η μία θα γίνει μονάδα νέων εφήβων και η άλλη θα δοθεί στο χειρουργικό τομέα.

**ΠΑΥΛΟΣ ΠΟΛΑΚΗΣ:** Είναι πάνω από 2.000 τετραγωνικά; Είναι γύρω στα 2.500 τετραγωνικά, δεν είναι;

**ΟΛΓΑ ΜΠΑΛΑΟΥΡΑ (Προτεινόμενη για διορισμό στη θέση της Διοικητού της 1ης Υγειονομικής Περιφέρειας Υ.ΠΕ.):** Αν θυμάμαι καλά από τη μελέτη, ναι.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Κύριε Πολάκη, κάντε ένα αίτημα κοινοποίησης εγγράφων, ζητήστε όλα τα στοιχεία. Εδώ δεν δεσμεύεστε να απαντήσετε, δεν σας δεσμεύουμε εμείς για την απάντηση.

**ΠΑΥΛΟΣ ΠΟΛΑΚΗΣ:** Κάνω μια σύγκριση με το Κέντρο Υγείας Φιλιατρών, για αυτό το λέω. Τριάμισι εκατομμύρια κάνει αυτό που κάνει και εδώ πάμε 1.755.000 για να αλλάξουμε πορτοπαράθυρα στα Φιλιατρά.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Θα απαντήσουν οι υπηρεσίες. Έχουν περάσει από διπλό και τριπλό έλεγχο από πολλούς και διαφορετικούς ανθρώπους και θα έχουμε τεκμηριωμένα στοιχεία και εσείς να τα αξιοποιήσετε.

Κυρία Μπαλαούρα, παρακαλώ, συνεχίστε.

**ΟΛΓΑ ΜΠΑΛΑΟΥΡΑ (Προτεινόμενη για διορισμό στη θέση της Διοικητού της 1ης Υγειονομικής Περιφέρειας Υ.ΠΕ.):** Όσον αφορά τη σύμβαση παροχής υπηρεσιών καθαριότητας, στο Νοσοκομείο το 2019 υπηρετούσαν 90 εργαζόμενοι με σύμβαση ορισμένου χρόνου. Δυστυχώς μέχρι το 2023 είχαν μειωθεί περίπου στο 50% οι εργαζόμενοι, με αποτέλεσμα να υπάρχει σοβαρό πρόβλημα λειτουργίας του Νοσοκομείου. Οι υπηρεσίες, λοιπόν, του Νοσοκομείου κάνανε οικονομοτεχνική μελέτη και αποφάσισαν ότι πρέπει να περάσουμε στο διαγωνισμό για υπηρεσίες καθαριότητας. Ο διαγωνισμός προκηρύχθηκε και κατακυρώθηκε στο 1,5 εκατομμύριο ευρώ το χρόνο, συμπεριλαμβανομένων όλων των υλικών και ό,τι άλλο χρειαζότανε, σε αντίθεση με 1.555.717.000,που ήτανε μόνο η μισθοδοσία του προσωπικού μας, των λιγότερο από 50 ατόμων, τα οποία είχαν μείνει με τη σχέση εργασίας που σας περιέγραψα. Ξέρω ότι η συγκεκριμένη μελέτη έχει κατατεθεί και στη Βουλή σε αντίστοιχη επίκαιρη ερώτηση που έχει κατατεθεί.

Σχετικά επίσης με τα Comprehensive Cancer Centers όπως είπατε, αυτό που περιγράψατε για τα κόστη, ουσιαστικά, είναι η περιγραφή του τεχνικού δελτίου. Η Κυβέρνηση έχει δώσει μεγάλη σημασία στην ποιότητα των παρεχόμενων υπηρεσιών υγείας στους ογκολογικούς ασθενείς. Το να δημιουργηθεί στη χώρα Ολοκληρωμένο Κέντρο Αντιμετώπισης Καρκίνου δεν είναι απλά ένας ευρωπαϊκός στόχος, όπως σας περιέγραψα και στην τοποθέτησή μου, αλλά είναι καίριο για την αντιμετώπιση των ογκολογικών ασθενών.

Δεν μιλάμε απλά για μια διαπίστευση, δεν είναι πιστοποίηση. Μιλάμε ότι οι ασθενείς έχουν την δυνατότητα να λαμβάνουν υπηρεσίες υγείας, η οποίες είναι κάτω από συγκεκριμένα ιατρικά, νοσηλευτικά και διοικητικά πρωτόκολλα. Επίσης, να σας πω ότι η Ευρωπαϊκή Ένωση έχει στόχο, είναι υποχρεωμένο κάθε κράτος μέλος να δημιουργήσει τουλάχιστον ένα Ολοκληρωμένο Κέντρο Αντιμετώπισης Καρκίνου, και συνολικά για τα κράτη- μέλη έχει ως στόχο το 2030 το 90% των ογκολογικών ασθενών τους θα πρέπει να αντιμετωπίζεται σε Ολοκληρωμένα Κέντρα Αντιμετώπισης Καρκίνου.

Δεν μιλάμε λοιπόν απλά για μια πιστοποίηση, μιλάμε για κάτι πάρα πολύ σημαντικό για τους ογκολογικούς ασθενείς και έχω να σας πω ότι και οι συζητήσεις που έχουμε κάνει με τους συλλόγους ασθενών είναι πάρα πολύ θετικές και μας στηρίζουν πάρα πολύ ως προς αυτή την ενέργεια. Άρα, ναι, επιχορηγηθήκαμε από το Πρόγραμμα Δημοσίων Επενδύσεων με 1,5 εκατομμύριο, το οποίο νομίζω ότι αξιοποιείται εξαιρετικά προς το όφελος του Έλληνα ογκολογικού ασθενή. Σας ευχαριστώ πάρα πολύ.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ»):** Σε μένα δεν απαντήσατε, κυρία Μπαλαούρα, για τα θέματα των καρκινοπαθών, είναι σημαντικό.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Θέλετε να πείτε κάτι συμπληρωματικό, κυρία Μπαλαούρα;

**ΟΛΓΑ ΜΠΑΛΑΟΥΡΑ (Προτεινόμενη για Διοικήτρια της 1ης Υγειονομικής Περιφέρειας):** Νομίζω, ότι σε αυτό καλύπτομαι.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Μας καλύψατε όλους, ευχαριστούμε. Το λόγο έχει τώρα ο κ. Ροϊλός.

**ΧΡΗΣΤΟΣ ΡΟΪΟΛΟΣ (Προτεινόμενος για Διοικητής της 2ης Υγειονομικής Περιφέρειας):** Ευχαριστώ, κύριε Πρόεδρε, θα προσπαθήσω πολύ γρήγορα, σε ό,τι ακούστηκε και με αφορά να δώσω απαντήσεις. Όσον αφορά τον κ. Παππά, σχετικά με τις μετακινήσεις από τις ΤΟΜΥ, που είπατε, δεν μπορεί να γίνει μετακίνηση από ΤΟΜΥ, γιατί οι ΤΟΜΥ όπως ξέρετε, πληρώνονται από ευρωπαϊκά χρήματα, είναι παράνομο, δεν γίνονται μετακινήσεις. Δεν ξέρω αν εννοείτε αυτό, στη δικιά μου Υγειονομική Περιφέρεια αυτό το οποίο έχει συμβεί στην περίοδο όμως της κρίσης της πανδημίας και του εμβολιασμού, σε περιπτώσεις που οι ΤΟΜΥ συστεγαζόταν με Κέντρο Υγείας ή με ιατρείο, χρησιμοποιούσαμε γιατρούς της ΤΟΜΥ για να μας βοηθήσουν στον εμβολιασμό. Όχι, αυτό που λέτε δεν έχει γίνει στην 2η Υγειονομική Περιφέρεια.

Γενικά τώρα για τις μετακινήσεις, κοιτάξτε να δείτε, όταν μιλάμε για τα νησιά, σας είπα προηγουμένως και σας περιέγραψα τις δυσκολίες που υπάρχουν στη νησιωτικότητα. Απαιτούνται κάποιες φορές μετακινήσεις. Υπάρχουν νησιά που πενταπλασιάζουν τον πληθυσμό τους την περίοδο του καλοκαιριού. Δεν είναι δυνατόν να έχουμε τόσους γιατρούς όσους χρειάζονται για την περίοδο που η Ανάφη έχει τουρισμό, με την περίοδο που η Ανάφη το χειμώνα έχει 60 ή 100 ανθρώπους. Δεν είναι δυνατόν, άρα είναι υποχρεωτικό να γίνονται μετακινήσεις.

Υπάρχουν κίνητρα πλέον, τα τελευταία δύο-δυόμισι καλοκαίρια έχουν δοθεί κίνητρα, τα οποία φέρνουν αποτελέσματα. Για παράδειγμα, σας λέω ότι έχουμε μετακινήσει μέχρι σήμερα που μιλάμε, μόνο για τα τελευταία δύο καλοκαίρια, 95 γιατρούς και 81 νοσηλευτές, οι οποίοι έχουν πάει οικειοθελώς. Μόνοι τους ζήτησαν να πάνε, αξιοποιώντας αυτά τα κίνητρα, δεν πήγαν με το ζόρι και γενικά μετακινήσεις παράνομες, όπως το θέτετε, δεν κάνουμε. Μόνον την περίοδο της πανδημίας, όπου υπήρχε αναγκαιότητα να γίνουν κάποιες μετακινήσεις, ούτως η άλλως, για λόγους εκτάκτων αναγκών.

Ο κύριος Τσίμαρης ρώτησε, τι κάναμε «out of the box» στην προηγούμενη θητεία μας. Δηλαδή, στην πανδημία δεν κάναμε «out of the box»; Μόνο «out of the box» κάναμε. Όταν ανοίγεις μια κλινική με 52 κλίνες, η οποία είναι 10 χρόνια κλειστή, την φτιάχνεις, την εξοπλίζεις, την στελεχώνεις και λειτουργείς για να βοηθήσεις τα νοσοκομεία που έχουν μεγάλο φόρτο σε Covid, για να έχεις κλίνες παραπάνω, αυτό δεν είναι «out of the box»; Όταν κατασκευάζεις θαλάμους σε ένα μικρό νοσοκομείο της Καλύμνου και φτιάχνεις δίκτυο οξυγόνου σε δύο μέρες, αυτό δεν είναι «out of the box»; Μόνο «out of the box» κάναμε την περίοδο της πανδημίας.

Ο κ. Γραμμένος ρώτησε, απάντησε και η συνάδελφός μου πάνω σε αυτό. Εκτός από το πρώτο πτυχίο Γεωλογίας και μεταπτυχιακό Σεισμολογίας, ξέχασε ότι υπάρχει και δεύτερο μεταπτυχιακό στη διοίκηση από πανεπιστήμιο της Αγγλίας. Όπως, επίσης, ξέχασε να αναφέρει, ότι έχω διατελέσει διοικητής στο Αττικό Νοσοκομείο στο παρελθόν και στο Παιδοψυχιατρικό Νοσοκομείο Αττικής, δεν είναι μόνον η πενταετής αυτή θητεία που έχω αυτή την περίοδο, αλλά εγώ δεν στέκομαι εκεί. Εγώ λέω το εξής, ένας άνθρωπος στη ζωή του, στην επαγγελματική του ζωή, στην καριέρα του, δεν είναι λογικό να έρθει σε επαφή με διαφορετικά αντικείμενα, τα οποία να του προσελκύσουν το ενδιαφέρον, να του δίνουν ικανοποίηση, να δει ότι έχει κάποιες δεξιότητες και μπορεί να αποδώσει σε αυτά; Πού είναι το κακό; Κάποιος πρέπει να γεννιέται γεωλόγος και να πεθαίνει γεωλόγος; Δεν το καταλαβαίνω εγώ αυτό. Επίσης για να τελειώσω με τον κ. Γραμμένο, ναι, έχω διατελέσει Πρόεδρος της ΔΑΠ την περίοδο που ήμουν φοιτητής στο Πανεπιστήμιό μου. Υποθέτω ότι αυτό δε συνιστά φυσικά ποινικό αδίκημα.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ»):** Ερευνάται.

**ΧΡΗΣΤΟΣ ΡΟΪΟΛΟΣ (Προτεινόμενος για Διοικητής της 2ης Υγειονομικής Περιφέρειας):** Συνιστά ποινικό αδίκημα λέτε; Εσείς που είστε και δικηγόρος ξέρετε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ»):** Μπορεί να δούμε τέτοια αδικήματα, θα δούμε.

**ΧΡΗΣΤΟΣ ΡΟΪΟΛΟΣ (Προτεινόμενος για Διοικητής της 2ης Υγειονομικής Περιφέρειας):** Όχι, επειδή έτσι όπως το είπε, ακούστηκε σαν αδίκημα.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ»):** Εμείς, ξέρετε, επειδή πιστεύουμε στην αυτονομία των φοιτητών, δεν φαντασιωνόμαστε τέτοια αδικήματα. Υπάρχουν και κάποιοι που ποινικοποιούν την φοιτητική δράση, οπότε δεν ξέρεις ποτέ.

**ΧΡΗΣΤΟΣ ΡΟΪΛΟΣ (Προτεινόμενος για διορισμό στη θέση του Διοικητή της 2ης Υγειονομικής Περιφέρειας (Υ.ΠΕ.):** Ο τρόπος που το ρώτησε είχε μια τέτοια χροιά, για αυτό το λέω. Σχετικά με τα οξυγόνα, που αναφέρθηκε ο κ. Πολάκης, πράγματι υπήρχε ένας διαγωνισμός, δεν είχε γίνει ανάθεση. Ήταν στη φάση της ολοκλήρωσης και, πράγματι, εν μέρει τον σταματήσαμε. Ο λόγος ήταν ότι υπήρχαν σοβαρές ενστάσεις από την οικονομική υπηρεσία της Δεύτερης Υγειονομικής Περιφέρειας ότι, λόγω της ραγδαίας πτώσης των τιμών της προμήθειας υγρού οξυγόνου την περίοδο που κατέληγε ο διαγωνισμός, πολύ ραγδαίας πτώσης, σε σχέση με την περίοδο που μελετούσε η προηγούμενη διοίκηση το διαγωνισμό, θα ήταν ασύμφορη οικονομικά η ολοκλήρωση αυτής της σύμβασης.

Επίσης, είχαμε εισηγήσεις από όλες τις τεχνικές υπηρεσίες των νοσοκομείων τα οποία αφορούσε, Αττικό, Νίκαια κ.λπ., που είχαν σοβαρές τεχνικές ανησυχίες. Για αυτούς τους λόγους, λοιπόν, αναθέσαμε εκ νέου μια μελέτη επικαιροποίηση της προηγούμενης, η οποία κατέληξε στο ότι θα πρέπει, για ειδικούς λόγους να προχωρήσει η ανάθεση για τα Κύθηρα, επειδή είναι νησί, αλλά να διακοπεί η οποιαδήποτε ανάθεση για τα υπόλοιπα νοσοκομεία.

Θέλω να σας πω, κύριε Πολάκη, δεν ξέρω αν με ακούτε ή θα το διαβάσετε στη συνέχεια, ότι την περίοδο του COVID δικαιώθηκε αυτή η επιλογή μας, διότι οι ανάγκες σε οξυγόνο στα μεγάλα νοσοκομεία τριπλασιάστηκαν και τετραπλασιάστηκαν, στη Νίκαια και στο Αττικό. Εάν είχαμε προχωρήσει στην ανάθεση αυτών των γεννητριών οξυγόνου, οι οποίες ήταν διαστασιολογημένες για να καλύπτουν τις ανάγκες σε οξυγόνο των νοσοκομείων προ COVID, δεν θα έφταναν, θα είχαμε προβλήματα. Ήταν πολύ σωστή η επιλογή να σταματήσουμε αυτή την ανάθεση, εκτός από το από τα Κύθηρα, που επαναλαμβάνω είναι νησί και είναι ειδικές συνθήκες. Ευτυχώς που το κάναμε, γιατί καταφέραμε να καλύψουμε τις ανάγκες σε οξυγόνο των μεγάλων νοσοκομείων, τις υπερπολλαπλάσιες ανάγκες, που είχαμε την περίοδο του COVID. Ευχαριστώ πολύ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Το λόγο έχει ο κ. Τσαλικάκης.

**ΓΕΩΡΓΙΟΣ ΤΣΑΛΙΚΑΚΗΣ (Προτεινόμενος για διορισμό στη θέση του Διοικητή της 3ης Υγειονομικής Περιφέρειας (Υ.ΠΕ.):** Κύριε Πρόεδρε, θα προσπαθήσω να είμαι σύντομος. Θα απαντήσω στην κυρία Κωνσταντοπούλου. Δεν ήρθαμε να παρουσιάσουμε τι κάναμε και συγγνώμη εάν εμφανιστήκαμε ότι με κάποιο τρόπο ήρθαμε να δείξουμε τι κάναμε. Έχουμε κάνει, όχι εγώ, όλη η Υγειονομική Περιφέρεια, έτσι νομίζω, τα νοσοκομεία μας, οι γιατροί, οι νοσηλευτές, σαν ομάδα, αυτό προσπαθούσαμε να δείξουμε ως Υγειονομική Περιφέρεια, να κινηθούμε σε μια δύσκολη περίοδο.

Όπως ξέρετε, αναλάβαμε τον Σεπτέμβριο του 2019 και μέσα σε τέσσερις μήνες κληθήκαμε να διαχειριστούμε τον COVID. Φεβρουάριο του 2020 ήταν το πρώτο κρούσμα, από το Δεκέμβριο του 2019 αρχίσαμε τους σχεδιασμούς για κάτι πρωτοφανές. Για αυτό και θα το χωρίζαμε σε δύο σκέλη, τη διαχείριση της πανδημίας και μετά τη διαχείριση της πανδημίας. Έχουμε κάνει αρκετά πράγματα. Δεν θα ήθελα να καταχραστώ το χρόνο, αλλά κάποια στιγμή, αν θέλετε, επειδή έχετε κάνει και κάποιες ερωτήσεις, νομίζω ότι προσπαθούμε μέσα από τις επερωτήσεις και τον κοινοβουλευτικό έλεγχο που κάνετε, εκεί να δείξουμε και τι έχουμε κάνει, και τι έχουμε αναπτύξει, και τι παραλήψεις ενδεχομένως έχουμε κάνει. Δεν είναι κακό να πεις τι δεν έκανες ή αν έκανες κάτι λάθος, γιατί αλλιώς δεν μπορείς να το διορθώσεις. Κάποια στιγμή θα μου δοθεί η ευκαιρία να σας απαντήσω αναλυτικά, πραγματικά. Δεν υπεκφεύγω, αλλά νομίζω ότι θα πάρω πολύ χρόνο για να πούμε όλα αυτά που κάναμε.

Αναφορικά με τις μετακινήσεις των ΤΟΜΥ. Δεν θέλω να διαφωνήσω με τον συνάδελφο και δεν είναι διαφωνία, αλλά υπάρχει ένας νόμος, ο ν.5116, ο οποίος επιτρέπει εντός της Υγειονομικής Περιφέρειας και όχι εντός του νομού, μετακινήσεις οποιουδήποτε γιατρού είναι αναγκαίο για να καλυφθεί η ανάγκη. Προσφάτως, όπως ξέρετε στην Δράμα – το έχει μνημονεύσει και ο Υπουργός – είχαμε δεχθεί, εγώ προσωπικά, μια μήνυση για υπέρβαση και για παράβαση καθήκοντος, γιατί μετακίνησα γιατρούς των ΤΕΠ από το Κέντρο Υγείας Προσοτσάνης στο νοσοκομείο της Δράμας. Η απόφαση είπε, είναι μια αρκετά μεγάλη απόφαση, ότι ορθώς ο Διοικητής, ο εκάστοτε διοικητής, μετακινεί για λόγους δημόσιας υγείας. Νομίζω το έχει αναφέρει πολλές φορές και ο Υπουργός. Πρωτίστως, πρέπει να καλύψουμε τις ανάγκες του Νομού, όλους τους νομούς στη Βόρεια Ελλάδα, η Δράμα, για παράδειγμα, είναι ένας νόμος 100.000 κατοίκων, δεν μπορείς να τους αφήσεις ακάλυπτους.

Όσον αφορά στις μετακινήσεις των ΤΟΜΥ, ναι, μετακίνησα τρεις παθολόγους τον Ιούλιο, παθολόγους μόνο, από μία εφημερία μόνο, για να καλυφθεί το κενό του Κιλκίς. Όταν δεν έχεις παθολόγους και έχεις ένα πρόβλημα γιατρών, μέχρι να έρθουν, με τα νέα μέτρα και τα νέα κίνητρα που θα δοθούν από τον Υπουργό, από ό,τι είχε εξαγγείλει και να γίνουν οι νέες προκηρύξεις με τα νέα μέτρα, πρέπει να καλύψουμε τα κενά, όπου υπάρχουν άνθρωποι. Δεν μπορούμε να μετακινούμε τους ίδιους συνέχεια, γιατί είναι άδικο. Μετακινώ και από Θεσσαλονίκη οπουδήποτε για να καλυφθούν τα κενά. Μετά τις τρεις σε όλη την Υγειονομική Περιφέρεια δεν αφήνουμε κενό, ούτε στην Παθολογία, ούτε στην Ανοσολογία, δεν θυμάμαι αν το ανάφερε ο κ. Πολάκης ή εσείς, που είναι μια πολύ δύσκολη ειδικότητα σε όλη την Ευρώπη.

Παρόλα αυτά το «Ιπποκράτειο» που έχει τις μεταμοσχεύσεις, με τις μετακινήσεις έχει ρεκόρ το 2023 στις μεταμοσχεύσεις και τώρα το Δεκέμβριο θα ολοκληρώσουμε τις μεταμοσχεύσεις νεφρού για τους ήδη ταυτοποιημένους ασθενείς. Δεν θα αφήσουμε κανέναν και από 1η Ιανουαρίου η λίστα θα ξεκαθαρίσει.

Αναφορικά με το Κέντρο Υγείας Τούμπας, σας το πιστοποιώ, γιατί έχουμε κάνει τρεις φορές ελέγχους και δυσαρεστήθηκαν και οι υπάλληλοι για το ωράριο λειτουργίας που είναι μέχρι τις 3 αυστηρά. Άλλωστε, φαίνεται και από τα ραντεβού που είναι υποχρεωτικά να βάλουν και οι γιατροί και το μικροβιολογικό και το ακτινολογικό και όλοι εκεί.

Θα μου επιτρέψετε να σας κάνω μια διόρθωση, γιατί προσφάτως είχαμε απαντήσει. Είναι τρεις δομές κάτω από το Κέντρο Υγείας, είναι η Τριανδρία, το Περιφερειακό Ιατρείο Τριανδρίας - Χαριλάου και το Κέντρο Υγείας Τούμπας που διαθέτουν 26 γιατρούς και όχι, 50. 78 είναι οι υπάλληλοι και στις τρεις δομές όλοι μαζί στο συγκεκριμένο Κέντρο Υγείας και αν θέλετε να τα επισκεφθούμε μαζί και να τα δούμε ξανά μαζί.

Εάν υπάρχει η δυνατότητα και το θέλαμε να το κάνουμε 24ωρη λειτουργία, αν υπήρχαν συγκεκριμένες ειδικότητες, να το κάνουμε. Για το επείγον που λέτε, τα χωροταξικά καμιά φορά, ήσασταν γιατρός, Διευθυντής των ΤΕΠ στο Κιλκίς, μέχρι να γίνετε βουλευτής, δε μπορείς να κάνεις ΤΕΠ οπουδήποτε αν δεν υπάρχουν κάποιοι συγκεκριμένοι χώροι και μπορώ να σας δώσω και τα στοιχεία.

Για το νοσοκομείο της Ξάνθης, είναι ένα νοσοκομείο που έχει πολλά προβλήματα. Από την αρχή της θητείας μου προσπαθούσαμε να καλύψουμε με Παθολόγους. Έχει βοηθήσει ο Στρατός, τα όμορα νοσοκομεία. Όπου υπήρχε Παθολόγος σε οποιοδήποτε Κέντρο Υγείας προσπαθήσαμε να τον μετακινήσουμε. Τα ΤΕΠ τα ανέλαβαν οι γενικοί γιατροί από τα Κέντρα Υγείας της Ξάνθης και τους ευχαριστούμε πολύ για αυτό. Αυτό ήταν η απάντηση στον κ. Φερχάτ.

Για την Παθολογική την οποία αναφέρατε, ναι, υπάρχει ένα πρόβλημα γιατί είχαμε κάποιες παραιτήσεις και κάποιες αναρρωτικές άδειες και έπρεπε να καλυφθούν τα κενά. Μετακινήθηκαν από τη Θεσσαλονίκη για να καλυφθούν τα κενά και μόλις προχθές ένας νέος Διευθυντής, παλιός γιατρός ήδη του Κέντρου Υγείας Πολυκάστρου, ανέλαβε τη Διεύθυνση της Κλινικής μέχρι να ορθοποδήσει. Οι συγκεκριμένοι λόγοι μας δημιούργησαν συγκεκριμένα προβλήματα. Είναι μια δυναμική κατάσταση ο χώρος της υγείας. Όταν δημιουργείται ένα πρόβλημα καλούμαστε να δώσουμε λύσεις. Αυτό είναι ένα μέρος της δουλειάς μας.

Έφυγε ο κ. Πολάκης. Θέλω να πω για τη μετεγκατάσταση της Υγειονομικής Περιφέρειας. Μας έκανε έξωση η Υγειονομική Περιφέρεια, γιατί ήταν στο ίδιο κτήριο στην Αριστοτέλους, μόλις αναλάβαμε τον Σεπτέμβρη του 2019. Σταματήσαμε αυτή τη διαδικασία με τον ιδιοκτήτη και είπαμε ότι υπάρχει κρίση μπροστά, περιμένετε να δούμε πώς θα πάει. Επανήλθαν αμέσως μόλις τελείωσε η κρίση. Θα ήθελα να πω και μπορώ να σας το καταθέσω κιόλας, γιατί έχουμε δεχθεί και έλεγχο για αυτό, το 2018 και ο προηγούμενος Διοικητής, ο κ. Πλωμαρίτης, είχε βγει δύο φορές σε διαγωνιστική διαδικασία σε ένα όριο 15.000 για να βρει κτίριο αντίστοιχα στην Καλαμαριά και δεν βρήκε.

Εγώ συνέχισα αυτήν τη διαδικασία, γιατί οφείλαμε να φύγουμε. Απευθυνθήκαμε και σε διάφορους δημόσιους οργανισμούς αν υπάρχει κτίριο κατάλληλο, γιατί είμαστε γύρω στα 150 άτομα. Το νέο κτίριο που πήγαμε είναι 2.000 τετραγωνικά. Δεν χωράμε εκεί που είναι η 3η Υγειονομική Περιφέρεια, η οποία, όπως αναφέρατε και το διορθώσατε, έχει ήδη μετακινηθεί, στην οποία θα αναλάβω. Μακάρι να υπήρχαν διαφορετικά κτίρια και κτίρια διαθέσιμα στα ανατολικά.

Αυτό που είπε ο κ. Πολάκης, δεν ξέρω ποιον κυνηγάω. Δεν είναι ο χαρακτήρας μου. Δεν είμαι εκδικητικός και προσπαθώ μέσα από συνεννοήσεις. Αν κάποια μετακίνηση έγινε για υπηρεσιακούς λόγους, δεν έχω τάσεις να εκδικούμαι κανένα. Δεν είναι αυτό του χαρακτήρα μου. Ευχαριστώ πολύ.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ):** Μήπως θα μπορούσε να μας πει ο κύριος Τσαλικάκης και πώς αξιολογεί αυτή την επιλογή της αντιστροφής των αρμοδιοτήτων τους με τον κύριο Μπογιατζίδη, που τους αλλάζει ο Υπουργός, που μας είπε για να κρατήσουν την όρεξη τους.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Μίλησε και στην εισήγηση του ο Υπουργός για αυτό το θέμα.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ):** Αν καλά καταλαβαίνω, εσείς ήσασταν στη Μακεδονία - Θράκη;

**ΔΗΜΗΤΡΙΟΣ ΤΣΑΛΙΚΑΚΗΣ (Προτεινόμενος για διορισμό στη θέση του Διοικητή της 3ης Υγειονομικής Περιφέρειας (Υ.ΠΕ.)):** Εγώ ήμουν Διοικητής στην 4η Υγειονομική Περιφέρεια Μακεδονίας - Θράκης, που περιλαμβάνει τα μισά νοσοκομεία Θεσσαλονίκης, Χαλκιδική, Κιλκίς και εκτείνεται μέχρι τα Δίκαια του Έβρου και τώρα θα μετακινηθώ στην 3η Υγειονομική Περιφέρεια. Είναι μια απόφαση του κ. Υπουργού και χαίρομαι και το είπα και από το βήμα και τον ευχαριστώ, γιατί μου δίνεται μια δυνατότητα, γιατί ξέρετε καμιά φορά στον ίδιο χώρο και με τους ίδιους ανθρώπους πρέπει και να αλλάζουμε. Δεν είναι κακό να αλλάξει κάποιος, ένας Διοικητής να αναλάβει κάτι άλλο. Εγώ δεν έχω κάτι να πω. Προς Θεού, δε μπορώ να σχολιάσω. Προφανώς και δε μπορώ να κρίνω απόφαση Υπουργού. Εμένα αυτή η αλλαγή νομίζω θα μου δώσει και ένα κίνητρο. Πραγματικά το πιστεύω. Ευχαριστώ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Το λόγο έχει ο κ. Μπογιατζίδης.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Το λόγο έχει ο κ. Μπογιατζίδης.

**ΠΑΝΑΓΙΩΤΗΣ ΜΠΟΓΙΑΤΖΙΔΗΣ** **(Προτεινόμενος για Διορισμό στη θέση του Διοικητή της 4ης Υγειονομικής Περιφέρειας (Υ.ΠΕ.)):** Σας ευχαριστώ πολύ, κύριε Πρόεδρε. Αναφορικά με την ερώτηση, που ευτυχώς διορθώθηκε και την είχατε υποβάλει, δηλαδή την 3566 στις 4 Μαρτίου του 2024, όπου έγινε και η αντίστοιχη απάντηση, η 3η Υγειονομική Περιφέρεια έχει ήδη μετεγκατασταθεί, αλλά όχι μόνο στο κτίριο επί της οδού Μαβίλη. Ο αρχικός σχεδιασμός, επειδή θέσατε το ερώτημα γιατί δεν είχε γίνει η μετεγκατάσταση όλο αυτό το χρονικό διάστημα, ο κύριος Τσαλικάκης, σας ανέφερε, ότι με την ανάληψη των καθηκόντων, πράγματι, εντός του 2019 ξεκινάει η υγειονομική κρίση, οπότε εκ των πραγμάτων βρισκόμαστε στις ίδιες κτιριακές υποδομές και ταυτόχρονα διαμορφώνουμε τις συνθήκες. Όχι δεν ήταν καθόλου έτοιμο.

Εξάλλου, έχω διαβάσει την ερώτηση και μάλιστα έχω εδώ ακριβώς την ερώτησή σας και την απάντηση στην Ερώτηση η οποία έγινε στον Κοινοβουλευτικό Έλεγχο. Ήταν διπλάσιος ο αριθμός αντίστοιχα των εργαζομένων που θα έπρεπε να εξυπηρετηθεί από τις συγκεκριμένες κτιριακές υποδομές. Άρα, όχι μόνο η Μαβίλη ανακατασκευάστηκε, ταυτόχρονα χρησιμοποιούμε νέες υποδομές, πρώην δομές Ι.Κ.Α. στους Αμπελόκηπους, όπου φιλοξενούνται πλέον και οι υπάλληλοί μας. Δηλαδή, κατ’ ουσίαν, η Υπηρεσία έχει χωριστεί στα δύο για να εξυπηρετεί τις ανάγκες. Επειδή κάνατε μια αναφορά για το μίσθωμα, δεν ξέρω αν έχετε μπροστά σας την απάντηση, η οποία έχει γίνει. Το μίσθωμα ήταν στις 13.500 στο σύνολο. Άρα, απλά μαθηματικά, αν δούμε το τι έχει δαπανηθεί όλο αυτό το χρονικό διάστημα, νομίζω δίνει απάντηση.

Τώρα, το δεύτερο θέμα το οποίο θέσατε, όσον αφορά τις αντίστοιχες μονάδες της πρώην Ι.Κ.Α., πράγματι, υπάρχουν ζητήματα, τα οποία σχετίζονται με τη φύση των παρεχόμενων υπηρεσιών, γιατί είστε γιατρός. Μιλάμε για Πρωτοβάθμια Φροντίδα Υγείας και μάλιστα σε δομές που κτιριακά δεν μπορούν να φιλοξενήσου, ούτε αντίστοιχα μικροβιολογικά ή αντίστοιχα ακτινολογικά εργαστήρια και προσανατολίζονται αποκλειστικά στο κομμάτι της παροχής Πρωτοβάθμιας Φροντίδας Υγείας. Αλλά, γνωρίζετε, επειδή το αναφέρατε κιόλας, ότι τουλάχιστον στο επίπεδο της 3ης Υγειονομικής Περιφέρειας υπάρχουν τρία μεγάλα κέντρα υγείας εντός του αστικού κέντρου, τα οποία, πράγματι, λειτουργούν σε 24ωρη βάση, 24 ώρες το 24ωρο, παρέχοντας αντίστοιχες υπηρεσίες υγείας.

Αναφορικά και επειδή τέθηκε το ζήτημα του απολογισμού, πέρα από το κομμάτι της επίσημης ενημέρωσης βάσει του ν.3329 της πολιτικής ηγεσίας του Υπουργείου, των Υπουργών και των Υφυπουργών, όπως προβλέπεται από το νόμο των Πεπραγμένων και των αντίστοιχων δράσεων, επειδή τέθηκε ως θέμα – δεν θυμάμαι ποιος κύριος Βουλευτής το έθεσε – στο site της Υγειονομικής Περιφέρειας κάθε έτος, όπως παράδειγμα έχουμε τον Ετήσιο Υπολογισμό για το προηγούμενο έτος και το σύνολο του Απολογισμού, μπορεί οποιοσδήποτε να μπορέσει να έχει όλα αυτά τα στοιχεία, επαναλαμβάνω, πέραν της επίσημης ενημέρωσης η οποία γίνεται, όπως προβλέπεται από τον ν.3329 στην πολιτική μας ηγεσία.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Σας ευχαριστούμε. Το λόγο έχει ο κ. Παππάς.

**ΠΕΤΡΟΣ ΠΑΠΠΑΣ:** Μίσθωμα 12.500 το μήνα, αν το πολλαπλασιάσουμε με 12 μήνες και αν το πολλαπλασιάσουμε στο χρονικό διάστημα που αναφέρουμε από το 2002, βγαίνει μια χαρά ένα εκατομμύριο και τα λοιπά, δηλαδή, αυτό που είπα. Μαθηματικός είστε κιόλας, εντάξει. Θα το δούμε, εντάξει.

**ΠΑΝΑΓΙΩΤΗΣ ΜΠΟΓΙΑΤΖΙΔΗΣ** **(Προτεινόμενος για Διορισμό στη θέση Διοικητή στη 4η Υγειονομική Περιφέρεια (Υ.ΠΕ.)):** Εδώ τα έχω τα χαρτιά και θα τα δούμε.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Σας ευχαριστούμε.

Το λόγο έχει ο κύριος Σερέτης.

**ΦΩΤΙΟΣ ΣΕΡΕΤΗΣ (Προτεινόμενος για Διορισμό στη θέση Διοικητή στη 5η Υγειονομική Περιφέρεια (Υ.ΠΕ.)):** Θα είμαι σύντομος, κύριε Πρόεδρε, γιατί η συναδέλφισσα και οι συνάδελφοι ήταν πολύ αναλυτικοί. Κατ’ αρχάς θα ήθελα να απαντήσω στην κυρία Πρόεδρο της «ΠΛΕΥΣΗΣ ΕΛΕΥΘΕΡΙΑΣ» ότι η πρώτη μας προτεραιότητα είναι να συνεχίζουμε και να προστατεύουμε, την αξιοπρέπεια του ασθενούς απέναντι στις υπηρεσίες υγείας που του παρέχουμε. Για εμάς το σύστημα ήταν και θα εξακολουθεί να είναι ανθρωποκεντρικό. Σε αυτό κατευθύνουμε όλες μας τις προσπάθειες και κανένας μας δεν είπε και προσωπικά ότι έχουμε ένα Σύστημα Υγείας το οποίο είναι τέλειο. Έχουμε όμως ένα Σύστημα Υγείας για το οποίο είμαστε υπερήφανοι για αυτό, το οποίο άντεξε στην πανδημία, άντεξε στις καταστροφές τις οποίες έχουμε υποστεί στη Θεσσαλία και έχουμε ένα Σύστημα Υγείας, που πάνω από όλα μας ενδιαφέρει ο πολίτης, η προστασία του πολίτη, αλλά και των εργαζομένων. Είναι πάρα πολύ σημαντικό.

Θα ήθελα, όμως, να σταθώ και σε μία από τις βασικές μας προτεραιότητες, που είναι η μεταρρύθμιση για την ψυχική υγεία, αυτό το νομοσχέδιο που ψηφίστηκε από τη Βουλή για την ψυχική υγεία. Όλοι μας πάνω σε αυτή την κατεύθυνση για την ψυχιατρική μεταρρύθμιση θα δουλέψουμε.

Είπατε αν είμαστε ευχαριστημένοι για αυτά τα οποία έχουμε κάνει. Δεν θα σας απαντήσω εγώ προσωπικά αν είμαι ευχαριστημένος. Τα γεγονότα θα απαντήσουν από μόνα τους, κυρία Κωνσταντοπούλου, κυρία Πρόεδρε, στην αντιμετώπιση των έκτακτων γεγονότων στη Θεσσαλία. Να πούμε για τον Covid, να πούμε για τις πλημμύρες, να πούμε για τις φωτιές, να πούμε για τους σεισμούς, να πούμε για τραγικά δυστυχήματα. Εκεί, προστατεύσαμε τους πολίτες και τους εργαζόμενους, και δεν το λέω εγώ. Δεν θα ξεχάσω ποτέ, όταν είχαμε τις πλημμύρες του «Daniel» στον Παλαμά, τις εκκλήσεις του διευθυντή του Κέντρου Υγείας Παλαμά, με τον οποίο είμασταν σε συνεχή επικοινωνία. Αυτό που τους λέγαμε ήταν ότι πάνω από όλα πρέπει να προστατεύσετε τον εαυτό σας και τους ασθενείς που ήταν εκείνη την ημέρα στο Κέντρο Υγείας.

Από την άλλη, αναπτύξαμε καινούργιες μονάδες, όπως στο Νοσοκομείο Χαλκίδας και το Κέντρο Υγείας Καμένων Βούρλων. Πολύ σωστά στέκεστε στην πρωτοβάθμια, γιατί είναι και η ακρογωνιαία λίθος του Εθνικού Συστήματος Υγείας. Νέο Περιφερειακό Πολυδύναμο Ιατρείο στις Ράχες. Αξίζει να σας αναφέρω ότι εδώ και τρία χρόνια στο Κέντρο Υγείας Καμένων Βούρλων, που ήταν αλλά δεν λειτούργησε ποτέ, το ξεκινήσαμε εμείς το 2021, έχουν εξεταστεί πάνω από 23.000 άτομα με ό,τι αυτό συνεπάγεται. Σε μια μικρή τουριστική κωμόπολη, στις Ράχες στη Φθιώτιδα, μέσα στο Σαββατοκύριακο που έχουμε την εφημερία έχουν εξεταστεί και έχουν αντιμετωπιστεί πάνω από 45 άτομα.

Επίσης, θα ήθελα να πω ότι ένας από τους μεγάλους στόχους μας, ο οποίος υλοποιείται, είναι η δημιουργία της ΜΕΘ Παίδων στο Πανεπιστημιακό Νοσοκομείο της Λάρισας. Ήταν κάτι το οποίο όφειλε η Πολιτεία και το πραγματοποιούμε. Είναι έτοιμο να λειτουργήσει τον επόμενο μήνα και εκεί είναι κάτι το οποίο δουλέψαμε αντίστροφα. Δηλαδή, είχαμε προσλάβει το εξειδικευμένο ιατρικό και νοσηλευτικό προσωπικό πριν ακόμα είμασταν έτοιμοι να λειτουργήσουμε τη συγκεκριμένη μονάδα.

Επίσης, ένα άλλο κομβικό έργο, στο οποίο αναφέρθηκε και ο κ. Υπουργός, είναι το Ογκολογικό Κέντρο στη Λαμία. Ξέρετε τι σημαίνει αυτό; Σημαίνει ότι θα δώσουμε πολύ μεγάλη ανακούφιση στις ευπαθείς ομάδες των συμπολιτών μας και με πολύ λιγότερο χρόνο αναμονής. Γιατί έρχεται αυτό το Κέντρο να δράσει συμπληρωματικά σε αυτό που είναι στο Πανεπιστημιακό της Λάρισας, γιατί το Πανεπιστημιακό της Λάρισας είναι η «ναυαρχίδα» μας από κάθε πλευρά.

Επίσης, θα ήθελα να δηλώσω και να πω ότι ήδη εργαζόμαστε και έχουμε κάνει τις προτάσεις μας προς το Υπουργείο Υγείας για την αναδιάρθρωση των Περιφερειακών Ιατρείων και τη δημιουργία νέων. Διότι μπορούμε να σκεφτούμε ότι έχουν συμβεί αλλαγές στην τοπική αυτοδιοίκηση με τον «Καποδίστρια», με τον «Καλλικράτη» και υπάρχουν κάποια Περιφερειακά Ιατρεία που είτε πρέπει να ενδυναμωθούν, είτε πρέπει να ενσωματωθούν σε άλλες δομές Πρωτοβάθμιας Φροντίδας Υγείας.

Εγώ θα ήθελα να σας πω και κάτι ως συμμετέχων στη διαδικασία του ΑΣΕΠ. Ήταν εντελώς αντικειμενική η διαδικασία, με το χέρι στην καρδιά. Αισθάνθηκα, όχι μόνο εγώ αλλά και όλοι οι άλλοι συναδέλφισσες και συνάδελφοι, ότι δίνουμε ξανά πανελλήνιες εξετάσεις. Μα, κανένας δεν μπόρεσε να παρέμβει στη διαδικασία αυτή. Μετά, το ότι είμαστε επιλογή του Υπουργού οι τρεις, σαφώς και είμαστε. Παντού θα γινόταν αυτό. Αλλά κανένας δεν μπορεί να αμφισβητήσει το διαγωνισμό. Δεν μπορώ να ξεχάσω όταν δώσαμε τον γραπτό διαγωνισμό, πως πήγαμε λες και ήταν η πρώτη μέρα των πανελληνίων, και σε αυτό πρέπει ανεξάρτητα να σταθούμε όλοι μας και να επιβραβεύσουμε αυτή την προσπάθεια, παρόλες τις αδυναμίες οι οποίες υπάρχουν. Ευχαριστώ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Και εμείς ευχαριστούμε.

Το λόγο έχει η Κυρία Κωνσταντοπούλου για μια διευκρινιστική ερώτηση, για να κάνουμε και πιο ζωντανό το διάλογο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»):** Καταρχάς ευχαριστώ, γιατί αναφερθήκατε σε πολύ συγκεκριμένες περιπτώσεις, ανεξαρτήτως τού πώς αξιολογώ τις απαντήσεις σας. Αναφερθήκατε όμως σε συγκεκριμένα ζητήματα της Περιφέρειάς σας. Θέλω να σας ρωτήσω και αν κάνω λάθος να με διορθώσετε, στη δική σας περιφέρεια υπάγεται ο γιατρός που έδωσε την αναρρωτική άδεια στον επιθεωρητή για τα Τέμπη, και τι ακριβώς έχει συμβεί με αυτό;

**ΦΩΤΙΟΣ ΣΕΡΕΤΗΣ (Προτεινόμενος για διορισμό στη θέση του Διοικητή της 5ης Υγειονομικής Περιφέρειας (Υ.ΠΕ.)):** Συγκεκριμένα, από την πρώτη στιγμή ο γιατρός που έδωσε την αναρρωτική άδεια, με εντολή του Υπουργού Υγείας, είχα προβεί σε ΕΔΕ. Στοιχειοθετήθηκε η ΕΔΕ, παραπέμφθηκε στο πειθαρχικό συμβούλιο της Υγειονομικής Περιφέρειας και μετά στο Κεντρικό Πειθαρχικό Συμβούλιο και το αποτέλεσμα ήταν ότι έχει παυθεί των καθηκόντων του. Γιατί η συγκεκριμένη άδεια, σύμφωνα με τα στοιχεία τα οποία είχαμε, ήταν άδεια η οποία δεν έπρεπε να πάρει. Συγκεκριμένα, διευκολύναμε και την προανακριτική εξέταση του κ. Εισαγγελέα στη Λάρισα, γιατί είχα πάει προσωπικά τον φάκελο, με εντολή της πολιτικής ηγεσίας του Υπουργείου Υγείας, στην Εισαγγελία με όλα τα απαραίτητα στοιχεία, τα οποία αξιολογήθηκαν για την περαιτέρω διερεύνηση.

Όχι μόνο τη συγκεκριμένη. Ήταν όχι μόνο συγκεκριμένος ιατρός, κυρία Πρόεδρε. Ήταν και ο εμπλεκόμενος, τότε, προϊστάμενος ο οποίος είχε βγάλει τις βάρδιες και η δικαιοσύνη αξιολόγησε αυτά που έπρεπε να αξιολογήσει.

**ΠΕΤΡΟΣ ΠΑΠΠΑΣ:** Δεν επανήλθε, κύριε Διοικητά, στη θέση του ο συγκεκριμένος; Δεν επανήλθε;

**ΦΩΤΙΟΣ ΣΕΡΕΤΗΣ (Προτεινόμενος για διορισμό στη θέση του Διοικητή της 5ηςΥγειονομικής Περιφέρειας (ΥΠΕ)):** Όχι, όχι**.**

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Υπάρχει και το παράδειγμα που πρέπει να δίνουμε έξω στην ελληνική κοινωνία, καταλαβαίνω, και πολύ ορθά εξελίχθηκε η διαδικασία.

Έχει το λόγο ο κύριος Θεοδωρόπουλος.

**ΗΛΙΑΣ ΘΕΟΔΩΡΟΠΟΥΛΟΣ (Προτεινόμενος για διορισμό στη θέση του Διοικητή της 6ηςΥγειονομικής Περιφέρειας (ΥΠΕ)):** Αν και οι περισσότερες ερωτήσεις αφορούσαν τους νυν Διοικητές, θα ήθελα να κάνω δύο σχόλια. Εγώ είμαι Διοικητής, βέβαια, αλλά νοσοκομείου, όχι Υγειονομικής Περιφέρειας, μέχρι σήμερα. Θα ήθελα να κάνω δύο σχόλια, να δώσω δύο απαντήσεις σχετικά με τις πρωτοβουλίες και την πρωτοβάθμια, που είπε ο κύριος Παναγιωτόπουλος και κάποια σχόλια σε αυτά που είπε και η κυρία Πρόεδρος.

Προσωπικά, θεωρώ ότι πρέπει να υπάρχει μία πλήρης καταγραφή, από την πρώτη μέρα, όλων των προβλημάτων που υπάρχουν στις μονάδες υγείας της 6ης Υγειονομικής Περιφέρειας. Να υπάρχει, δηλαδή, αναλυτική καταγραφή και προτεραιοποίηση των ελλείψεων σε προσωπικό, ιατρικό, νοσηλευτικό, σε τεχνικά έργα που είναι καίρια και πρέπει να λάβουμε δράσεις και ενέργειες, όπως επίσης και σε ελλείψεις πιθανές ή προβλήματα σε κρίσιμο ιατροτεχνολογικό εξοπλισμό.

Σίγουρα επικοινωνία, συνεργασία, συνεννόηση, με όλους τους διοικητές των νοσοκομείων και τους διευθυντές των Κέντρων Υγείας, με το Υπουργείο καθημερινή επικοινωνία, προφανώς, και επισκέψεις σε όλες τις δομές υγείας της 6ης ΥΠΕ που είναι, όπως είπαμε, μια τεράστια γεωγραφική περιφέρεια που πρέπει να καλύψουμε. Πιστεύω ότι σαν Διοικητής είχα άριστη συνεργασία με πάρα πολλά νοσοκομεία και τα Πανεπιστημιακά, τα δύο τα μεγάλα, που έχουμε στην 6η Υγειονομική Περιφέρεια, αλλά και με γενικά νοσοκομεία και των Ιωαννίνων και των Ιονίων Νήσων. Έχω εικόνα, έχω πολύ καλή διάθεση και είμαι σίγουρος ότι θα συνεχίσω στο ίδιο έργο, όπως έκανα και κάνω μέχρι και σήμερα. Το τηλέφωνό μου το σηκώνω πάντα. Η πόρτα του γραφείου μου είναι πάντα ανοιχτή και ακούω τους πάντες, αξιολογώ και προσπαθώ να δίνω λύσεις και αυτό θα συνεχίσω να κάνω.

Τώρα, σχετικά με αυτό που είπε ο κύριος Παναγιωτόπουλος για την πρωτοβάθμια, εννοείται ότι η πρωτοβάθμια φροντίδα είναι πάρα πολύ σημαντική για την υγεία του πληθυσμού. Εκτός της προληπτικής ιατρικής, που θα πρέπει να συντελείται, θα πρέπει η πρωτοβάθμια φροντίδα να αποσυμφορήσει, ουσιαστικά, τα νοσοκομεία. Στον «Άγιο Ανδρέα» είχαμε περίπου 400 περιστατικά κάθε ημέρα εφημερίας. Τα μισά και παραπάνω θα μπορούσαν να μην έρθουν στο Γενικό Νοσοκομείο και να μην επιβαρύνουν αυτούς που είχαν τα σοβαρά προβλήματα. Οπότε, αυτοί οι πολίτες, θα πρέπει και η νοοτροπία των πολιτών να κατευθυνθεί για πράγματα τα οποία δεν είναι επείγοντα στην πρωτοβάθμια φροντίδα.

Οπότε, εννοείται, κύριε Παναγιωτόπουλε, ότι θα πρέπει να δούμε και την πρωτοβάθμια φροντίδα, να την ενισχύσουμε και να αναπτύξουμε την εξωστρέφειά της, γιατί πολλές φορές, στην Πάτρα συγκεκριμένα, οι πολίτες δεν ξέρουν ότι εφημερεύει ένα πολύ μεγάλο Κέντρο Υγείας του βορείου τομέα ή και του νοτίου τομέα.

Επιτρέψτε μου, κυρία Πρόεδρε, σε αυτό που είπατε ένα σχόλιο. Δεν είναι όλα τέλεια στα νοσοκομεία. Δεν ήταν ποτέ, όμως, τέλεια. Δεν λέμε ότι τα κάνουμε όλα καλά. Εγώ προσωπικά έχω κάνει λάθη, αλλά μέσα από τα λάθη μαθαίνεις και τα διορθώνεις και δεν τα επαναλαμβάνεις. Ούτε ζούμε σε «άλλη Σελήνη». Νοσηλεύσαμε δικούς μας ανθρώπους στα νοσοκομεία, χάσαμε δικούς μας ανθρώπους στα νοσοκομεία, γεννήσαμε τα παιδιά μας στα γενικά νοσοκομεία, προσωπικά εγώ, το δικό μου και είμαστε μέλη του Εθνικού Συστήματος Υγείας και υπερήφανα. Εγώ προσωπικά σας λέω ότι είμαι πολύ σίγουρος, πεπεισμένος και απόλυτος, ότι αφήνω ένα νοσοκομείο πολύ καλύτερο από αυτό που παρέλαβα. Σας ευχαριστώ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ευχαριστούμε. Το λόγο έχει η κυρία Κωνσταντοπούλου.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ):** Θα ήθελα, επειδή κάνατε συγκεκριμένες αναφορές και εσείς και είστε Διοικητής Νοσοκομείου, τώρα θα αναλάβετε μια πολύ ευρύτερη Περιφέρεια και ευθύνη, γιατί, ούτως η άλλως, να το διευκρινίσουμε ότι εδώ η Επιτροπή απλώς γνωμοδοτεί. Ούτε δεσμεύει, ούτε μπλοκάρει, οπότε δεν είναι ότι υπάρχει κάποιο πραγματικό σασπένς, αλλά η ακρόαση είναι κάτι σημαντικό.

**Θα ήθελα να σας ρωτήσω για το νοσοκομείο το οποίο διοικείτε το « Άγιος Ανδρέας» στην Πάτρα. Υπάρχουν ελλείψεις και υπάρχουν πράγματα τα οποία μπορεί και πρέπει να αναπληρωθούν; Και έχετε κάνει σχετικές παραστάσεις, σχετικά διαβήματα προς την πολιτική ηγεσία; Αυτό είναι το ένα.**

**Δεύτερο, μας είπατε αφήνω πολύ καλύτερα από ότι το παρέλαβα και, επίσης, μας είπατε προβλήματα πάντα υπήρχαν. Εμάς δεν είναι η νοοτροπία μας, επειδή πάντα υπήρχαν δεν πρέπει να πάψουν να υπάρχουν, ούτε από την άλλη ότι όλα μπορούν να λυθούν διά μιας. Αλλά δεν υιοθετούμε και τις νοοτροπίες που ακούμε από την Κυβέρνηση «πυρκαγιές πάντα υπήρχαν και θα υπάρχουν, δυστυχήματα πάντα υπήρχαν και θα υπάρχουν», όλη αυτή την μοιρολατρική – δεν την αποδίδω σε εσάς – προσέγγιση, η οποία τελικά είναι και μια απόσειση ευθύνης. Καθόλου δεν σας το αποδίδω, το διευκρινίζω, αλλά θέλω να είμαστε και εμείς σαφείς ως προς το ποιες απαιτήσεις έχουμε από τους ανθρώπους που αναλαμβάνουν ευθύνες. Υπό λοιπόν αυτή την έννοια, το δεύτερο σκέλος της ερώτησης είναι το νοσοκομείο σας είναι υπεύθυνο για τις φυλακές, σωστά; Δηλαδή, διακομίζονται σε εσάς κρατούμενοι.**

**ΗΛΙΑΣ ΘΕΟΔΩΡΟΠΟΥΛΟΣ (Προτεινόμενος για την θέση του Διοικητή της 6ης Υγειονομικής Περιφέρειας (Υ.ΠΕ)): Διακομίζονται στα εφημερεύοντα . Άλλες φορές σε εμάς, άλλες φορές στο Ρίο. Δεν είμαστε εμείς υπεύθυνοι για τις φυλακές.**

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ): Επειδή εντελώς πρόσφατα, προχθές και αντιπροχθές, συζητείτο το ζήτημα και του σωφρονιστικού συστήματος και της παροχής υπηρεσιών υγείας. Το λέω γιατί συμβαίνει στην Πάτρα να υπάρχει μια μεγάλη φυλακή και πολλά ζητήματα κάλυψης των κρατουμένων. Έχετε εικόνα τού ποιες είναι οι ιατρικές υπηρεσίες που παρέχονται στους κρατούμενους και έχετε άποψη, για το πώς αυτές μπορεί και πρέπει να αναβαθμιστούν;**

**ΗΛΙΑΣ ΘΕΟΔΩΡΟΠΟΥΛΟΣ (Προτεινόμενος για την θέση του Διοικητή της 6ης Υγειονομικής Περιφέρειας (Υ.ΠΕ)): Θα ξεκινήσω με το δεύτερο σκέλος. Δεν έχω άποψη τι επικρατεί στις Φυλακές του Αγίου Στεφάνου. Δεν είμαι αρμόδιος εγώ για αυτό το πράγμα. Γνωρίζω ότι υπάρχει γιατρός στη φυλακή που κρίνει την υγεία των φυλακισμένων, αλλά δεν έχει καμία σχέση με εμάς, με τον «Άγιο Ανδρέα». Εμάς γίνονται μεταγωγές από τις φυλακές, κάνουμε όλες τις εξετάσεις, όλους τους ελέγχους, όταν θα χρειαστεί θα νοσηλεύσουμε προφανώς τους κρατούμενους, αλλά εμείς δεν είμαστε αρμόδιοι και εγώ προσωπικά δεν έχω καμία εικόνα τι επικρατεί στη Φυλακή του Αγίου Στεφάνου. Ούτε την έχω επισκεφθεί, ούτε είναι αρμοδιότητάς μου. Νομίζω ότι σε αυτό σας κάλυψα.**

**Στο πρώτο το κομμάτι που θέσατε, δεν ξέρω αν υπάρχει νοσοκομείο στην Ελλάδα που να μην έχει ελλείψεις. Το θέμα είναι να είναι λειτουργικό και να διασφαλίζεται η εύρυθμη λειτουργία του στην καθημερινότητα. Στον «Άγιο Ανδρέα» αν με ρωτάτε αν υπάρχουν κάποιες κενές οργανικές θέσεις, υπάρχουν. Αν με ρωτάτε αν έχουμε προβλήματα στην καθημερινότητα, θα σας απαντήσω, όχι. Λειτουργούμε πάρα πολύ καλά. Ζητάμε, βέβαια, προσωπικό από το Υπουργείο το οποίο κατά καιρούς εννοείται ότι προκηρύσσει τις θέσεις. Καλύπτονται οι θέσεις. Όταν είχαμε πάει ήταν επτά παθολόγοι και αυτή τη στιγμή είναι έντεκα στους 12 που είναι οι οργανικές, οπότε μας λείπει ένας παθολόγος ο οποίος στην προσεχή προκήρυξη σίγουρα θα καλυφθεί και η μία κενή οργανική θέση. Έχουμε 9 αναισθησιολόγους, το νούμερο είναι πάρα πολύ μεγάλο και συνδράμουμε και όμορα νοσοκομεία όταν υπάρχει ανάγκη.**

**Οπότε θα σας πω ότι εγώ είμαι ικανοποιημένος πολύ από τη στελέχωση του νοσοκομείου του «Αγίου Ανδρέα». Λείπατε, δεν ξέρω αν ακούσατε, έχει αυξηθεί κατά 300 άτομα περίπου ο αριθμός των εργαζομένων σε όλες τις ειδικότητες και με όλες βέβαια τις μορφές εργασίας και εννοείται ότι όταν υπάρχει κάποια έλλειψη, όπως με το φαρμακείο, από την πρώτη στιγμή εμείς είπαμε στο Υπουργείο και ανταποκρίθηκε και εντάχθηκε και δημοπρατήθηκε και έχουμε τώρα ανάδοχο. Το φαρμακείο από το 2008 που ήταν ο σεισμός στην περιοχή μας ήταν σε κοντέινερ. Αυτό ήταν κάτι το οποίο έπρεπε να διορθωθεί. Πιστεύω ότι αρχές Σεπτέμβρη-Οκτώβρη θα έχουμε συνεργεία και θα ξεκινήσουν τα τεχνικά έργα, μέσω του Ταμείου Ανάκαμψης, για καινούργιο φαρμακείο και αποθήκη υλικού.**

**Προφανώς, τα προβλήματα σε ένα ζωντανό οργανισμό, όπως είναι το νοσοκομείο, υπάρχουν. Αρρωσταίνουν γιατροί, οι γυναίκες – και πολύ καλά κάνουν – έχουν άδειες λοχείας και μητρότητας, οπότε δημιουργούνται κάποια κενά. Κοιτάμε με κάθε τρόπο και με καλή διάθεση να τα καλύπτουμε και νομίζω, σας λέω και πάλι, ότι η εύρυθμη λειτουργία μας αποδεικνύεται καθημερινά. Σας ευχαριστώ.**

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Τελευταίος προτεινόμενος Διοικητής είναι της 7ης Υγειονομικής Περιφέρειας, ο κ. Παπαβασιλείου.

**ΝΕΚΤΑΡΙΟΣ ΠΑΠΑΒΑΣΙΛΕΙΟΥ (Προτεινόμενος για την θέση του Διοικητή της 7ης Υγειονομικής Περιφέρειας (Υ.ΠΕ.)):** Ευχαριστώ κύριε Πρόεδρε. Αγαπητοί αξιότιμοι κύριοι Βουλευτές, κυρία Πρόεδρε, προφανώς, είπατε και εσείς η ίδια ότι δεν με παρακολουθήσετε. Δεν είμαι από αυτούς που πάντα λέω τι έχω και ίσως είναι από τα κακά μου, γιατί πάντα με ενδιαφέρει άλλη μέρα και πάντα στο τέλος της ημέρας κάνω μία προσθαφαίρεση όλων αυτών που έχουν γίνει σε ό,τι με αφορά και πάντα θέλω την άλλη μέρα να γίνεται κάτι καλύτερα. Οπότε σε καμία περίπτωση δεν θα με ακούσετε ποτέ να πω ότι είμαι ευχαριστημένος από όλα αυτά τα οποία κάνω, γιατί πάντα επιζητώ το καλύτερο.

Ναι, ήταν αδιάβλητη η διαδικασία. Σας μιλάω εγώ ο οποίος έδωσα με 39,2 πυρετό και ήξερα ότι από την επίδοσή μου στο γραπτό, πέρα από τα προσόντα μου και την εμπειρία μου ίσως κρίνονταν πάρα πολλά πράγματα. Σηκώθηκα από το νοσοκομείο και πήγα με 39,2 πυρετό και έδωσα εξετάσεις και, εκτός από δυο τρεις φίλους, δεν το ξέρει κανένας.

Ο κύριος Πολάκης έθεσε ένα θέμα σε ό,τι αφορά τον προϋπολογισμό και ό,τι αφορά η ένταξη του Κέντρου Υγείας Σφακίων στο RRF. Αφορά το ποσό των 144.166 ευρώ μέσα από μια μεγάλη δημοπράτηση έργων των 6 εκατομμυρίων, που αφορά τα Κέντρα Υγείας Κανδάνου, Βάμου και Σφακίων. Περιλαμβάνει το Κέντρο Υγείας Σφακίων ένα καινούργιο κτιριακό συγκρότημα, περιλαμβάνει αλλαγή σωληνώσεων, καινούργια φωτοβολταϊκά, στέγαστρο καινούργιο, στέγαστρο για το ασθενοφόρο, διαμόρφωση του αύλειου χώρου, αλλαγή WC, σωληνώσεων και λοιπά. Αυτό κοστίζει 144.166 ευρώ.

Στην ομιλία μου, την πρώτη, που είχα πέντε λεπτά και επειδή μου θέσατε το τι θα κάνουμε την άλλη μέρα, είπα πέντε πράγματα. Πρώτον, σε ό,τι αφορά το να μπορούμε καθημερινά να καλύπτουμε τα κενά, τα οποία έχουμε στην Υγειονομική μας Περιφέρεια και να έχουμε το επιθυμητό αποτέλεσμα στα πλαίσια του ν.3329 που μας υπαγορεύει ο νόμος και να προσφέρουμε δημόσια υγεία σε όλους τους πολίτες.

Το δεύτερο σημαντικό είναι να αξιοποιήσουμε ένα «όπλο» που αυτή τη στιγμή έχουμε και είναι το Ταμείο Ανάκαμψης. Αγαπητή κυρία Πρόεδρε, αγαπητές κυρίες και αγαπητοί κύριοι που παρακολουθείτε και θέσατε ερωτήματα είπα ότι έχουμε συμβασιοποιημένα έργα αυτή τη στιγμή 14.600.000 που αφορούν νοσοκομεία και συμβασιοποιημένες μελέτες 7.600.000. Έχουμε δύο δρομολογημένα έργα, δύο Κέντρα Υγείας, από δωρεές, μία επέκταση Νοσοκομείου του Ρεθύμνου που είναι 10.000.000 και δρομολογημένα έργα προς δημοπράτηση που βγαίνουν τις επόμενες ημέρες περίπου 7.600.000 ευρώ.

Το τρίτο που είπα ήταν τα DRG’s. Για μένα τα DRG’s πραγματικά την περίοδο αυτή είναι μία παράμετρος αιχμής, επιτέλους για να μπορεί να υπάρξει ένα σημαντικό νοικοκύρεμα και μία τάξη σε αυτό που λέμε οικονομικά της υγείας. Η 7η Υγειονομική Περιφέρεια έχει πρωτοστατήσει σε αυτό μέσω της «Πανάκεια» και είναι η πρώτη Υγειονομική Περιφέρεια που έχει εφαρμόσει τα DRG’s.

Η ψυχιατρική μεταρρύθμιση, επίσης, είναι κάτι πάρα πολύ σημαντικό. Εμείς στην Κρήτη πραγματικά έχουμε κάποια ελλείμματα. Ο κ. Υφυπουργός μας επισκέφτηκε και έχουμε σχεδιάσει πολλά πράγματα να κάνουμε. Ήδη αυτήν τη στιγμή προχωράει η καινούργια ψυχιατρική κλινική, με 5.000.000 ευρώ καινούργια ψυχιατρική κλινική στα Χανιά, είναι του κληροδοτήματος Μαρινάκη, ενώ αυτή τη στιγμή κοιτάζουμε να δούμε πώς θα μπορέσουμε να διαχειριστούμε καλύτερα τις μικρές δομές που υπάρχουν ανά νομό. Υπάρχει νομός, όπως είναι ο νομός Λασιθίου, όπου δεν έχουμε καμία ψυχιατρική δομή. Ήδη τώρα έχει ενταχθεί στο πλαίσιο ενός προγράμματος για να έχουμε ένα κέντρο, από τα δύο που θα γίνουν στην Ελλάδα, ένα στη Θεσσαλονίκη και ένα στην Κρήτη, για το παιδί και τον έφηβο. Είμαι στη διάθεσή σας για. άλλο θελήσετε να ρωτήσετε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»):** Κύριε Παπαβασιλείου, δεν είναι μόνο για σας το ερώτημα, απλώς δράττομαι της ευκαιρίας λόγω της κατάστασης που επικρατεί στα νοσοκομεία της Κρήτης.

Μας λέτε ότι στηριζόμαστε για την χάραξη της πολιτικής στην Υγειονομική Περιφέρεια, κατά κύριο λόγο – αυτό κατάλαβα από όλα όσα αναφέρατε – σε έκτακτες χρηματοδοτήσεις, σε δωρεές, σε κληροδοτήματα, στο Ταμείο Ανάκαμψης κ.ο.κ.. Ο προϋπολογισμός που διατίθεται για τη δημόσια υγεία στο πεδίο της δικής σας Περιφέρειας, της Κρήτης, ποιος είναι;

Θα μου επιτρέψετε, κύριε Πρόεδρε, μια συμπληρωματική, επειδή η καταγωγή μου από την πλευρά της μητέρας μου είναι από την Εύβοια, η οποία με έναν τρόπο και ξεχνιέται, ενώ είναι το δεύτερο μεγαλύτερο νησί, και παρασιωπάται. Επαίνεσα μεν τον κ. Σερέτη που μίλησε για συγκεκριμένα νοσοκομεία και κέντρα υγείας, ανεξαρτήτως, όπως είπα, του αν υιοθετώ και πώς αξιολογώ τις απαντήσεις, αλλά μίλησε. Να επανέλθω, αν μπορεί στο τέλος ο κ. Σερέτης να μας πει, η κατάσταση στην Εύβοια, το γεγονός ότι δεν υπάρχει νοσοκομειακή και υγειονομική κάλυψη σε ένα πολύ μεγάλο κομμάτι του νησιού. Η βόρεια Εύβοια είναι αποκομμένη. Στο Κέντρο Υγείας ξέρετε ποια είναι η κατάσταση και δεν υπάρχει νοσοκομείο.

Μάλιστα, σε έναν τόπο που ξέρετε, επειδή με θλίψη άκουσα να απασχολεί πιο πολύ η υγεία στις τουριστικές περιόδους και όχι τόσο στις μη τουριστικές, η υγεία είναι για όλους τους ανθρώπους, είτε είναι τουρίστες, είτε είναι μόνιμοι κάτοικοι, είτε είναι μετανάστες, είτε είναι παιδιά, είτε είναι γυναίκες, είτε είναι άνδρες, είτε είναι αρτιμελείς, είτε έχουν κάποια αναπηρία, είναι για όλους τους ανθρώπους. Η Αιδηψός είναι μία γνωστή λουτρόπολη και δέχεται και πληθυσμό που έχει ανάγκη μεγάλης φροντίδας υγειονομικής. Η κατάσταση που επικρατεί στην Εύβοια και στη βόρεια Εύβοια, ότι δεν υπάρχει νοσοκομείο, ότι δεν υπάρχει καμία κάλυψη, ότι παραιτείται το προσωπικό του Κέντρου Υγείας λόγω των ελλείψεων, είναι μια κατάσταση που σας ικανοποιεί;

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ο κ. Παπαβασιλείου έχει το λόγο.

**ΝΕΚΤΑΡΙΟΣ ΠΑΠΑΒΑΣΙΛΕΙΟΥ (Προτεινόμενος για τη θέση του Διοικητή της 7ης Υγειονομικής Περιφέρειας (Υ.ΠΕ.)):** Κυρία Πρόεδρε, κατ’ αρχάς, ο προϋπολογισμός του νοσοκομείου της Υγειονομικής μας Περιφέρειας, ο τελικός το 2023, ήταν 220 εκατομμύρια, 5,80% αυξημένος από το 2022. Σε ό,τι αφορά την πρωτοβάθμια φροντίδα υγείας, το 2023 κυμάνθηκε στα 18,4 εκατομμύρια σε σχέση με το 2022 που ήταν 14,8 εκατομμύρια. Εδώ πρέπει να σας πω ότι ειδικά στην πρωτοβάθμια φροντίδα υγείας, επειδή έχω μία ιδιαίτερη ευαισθησία, το 2019 ήτανε 3.800.000, δηλαδή, υπάρχει μια αύξηση της τάξης του 23,33%, αν θυμάμαι καλά. Συνεπώς, όχι.

Αν θέλετε να σας το πω και αναλυτικά, σε ό,τι αφορά τα 220 εκατομμύρια που αφορά ο προϋπολογισμός του 2023 στην Υγειονομική μου Περιφέρεια, είναι 105 εκατομμύρια για το Πανεπιστημιακό Γενικό Νοσοκομείο, 43,5 εκατομμύρια για το Γενικό Νοσοκομείο Χανίων, 42,5 εκατομμύρια για το Βενιζέλειο, 12,5 εκατομμύρια για το Ρέθυμνο, 9,100 εκατ. για τον Άγιο Νικόλαο, 3,4 εκατ. για Σητεία και Ιεράπετρα κ.λπ..

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ο κ. Σερέτης έχει το λόγο.

**ΦΩΤΙΟΣ ΣΕΡΕΤΗΣ (Προτεινόμενος για διορισμό για τη θέση του Διοικητή της 5ης Υγειονομικής Περιφέρειας (Υ.ΠΕ.)):** Καταρχάς, κυρία Πρόεδρε, να σας ευχαριστήσω γιατί μου δίνετε τη δυνατότητα να διαφημίσουμε το έργο που έχει κάνει το Υπουργείο Υγείας και η Υγειονομική Περιφέρεια στη βόρεια Εύβοια και ένα από τα ελαττώματα που έχουμε είναι ότι δεν το διαφημίζουμε αυτό, γιατί δεν είναι ο σκοπός μας αυτός, γιατί μας ενδιαφέρει ο πολίτης.

Πρώτον, Γενικό Νοσοκομείο Χαλκίδας, λειτούργησε το νέο Νοσοκομείο με 12 κλίνες ΜΕΘ, οι οποίες ΜΕΘ στην περίοδο του Covid ήταν πάρα πολύ αποτελεσματικές γιατί έσωσαν συμπολίτες μας από όλη την Ελλάδα. Δεύτερον, Κέντρο Υγείας Νοσοκομείου Καρύστου, Κέντρο Υγείας Κύμης, Ταμείο Ανάκαμψης, 2,5 εκατομμύρια για ανακαίνιση και ενεργειακή αναβάθμιση. Έχει συμβασιοποιηθεί, έχει δημοπρατηθεί, μπαίνει ο εργολάβος μέσα. Τρίτον, σημαντικό, Κέντρο Υγείας Νοσοκομείου Καρύστου, 2 μονάδες ΜΑΦ, κλίνες, έχουν σώσει κόσμο. Γιατί σχεδιάσαμε με το Υπουργείο Υγείας και την ΥΠΕ, πώς θα μπορέσουμε να κρατήσουμε εκεί και να σταθεροποιήσουμε τους ασθενείς.

Ανεβαίνουμε, πάνω βόρεια Εύβοια, Ιστιαία. Κυρία Πρόεδρε, αυτήν τη στιγμή υλοποιείται ένα έργο που είχε εξαγγείλει ο Πρωθυπουργός της χώρας και ο Υπουργός Υγείας, αξίας 1,5 εκατομμύριο ευρώ. Αυτήν τη στιγμή, έχουμε δημοπρατήσει και είναι σε εξέλιξη αξονικός τομογράφος στο Κέντρο Υγείας Ιστιαίας, του πρώτου Κέντρου Υγείας, μαστογράφος ψηφιακός. Έχουμε ακόμα, δύο κινητές μονάδες για τη βόρεια Εύβοια. Θα χαρώ πάρα πολύ να έρθετε μία μέρα στην Υγειονομική Περιφέρεια για να μην ταλαιπωρούμε και την Επιτροπή.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ»):** Θα έρθω κύριε Σερέτη και να μας πείτε και αν υπάρχει ασθενοφόρο στη βόρεια Εύβοια και οδηγός.

**ΦΩΤΙΟΣ ΣΕΡΕΤΗΣ (Προτεινόμενος για διορισμό στη θέση του Διοικητή της 5ης Υγειονομικής Περιφέρειας):** Βεβαίως και υπάρχει ασθενοφόρο στην βόρεια Εύβοια. Στη βόρεια Εύβοια έχει τομέα το ΕΚΑΒ έχει 18 πληρώματα στην Ιστιαία. Ήδη τις προάλλες είχαμε μία δωρεά από την Ελληνική Ορθόδοξη Ένωση της Βορείου Αμερικής. Έχουμε αυτό που μου λέτε για τις θέσεις για τους γιατρούς και είναι το μοναδικό Κέντρο Υγείας, που θα το αναφέρουμε και τώρα με την άδεια του κυρίου Υπουργού, όπου είμαστε σε διαδικασία να λειτουργήσουμε τη μονάδα τεχνητού νεφρού. Βρείτε μου ένα Κέντρο Υγείας, που θα λειτουργήσουν με μονάδα τεχνητού νεφρού και αν είναι υποβάθμιση της βόρειας Εύβοιας απόθεμα υγειονομικών, να συμφωνήσω μαζί σας. Σας ευχαριστώ πολύ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ο κύριος Βαρτζόπουλος, ζήτησε το λόγο για ένα λεπτό για μια παρέμβαση ο Υφυπουργός, και μετά μιλάει ο Υπουργός και κλείνουμε.

**ΔΗΜΗΤΡΙΟΣ ΒΑΡΤΖΟΠΟΥΛΟΣ (Υφυπουργός Υγείας):** Δυο κουβέντες ήθελα, να σας πω. Παρακολουθώ εδώ και 20 χρόνια εκ του σύνεγγυς, τα πράγματα της διοικήσεως των υπηρεσιών υγείας, είτε σαν ΥΠΕάρχης της 3ης για κοντά έξι χρόνια, είτε σαν Γενικός Γραμματέας Συντονισμού της Κυβέρνησης Σαμαρά, είτε σαν Βουλευτής. Ουδέποτε, ούτε το ΠΑΣΟΚ, ούτε η Νέα Δημοκρατία, ούτε το ΣΥΡΙΖΑ, ουδέποτε, τόλμησαν να εισάγουν στην επιλογή στελεχών αυτού του επιπέδου, αυτή τη διαδικασία, που ψήφισε η Κυβέρνηση Μητσοτάκη.

Περάσατε, πολύ συγκεκριμένες εξετάσεις, δύσκολες εξετάσεις, αξιολογηθήκατε και όσον αφορά τα τυπικά σας προσόντα και όσον αφορά την εργασιακή σας εμπειρία και τη συνάφεια. Ήτανε λήμμα συγκεκριμένο της αξιολόγησης σας η συνάφεια της εκπαιδεύσεως σας και της εργασιακή σας εμπειρίας με το αντικείμενο αυτό εδώ και πετύχατε. Αλλά πρέπει να πούμε και κάτι άλλο. Επιλεγήκατε, από την Κυβέρνηση Μητσοτάκη οι πέντε από εσάς σαν ΥΠΕάρχες και δύο από εσάς σαν διοικητές νοσοκομείων σε μια πολύ δύσκολη εποχή. Βγάλατε την πανδημία με αξιοπρέπεια και απόλυτη αποτελεσματικότητα και, παρόλα αυτά, η Κυβέρνηση Μητσοτάκη επέλεξε, για πρώτη φορά στην ιστορία της χώρας, να επιβάλλει μια διαδικασία απόλυτα αντικειμενική για την επιλογή στελεχών αυτού του επιπέδου. Επιτύχατε και πάλι και αυτό σημαίνει δύο πράγματα. Πρώτον, ότι η Κυβέρνηση Μητσοτάκη, έχει κρίσιν ορθήν. Δεύτερον, ότι το αξίζετε πραγματικά και σας συγχαίρω από καρδιάς σας εύχομαι κάθε καλό κουράγιο και κάθε επιτυχία στα νέα σας καθήκοντα, η οποία για μένα είναι δεδομένη. Σας ευχαριστώ, πολύ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Τον λόγο έχει ο κύριος Σπυρίδων - Άδωνης Γεωργιάδης, Υπουργός Υγείας.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Ευχαριστώ πολύ, κύριε Πρόεδρε. Θα προσπαθήσω να απαντήσω σε όλα όσα ακούστηκαν, με επιχειρήματα και με διαφάνεια. Καταρχάς, στον κύριο Παππά από το ΣΥΡΙΖΑ, αγαπητέ κύριε Παππά, ομολογώ ότι μένω έκπληκτος από την κριτική που ασκήσατε στη διαδικασία. Τι μας είπατε; Μας είπατε, ότι η διαδικασία δεν είναι διαφανής, γιατί το συμβούλιο το οποίο κρίνει τελικά τις τριάδες αποτελείται κυρίως από μέλη της Κυβερνήσεως. Για να δούμε τη σύνθεση του Συμβουλίου, Γενικός Γραμματέας Συντονισμού της Κυβέρνησης, Γενικός Γραμματέας Δημόσιας Διοίκησης Υπουργείου Εσωτερικών, Γενικός Γραμματέας Υπουργείου Υγείαςμ από το Υπουργείο μας, Εκπροσώπους του Νομικού Συμβουλίου του Κράτους και Πρόεδρος της Επιτροπής Σύμβουλος ΑΣΕΠ.

Μόλις προηγουμένως ο συνάδελφός σας ο κύριος Πολάκης, τον οποίο και αρνείστε να διαγράψετε από το κόμμα, που υποτίθεται ότι τον διαγράψατε από την κοινοβουλευτική ομάδα, υποστηρικτής του κύριου Κασσελάκη, άρα και υποστηριχτής των σχετικών αποφάσεων, μας περιέγραψε ως πλήρως διαφανή την διαδικασία που είχε θεσπίσει ο ΣΥΡΙΖΑ. Ξέρετε ποια ήτανε η διαδικασία; Ήτανε μια Επιτροπή, που όριζε ο Υπουργός Υγείας, στην οποία υπήρχε ένα μέλος από το ΑΣΕΠ, όχι Πρόεδρος του ΑΣΕΠ και μέλος του Νομικού Συμβουλίου του Κράτους, ένα μέλος από το ΑΣΕΠ, Πρόεδρος, ο Γενικός Γραμματέας του Υπουργείου Υγείας, η οποία δεν είχε μοριοδότηση όπως έχει αυτή η διαδικασία, η οποία δεν είχε τεστ δεξιοτήτων όπως έχει αυτή η διαδικασία και η οποία ήταν κατά τον κύριο Πολάκη, απολύτως διαφανής και δίκαιη για πρώτη φορά στην Ελληνική Ιστορία.

Θα ήθελα πάρα πολύ, αν μπορείτε, να πάρετε το λόγο, να μου εξηγήσετε πώς γίνεται μια διαδικασία, η οποία δε διενεργήθηκε στο Υπουργείο Υγείας, ούτε στο Υπουργείο Εσωτερικών, διενεργήθηκε στον ΑΣΕΠ, «διενεργήθηκε» με ένα τεστ δεξιοτήτων που δε διορθώνει ανθρώπινο χέρι, αλλά διορθώνει ηλεκτρονικός υπολογιστής και βγήκε ένα σκορ, το οποίο δεν αμφισβητήθηκε από 1.100 υποψηφίους ούτε από έναν. Στη συνέχεια, έγινε ακριβής μοριοδότηση όλων όσων πέρασαν στις 15άδες με δεκαδικά ψηφία τού πόσο μετράει το κάθε πτυχίο, μεταπτυχιακό, εμπειρία εργασιακή κ.λπ. και έχει βγει η μοριοδότηση ακριβώς.

Θυμίζω ότι στην περίπτωση ΣΥΡΙΖΑ δεν είχαμε καμία μοριοδότηση, είχαμε μια απόφαση μίας Επιτροπής που αποφάσιζε ποιος θα είναι πρώτος, και, στη συνέχεια, μετά τη μοριοδότηση, έγινε η επτάδα, από την πρώτη αρχικά 15άδα, που είχε γίνει από το τεστ, οι οποίοι 7 πέρασαν από τη συνέντευξη αυτών των μελών της Επιτροπής. Επαναλαμβάνω, ναι μεν, οι 3 είναι Γενικοί Γραμματείς της Κυβερνήσεως – γιατί μην ξεχνάμε ότι αυτές οι θέσεις είναι και εν πολλοίς πολιτικές θέσεις, προφανώς – άρα, προεδρία του ΑΣΕΠ και με εκπρόσωπο του Νομικού Συμβουλίου του Κράτους για να ελέγχουν ότι η όλη διαδικασία είναι ακριβώς διαφανής και αδιάφορη, όπως ακριβώς την ήθελε ο νόμος.

Δηλαδή, τι θα μπορούσαν να κάνουν οι Γενικοί Γραμματείς των Υπουργείων, να πάει κάποιος μέσα, να μην ξέρει να πει τίποτε για την υγεία και να του βάλει καλό βαθμό και θα το έβλεπε η Πρόεδρος του ΑΣΕΠ και θα έλεγε «τι καλά που τα λέτε, κ. Γενικέ Γραμματέα»; Το πιστεύει κανείς ότι γίνεται αυτό στον πραγματικό κόσμο;

Αντιπαραβάλλετε αυτήν τη διαδικασία που λέμε τώρα για τους ΥΠΕάρχες με τη διαδικασία που κάνατε για τους Διοικητές; Γιατί τι δεν είπε ο κ. Πολάκης, που, φυσικά, δε μας έκανε την τιμή να μείνει κι έφυγε; Διαδικασία για τους ΥΠΕάρχες δεν είχε κάνει ο ΣΥΡΙΖΑ. Διαδικασία για την επιλογή των Διοικητών των Υγειονομικών Περιφερειών γίνεται για πρώτη φορά τώρα. Ο ΣΥΡΙΖΑ είχε κάνει αυτή την υποτυπώδη διαδικασία για τους διοικητές των νοσοκομείων. Εδώ μιλάμε για μια διαδικασία που είναι για τους Διοικητές των Υγειονομικών Περιφερειών, δηλαδή για θέσεις εν πολλοίς πολιτικές, και όμως σε αυτές τις θέσεις, τις εν πολλοίς πολιτικές, τι κάνει ο ΥΠΕάρχης; Εφαρμόζουν την πολιτική του Υπουργείου.

Άκουσα ερώτηση «αν θα ακούτε τις εντολές του Υπουργείου Υγείας». Αυτό έλειπε, να μην ακούν οι Διοικητές των Υγειονομικών Περιφέρουν τις εντολές, όχι τις δικές μου, του εκάστοτε Υπουργού Υγείας. Αυτό έλειπε. Η δουλειά του Διοικητή της Υγειονομικής Περιφέρειας είναι να εφαρμόζει την πολιτική που του λέει το Υπουργείο Υγείας. Αυτή είναι η δουλειά του. Αλίμονο αν ο κάθε ο ΥΠΕάρχης έλεγε «εγώ, θα ασκώ δική μου πολιτική» και φαντασιωνόταν ο καθένας ότι είναι Υπουργός Υγείας. Αν είναι δυνατόν. Ο καθένας εδώ κάνει μια δουλειά.

Εάν έχετε να μας υποδείξετε, κ. Παππά, μία οποιαδήποτε διαδικασία στο Ελληνικό Κράτος, και επί Κυβερνήσεως ΣΥΡΙΖΑ-ΑΝΕΛ, που να είχε την οποιαδήποτε μεγαλύτερη διαφάνεια, θα σας πω «μπράβο». Ξαναλέω, η αντιπαραβολή της δικής σας διαφάνειας ήταν, όχι Πρόεδρος ΑΣΕΠ και διαδικασία στο ΑΣΕΠ με μοριοδότηση, αλλά μέλος από τον ΑΣΕΠ σε Επιτροπή στο Υπουργείο Υγείας με πρόεδρο το Γενικό Γραμματέα του Υπουργείο Υγείας χωρίς μοριοδότηση. Μιλάμε για τη «μέρα με τη νύχτα».

Δεν έχω κάνει έλεγχο κοινωνικών φρονημάτων των Διοικητών που διόρισε ο ΣΥΡΙΖΑ. Ο κ. Πολάκης έκανε έναν ισχυρισμό. Λέει ότι «το 30% μόνο ήταν από το δικό μας πολιτικό χώρο». Μου είναι άγνωστο αν λέει την αλήθεια. Ειλικρινά, εγώ δεν κάθομαι ποτέ να κάνω έλεγχο κοινωνικών φρονημάτων, ούτε κατάλαβα την ερώτηση αν κάποιος ήταν κάποτε στο ΠΑΣΟΚ ή αν κάποιος ήταν κάποτε στη Νέα Δημοκρατία, αν ήταν σε μια φοιτητική οργάνωση ή στη β΄ φοιτητική οργάνωση». «Γούστο του καπέλο του» σε ποια φοιτητική οργάνωση ήταν. Σιγά μην τον ρωτήσω κιόλας. Πάμε, λοιπόν, να το ξεκαθαρίσουμε αυτό.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο «ΠΛΕΥΣΗ ΕΛΕΥΘΕΡΙΑΣ - ΖΩΗ ΚΩΝΣΤΑΝΤΟΠΟΥΛΟΥ»):** Ήταν και ο κ. Βορίδης που ήταν στη Νεολαία της ΕΠΕΝ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Παρακαλώ, μη διακόπτετε τον Υπουργό.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Έχουμε και πρώην συνάδελφους που ήταν στις Κομμουνιστικές Νεολαίες, πολύ χειρότερα.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο «ΠΛΕΥΣΗ ΕΛΕΥΘΕΡΙΑΣ - ΖΩΗ ΚΩΝΣΤΑΝΤΟΠΟΥΛΟΥ»):** Χειρότερο από τη Νεολαία της ΕΠΕΝ;

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Πολύ χειρότερο από όλα. Τα πιο εγκληματικά και αιμοσταγή καθεστώτα της ιστορίας του ανθρώπου. Πάμε, λοιπόν, τώρα να το δούμε λίγο με τη σειρά και ήρεμα. Είπε ο κ. Πολάκης, ο οποίος είχε μία πολύ μεγάλη στοχοποίηση της κυρίας Μπαλαούρα. Ελπίζω να μην ήταν μία στοχοποίηση για άλλους λόγους, των οικογενειακών της σχέσεων και όχι της δουλειάς της στο Υπουργείο Υγείας. Μου έκανε εντύπωση η μεγάλη στοχοποίηση της κυρίας Μπαλαούρα από τον κ. Πολάκη. Δεν είναι εδώ να απαντήσει, το λέω σε εσάς, στο ίδιο κόμμα είστε. Μπορεί να μην είστε στην ίδια Κοινοβουλευτική Ομάδα, αλλά είστε στο ίδιο κόμμα, για να καταλάβετε για τι ανθρώπους μιλάμε. Μιλάμε για γελοιότητες.

Πάμε, λοιπόν, τώρα, σε αυτό το οποίο είπε. Τι είπε ο κ. Πολάκης ψευδέστατα; Ο κ. Πολάκης, όπως μας ενημέρωσε σήμερα η κυρία Κεχαγιά στον τηλεοπτικό σταθμό OPEN, παραμένει ΣΥΡΙΖΑ. Είπε το πρωί η κυρία Εκπρόσωπός σας, είπε ότι ο κ. Πολάκης παραμένει μέλος του κόμματος και άρα μπορεί να επιστρέψει ανά πάσα στιγμή στην Κοινοβουλευτική μας Ομάδα. Για να ξέρουμε γιατί μιλάμε, ο κ. Πολάκης παραμένει ΣΥΡΙΖΑ. Κάνατε μια κοινοβουλευτική διαχείριση την προηγούμενη εβδομάδα για το bulling.

Πάμε, όμως, τώρα στο προκείμενο. Είπε ο κ. Πολάκης ψευδέστατα, ότι η κυρία Μπαλαούρα δεν ήταν, λέει, στην επτάδα και ήταν λέει πολύ χαμηλά στο τεστ και μετά ανέβηκε με παρεμβάσεις της Κυβερνήσεως. Δηλαδή, στην πρώτη δεκαπεντάδα, είπε ο κ. Πολάκης, δεν ήταν στην επτάδα μετά το τεστ και μετά τη μέτρηση των μορίων πέρασε η κυρία Μπαλαούρα στην επτάδα. Δηλαδή, ήθελε να πει, ότι με κάποιο τρόπο την σπρώξαμε την κυρία Μπαλαούρα για να περάσει.

Η κυρία Μπαλαούρα, για να ξέρετε, ήταν από τους 45 υποψήφιους της 1ης Υγειονομικής Περιφέρειας, στο τεστ η πρώτη. Το ξαναλέω, εάν το κριτήριο που έθεσε ο κ. Πολάκης είναι εάν έπρεπε να πάμε στους 7 πρώτους μόνο από το τεστ, χωρίς να μετρήσουμε όλα τα υπόλοιπα πράγματα που προέβλεπε ο νόμος, δηλαδή εργασιακή εμπειρία, ακαδημαϊκά προσόντα και όλα τα άλλα, αν πηγαίναμε μόνο με το τεστ, η κυρία Μπαλαούρα θα ήταν η πρώτη στους 45 υποψηφίους που προσήλθαν να δώσουν εξετάσεις. Για Διοικητές της 1ης Υγειονομικής Περιφέρειας, εκείνη που έφερε το μεγαλύτερο σκορ ήταν η κυρία Όλγα Μπαλαούρα. Άρα, ψεύδεται ο κ. Πολάκης.

Μετά τη μοριοδότηση και όλα όσα είπε ο νόμος και πριν τη συνέντευξη, η κυρία Μπαλαούρα ήταν τέταρτη και μετά τη συνέντευξη η κυρία Μπαλαούρα έγινε δεύτερη. Αυτή είναι όλη η διαδικασία της κυρίας Μπαλαούρα. Μεγάλη εύνοια δείξαμε στην πρώτη, στο πιο αδιάβλητο σύστημα που είχαν οι εξετάσεις με τον ηλεκτρονικό υπολογιστή στην 1η Υγειονομική Περιφέρεια. Πρόκειται για μια σκανδαλώδους εύνοιας του ΑΣΕΠ και του Υπουργείου Υγείας. Κάποια στιγμή να μιλάμε και λίγο σοβαρά. Άρα, αν θέλετε να πω και το σκορ της κυρίας Μπαλαούρα, έγραψε 538 και θερμά συγχαρητήρια. Νομίζω, ότι ο κ. Τσαλικάκης έχει γράψει λίγο παραπάνω.

Πάμε τώρα στα άλλα. Η διαδικασία είναι η πιο θεσμικά αδιάβλητη διαδικασία που έχει ποτέ εφαρμόσει το Ελληνικό Κράτος με διαφορά. Για πρώτη φορά εφαρμόζεται για τους Διοικητές των Υγειονομικών Περιφερειών, οι οποίοι μέχρι τότε ήταν πάντα επιλογή του εκάστοτε Υπουργού σκέτα και δεν ρώταγε κανέναν. Εδώ έχουμε ολόκληρη διαδικασία που κράτησε πάρα πολλούς μήνες.

Άκουσα ένα εξωφρενικό επιχείρημα, νομίζω από τον εκπρόσωπο της «ΝΙΚΗΣ», ότι «προχθές ψηφίσατε το νόμο σήμερα τους βγάλατε». Ο νόμος ψηφίστηκε τον Νοέμβριο, αν θυμάμαι καλά, από τον Νοέμβριο ψηφίστηκε, τον Ιανουάριο υπέγραψα εγώ την απόφαση να ξεκινήσει ο διαγωνισμός, τέλος Ιουλίου κάνουμε τον διορισμό, 1η Αυγούστου σήμερα, καλό μήνα. Πού βρήκε ο κ. συνάδελφος το προχθές ψηφίσατε το νόμο σήμερα τους διορίζετε; Άρα, αυτό αποδεικνύει ότι είναι όλα ψέματα είναι κάπως σαν τις απόψεις για τα εμβόλια. Έχουν την ίδια αξία. Άρα, ο νόμος, επαναλαμβάνω, δεν ψηφίστηκε προχθές. Ψηφίστηκε το Νοέμβριο. Η διαδικασία τρέχει από το Ανώτατο Συμβούλιο Προσωπικού από τις αρχές Ιανουαρίου.

Τώρα, κύριε Παππά, αυτό δεν μπορώ να μην σας το πω. Θέσατε πολύ μεγάλο θέμα και στη δευτερολογία σας και στις ερωτήσεις, για τη σπατάλη των ενοικίων. Εμένα με ενδιαφέρει, το δημόσιο χρήμα είναι ιερό και πρέπει να το αντιμετωπίζουμε με πολύ μεγάλη φειδώ. Είναι 12.000 ευρώ το μήνα επί 12 μήνες 144 χιλιάδες, επί 4 χρόνια 576.000.

**ΠΕΤΡΟΣ ΠΑΠΠΑΣ:** Από το 2002 είπα εγώ μέχρι το 2019.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Αφού το 2019 είχε αποφασίσει η κυβέρνηση ΣΥΡΙΖΑ να γίνει η μετακίνηση, δεν ήταν το 2002. Ο κ. Πολάκης έθεσε το ζήτημα αν καθυστερήσαμε να φύγουμε από το 2019. Απάντησε γιατί δεν έφυγε, αφού υπήρχαν δικαστικές προσφυγές και όλα τα υπόλοιπα. Αυτό είναι 576.000 ευρώ. Ακούστε τώρα – δεν ήταν ο κ. Παππάς βουλευτής – τι θα πει ΣΥΡΙΖΑ. Στην προηγούμενή μου θητεία στο Υπουργείο Υγείας, υπήρχε ένα νοσοκομείο στη Θεσσαλονίκη που λεγόταν «Παναγία». Ήταν το πρώην ΙΚΑ. Όταν έγινα Υπουργός Υγείας διαπίστωσα ότι στο νοσοκομείο αυτό δίναμε μηνιαίο μίσθωμα 420 χιλιάδες.

Το θεώρησα φοβερή σπατάλη, ενώ είχαμε πολλά νοσοκομεία στην ευρύτερη περιοχή, αποφάσισα να κλείσω το νοσοκομείο αυτό. Έλυσα αυτή τη σύμβαση με τον κύριο Λιακουνάκο που ήταν τότε ιδιοκτήτη του ακινήτου, και μετέφερα όλα τα προσωπικό στον «Άγιο Παύλο». Μέχρι και σήμερα δεν απολύθηκε κανένας είναι όπως ήταν το προσωπικό, απλά μετακινήθηκε ούτε στο ένα χιλιόμετρο, μιλάμε για τόσο κοντινή απόσταση. Όταν πήρα αυτή την απόφαση, κύριε Παππά, ξέρετε τι ψήφισε ο ΣΥΡΙΖΑ στην Βουλή; Όχι. Έφερε εδώ τους εργαζόμενους, έκανε φασαρία, είπαν «ντροπή» του Γεωργιάδη που κλείνει το «Παναγία». Μάλιστα. Το κλείσαμε το «Παναγία». Ωστόσο, ήρθε ο ΣΥΡΙΖΑ στην εξουσία. Το ξανάνοιξε που έλεγε; Όχι. Το ξαναέφερε ως θέμα; Όχι. Για ποιο λόγο δεν το ξανάνοιξε; Ξέρετε γιατί; Γιατί δεν χρειαζόταν.

Αν είχαμε ακολουθήσει την λογική του ΣΥΡΙΖΑ και εγώ είχα υποχωρήσει, 420.000 επί 12 μήνες το χρόνο, πέντε εκατομμύρια, 2010, είναι 50 εκατομμύρια. Συγγνώμη, σας έκοψαν τόσο πολύ τα 500 χιλιάρικα του ενοικίου και τις καθυστερήσεις εκεί και ως ΣΥΡΙΖΑ μια αυτοκριτική που σας γλίτωσα τα 50 εκατομμύρια, έχετε κάτι να μου πει; Τίποτα. Ξέρετε γιατί; Εσείς μου είστε και συμπαθής, θέλω να είμαι ειλικρινής, αλλά κάτι πάθατε και πήγατε σε λάθος κόμμα. Είστε υποκριτές. Δεν σας ενδιαφέρει το δημόσιο χρήμα. Σας ενδιαφέρει μόνο να κάνετε αντιπολίτευση στην Νέα Δημοκρατία.

Γιατί αν ξεκινάγατε και λέγατε, «κύριε Γεωργιάδη,, εγώ εξαίρω την απόφασή σας, παρά τις αντιδράσεις, να γλιτώσετε τα 50 εκατ. από τον Έλληνα φορολογούμενο, αλλά και αν ξοδέψατε τα 500 χιλιάρικα», θα λέγατε έχει δίκιο ο κύριος Παππάς και να το κάνουμε, διότι πρέπει να το δούμε γιατί και το ένα ευρώ το σέβομαι. Αλλά, δεν κάνετε αυτό. Όπου ξοδεύετε εσείς, ξοδεύετε αφειδώς.

Θέλετε να ακούσετε, το πιο φοβερό με τη διαδικασία επιλογής διοικητών, για να ξέρει ο κόσμος; Ακούστε ποια ήταν η διαφανής διαδικασία επιλογής διοικητών νοσοκομείων, την οποία τολμάει ο Πολάκης να συγκρίνουμε τη διαδικασία που φέρνουμε σήμερα στη Βουλή. Αν είναι δυνατόν. Το λέω μήπως και γυρίσει, αλλά δεν πρόκειται. Λοιπόν ακούστε, τους Διοικητές που παρέλαβε η Κυβέρνηση του ΣΥΡΙΖΑ από την προηγούμενη Κυβέρνηση Σαμαρά-Βενιζέλου, ενώ είχαν συμβόλαιο, τους απέλυσε. Έτσι είπε ο κύριος Πολάκης το Νοέμβριο του 2015, «δεν τους θέλουμε άλλο, να φύγουνε». Αυτοί πήγανε στα δικαστήρια, διότι θεώρησαν ότι η απόλυση τους ήταν καταχρηστική.

Ξέρετε πόσα έχουμε πληρώσει για τον καθένα τους; Έχουν όλοι κερδίσει τα δικαστήρια, κέρδισαν και καταψηφιστικά αιτήματα και έχουν πληρωθεί κιόλας. Πόσα έχει πάρει ο καθένας, ξέρετε; Κατά μέσο όρο 50 χιλιάρικα ο κάθε ένας. Γιατί; Διότι, τους απέλυσε ο κύριος Πολάκης παράνομα. Ακούσατε από τον ΣΥΡΙΖΑ ένα ίχνος αυτοκριτικής ότι πήγε και απέλυσε 100 ανθρώπους παράνομα, παραβιάζοντας τον νόμο και όλα τα εργασιακά δικαιώματα; Δεύτερον, φόρτωσε στον Ελληνικό λαό αποζημιώσεις από πενήντα χιλιάρικα για να βάλει τους δικούς του, και αυτό το παρουσιάζει στη Βουλή ως την πρώτη διαφανή διαδικασία που έκανε η Κυβέρνηση στην Ελλάδα και δεν ντρέπεται, δεν κοκκινίζει την ώρα που το λέει; Κύριε Παππά, δεν κοκκινίζετε την ώρα που το ακούτε;

Πενήντα χιλιάρικα πληρώσαμε από το υστέρημα του ελληνικού λαού για να κάνετε εσείς το κομμάτι σας ως κόμμα. Κυρία Κωνσταντοπούλου, είχατε φύγει όταν έγιναν αυτά. Ήταν το Νοέμβριο του 2015. Ξαναλέω, όταν έγινε αυτό το πράγμα επί Πολάκη, έρχεστε εδώ τώρα με θράσος και μας κοιτάτε στα μάτια, εάν εμείς δεν είχαμε διαφανή διαδικασία; Κανονικά θα έπρεπε να πείτε «θερμά συγχαρητήρια» στην κυρία Κεραμέως που ψήφισε το νόμο, καθώς και τον Κυριάκο Μητσοτάκη που τον υποστήριξε, δευτερεύοντα συγχαρητήρια στον Υπουργό Υγείας που το προχώρησε και επίσης συγχαρητήρια στον ΑΣΕΠ όπου έκανε την επιλογή και «καλή επιτυχία» στους υποψηφίους.

Δεύτερον, είδατε από τους επτά προτεινόμενους, εσείς ή οποιοδήποτε μέλος της Επιτροπής, ότι λείπουν από κάποιον τα προσόντα; Η απόδειξη της καλής λειτουργίας του νόμου είναι ότι και οι επτά που προτείνονται υπερπληρούν τα προσόντα, ακριβώς γιατί ο νόμος λειτούργησε. Και ποια είναι τώρα η νέα κριτική; Δύο κριτικές άκουσα. Η πρώτη κριτική, «ναι, αλλά καταλήξατε 5 στους 7 για να είναι ίδιοι με τους προηγούμενους». Η δεύτερη κριτική, «μας στείλατε προχθές το βράδυ το email και δεν προλάβαμε καλά-καλά να κοιτάξουμε τα δικαιολογητικά».

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ»):** Σας είπα και μία μόνο γυναίκα από τους επτά.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Πρώτα από όλα, για το «μια μόνο γυναίκα», δεν μπορώ να κάνω κάτι σε αυτό. Στις τριάδες που μου ήρθαν από τον ΑΣΕΠ δεν υπήρχε άλλη γυναίκα. Άρα, μια γυναίκα. Στην πρώτη μπήκανε δυο. Διάλεξα την μια.

Πάμε τώρα στο προκείμενο που με ενδιαφέρει, όμως. «Είναι οι πέντε ίδιοι με τους προηγούμενους» και αυτό είναι ψόγος για την Κυβέρνηση; Με συγχωρείτε, κυρίες και κύριοι συνάδελφοι, ιδιαίτερα της Νέας Δημοκρατίας. Αυτός είναι ο μεγαλύτερος έπαινος για την Κυβέρνηση. Εάν διορίζαμε μόνοι μας και λέγαμε «έχουμε διορίσει μόνοι μας και θα πάμε εκ των υστέρων σε έλεγχο από το ΑΣΕΠ, για να ελέγξει το ΑΣΕΠ αν αυτοί έχουν, πράγματι, τα προσόντα και έπρεπε να είναι διοικητές και έβγαζε το ΑΣΕΠ, οι πέντε από τους επτά καλώς είναι διοικητές», αυτό θα ήταν ψόγος για την Κυβέρνηση ή έπαινος; Προφανώς είναι έπαινος.

Μας παρουσιάζετε ως αρνητικό ότι, αφού πέρασαν οι διοικητές που είχαμε διορίσει από την βάσανο, την εξονυχιστική που περιέγραψα τελικά και αυτή η εξονυχιστική διαδικασία κατέληξε σε αυτούς που είχε επιλέξει ο Υπουργός. «Μπράβο στον Υπουργό που τους διάλεξε», είναι η σωστή απάντηση. Αυτή είναι η σωστή απάντηση. Εκτός και αν έπρεπε υποχρεωτικά να πούμε «οι νυν διοικητές να φύγουν, να μη συμμετέχουν ή να πρέπει υποχρεωτικά ο Υπουργός να μην πάρει τους νυν, γιατί θέλουμε να δείξουμε ότι ο νόμος λειτουργεί μόνο αν κόβουμε τους νυν». Θα ήταν πολύ αξιοκρατικό και πολύ δίκαιο αυτό να πεις σε κάποιον που δουλεύει και κάνει τη δουλειά του σωστά ότι «τώρα πρέπει να φύγεις, όχι γιατί δεν έκανες τη δουλειά σωστά, ούτε γιατί το ΑΣΕΠ δεν σε έχει κρίνει σωστό, αλλά γιατί η Κυβέρνηση θέλει πολιτικά να στείλει ένα μήνυμα ότι αλλάζει». Άρα, λοιπόν, αγαπητέ κύριε Παππά, το επιχείρημα αυτό δεν στέκει. Το επιχείρημα αυτό είναι έπαινος για την Κυβέρνηση και τη διαδικασία και όχι ψόγος.

Στο επιχείρημα τώρα ότι δεν είχατε χρόνο να μελετήσετε, πρώτα από όλα θέλω να ξεκαθαρίσω ότι εγώ ζήτησα από τον Πρόεδρο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΘΕΥΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»):** Είπα ότι δεν ήταν σοβαρή η διαδικασία, όχι μόνο ότι δεν είχαμε τον χρόνο. Δεν είναι σοβαρή διαδικασία 10:20΄το βράδυ να λέτε «ελάτε σε 36 ώρες για να κρίνουμε τους διοικητές όλων των ΥΠΕ».

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Είμαστε εδώ από τις 10.00΄ το πρωί. Είναι 2:00΄ το μεσημέρι. Εσείς προσωπικά έχετε μιλήσει καμιά σαρανταπενταριά λεπτά. Το να λέμε ότι δεν είναι σοβαρή αυτή η διαδικασία που δόθηκε τέτοιος άπλετος χρόνος σε όλους να μιλήσουν όσο θέλουν και θα τους ρωτήσουμε ό,τι θέλουμε, με συγχωρείτε, δεν το δέχομαι.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΘΕΥΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»):** Δικαίωμά σας να μην το δέχεστε.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Να πείτε ότι έγινε ξαφνικά, πρώτα από όλα στο αίτημά μου εξήγησα ότι δεν μπορεί το Υπουργείο Υγείας να μείνει με δύο Υγειονομικές Περιφέρειες χωρίς Διοικητή Υγειονομικής Περιφέρειας εν μέσω θέρους και ζήτησα εγώ από τον Πρόεδρο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΘΕΥΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»):** Το θυμηθήκατε 30 Ιουλίου, κύριε Γεωργιάδη; Τότε το συνειδητοποιήσατε, ότι δεν μπορείτε να μείνετε με δύο

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Η διαδικασία ολοκληρώθηκε στις 30 Ιουλίου. Τι να κάνουμε; Στις 29 Ιουλίου για την ακρίβεια. Την ώρα που ολοκληρώθηκε η διαδικασία, την ώρα που έγραφα την απόφαση, έκανα και το αίτημα στη Βουλή και λέω έχω 2 Υγειονομικές Περιφέρειες που πλέον δεν έχουμε Διοικητή. Είναι Αύγουστος, η Βουλή θα κλείσει, θα έρθουμε ξανά στο τέλος Αυγούστου, άρα αν δεν μπορώ εγώ να τους προχωρήσω, θα μείνω χωρίς Διοικητές μέσα στον Αύγουστο. Και έκρινε η Βουλή και η Διάσκεψη των Προέδρων – και τους ευχαριστώ – ότι πράγματι αυτός είναι ένας επείγων λόγος για να γίνει η διαδικασία σήμερα. Σας στέρησε όμως κάτι αυτό πραγματικά, ειδικά εσάς, κυρία Κωνσταντοπούλου, που είστε επιμελής, δεν πιστεύω με τίποτα. Πρώτα από όλα, το επιχείρημα ότι δεν πήρατε λέει την ίδια μέρα τα δικαιολογητικά, τα πήρατε την επομένη.

Πρώτα από όλα τα δικαιολογητικά αυτά, που τα ζήτησε πράγματι η Βουλή και τα στείλαμε, προσωπικά τα θεωρώ τελείως εκ του περισσού, αφού όλα αυτά τα δικαιολογητικά, γιατί τα έχει ελέγξει το ΑΣΕΠ. Όλα τα δικαιολογητικά που έχει ζητήσει η Βουλή, ποινικά μητρώα, τα πτυχία και όλα τα υπόλοιπα, είναι αυτά που είχε ζητήσει το ΑΣΕΠ και τα έχει κρίνει. Δηλαδή τι λέμε τώρα σοβαρά; Ότι το ΑΣΕΠ πήρε και διόρισε και πρότεινε να βάλω Διοικητή κάποιον που έχει λερωμένο ποινικό μητρώο, παρά τον νόμο, για να μου κάνει το χατίρι ή ότι δεν ήλεγξε το ΑΣΕΠ τη γνησιότητα και την αυθεντικότητα ενός πτυχίου, που είναι η βασική του δουλειά να κάνει αυτό κάθε μέρα για όλο το Ελληνικό Δημόσιο; Ή μήπως μπορεί κάποιος από εμάς να πει εδώ ότι είναι πιο έτοιμος και ικανός να ελέγξει ένα από αυτά τα δικαιολογητικά περισσότερο από ότι είναι το Ανώτατο Συμβούλιο Επιλογής Προσωπικού;

Αν θέλετε τη γνώμη μου, τελείως κακώς τα ζητά η Βουλή. Είναι και λίγο μομφή προς το ΑΣΕΠ, αφού αυτά έχουν κατατεθεί. Αν θέλει κάποιος βουλευτής, μπορεί να ρωτήσει το Ανώτατο Συμβούλιο Επιλογής Προσωπικού αν έχει κάποια αμφιβολία για όλα αυτά τα έγγραφα, όχι να τα ξαναζητάμε επτά φορές. Εδώ λέμε πώς θα μειώνουμε την γραφειοκρατία μεταξύ μας και εδώ είναι μια κλασσική περίπτωση που τη μεγεθύνουμε. Το Κράτος, δηλαδή το Ανώτατο Συμβούλιο Επιλογής Προσωπικού, κάνει μια διαδικασία και το Κράτος, δηλαδή η Βουλή των Ελλήνων, τα ξαναζητά από την αρχή. Λάθος.

**ΠΕΤΡΟΣ ΠΑΠΠΑΣ:** Ενστάσεις πάντως στο γραπτό διαγωνισμό δεν επιτρέπονται, κύριε Υπουργέ.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Μιλάμε τώρα για τα δικαιολογητικά που ζήτησε η Βουλή. Δεν μιλάω για τη διαδικασία.

**ΠΕΤΡΟΣ ΠΑΠΠΑΣ:** Εγώ μιλάω γιατο προηγούμενο που είπατε, ότι κανείς από τους χίλιους δεν έκανε ένσταση.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Πολύ σωστό το ερώτημα, θα το απαντήσουμε και αυτό. Οι ενστάσεις δεν επιτρέπονται – έχουν εκδοθεί και σχετικές αποφάσεις του Συμβουλίου της Επικρατείας για αυτό – για ένα βασικό λόγο, διότι αν γίνονται ενστάσεις σε αυτό το στάδιο, δεν θα μπορούμε ποτέ να διορίζουμε κανέναν με αυτήν τη διαδικασία. Φαντάζεσαι, αγαπητέ, σε τόσους εκατοντάδες υποψηφίους, να μπορούν όλοι να κάνουν ένσταση για το αποτέλεσμα; Τότε δεν έχουμε διαδικασία, πάλι θα διορίζειο Υπουργός μόνος του.

Αυτά έχουν κριθεί νομολογιακά στο ανώτατο δικαστήριο της χώρας, έχουν κριθεί από το ΑΣΕΠ διοικητικά. Ο μόνος τρόπος για να προχωρούμε διαδικασίες είναι αυτός, όχι επειδή το λέει η Κυβέρνηση, επειδή το λένε τα δικαστήρια της χώρας και αυτό εφαρμόζουμε και μάλιστα μετά θρησκευτικής ευλαβείας. Αλλά, ότι η διαδικασία αυτή, που επαναλαμβάνω, διενεργήθηκε μέσω του ΑΣΕΠ, δεν ήταν διαφανής και δίκαιη, με συγχωρείται, δεν το δέχομαι με τίποτα. Δεν μπορεί να γίνει. Άρα, στη μοριοδότηση μπορεί να γίνει ένσταση, αν κάποιος θεωρεί ότι έχει αδικηθεί, ως προς τα τυπικά του προσόντα. Αλλά εκεί δεν έχει υπάρξει καμία ένσταση.

Ένα τελευταίο μόνο και με αυτό κλείνω. Νομίζω τα έχουμε πει σχεδόν όλα. Μετακινήσεις, είπατε, από τις ΤΟΜΥ ή από κέντρα υγείας. Πρώτα από όλα οι ΤΟΜΥ έχουν μια ιδιομορφία νομική, ειδικά οι ΤΟΜΥ. Έχουν μια ιδιομορφία, γιατί πρόκειται περί προγράμματος της Ευρωπαϊκής Ένωσης, του ΕΣΠΑ. Δεν είναι πληρωμή από την κεντρική Κυβέρνηση. Αυτό δημιουργεί ένα πρόβλημα νομικό στη μετακίνηση από τις ΤΟΜΥ. Οφείλω, όμως, εδώ για να με ακούν οι ΥΠΕάρχες και ποια είναι η πολιτική μου βούληση και επί αυτού.

Εάν δεν υπάρχει καμία άλλη λύση και πρέπει να μετακινηθεί ένας από τις ΤΟΜΥ, θα μετακινήσετε και έναν από τις ΤΟΜΥ και θα πάω εγώ να το εξηγήσω στην Ευρωπαϊκή Ένωση. Διότι όταν εδώ λέμε ότι, αν δεν έχουμε καμία άλλη λύση, βάλουμε ακόμα και ιδιώτες γιατρούς να μπαίνουν μέσα και να δίνουν τις υπηρεσίες στο νοσοκομείο, θα ήταν τελείως γελοίο να λέει το ίδιο κράτος ότι έχει γιατρό στην ΤΟΜΥ που δεν κάνει τίποτα εκείνη την ώρα και δεν μπορεί να πάει στο νοσοκομείο παραδίπλα να προσφέρει τις υπηρεσίες του. οι ΤΟΜΥ, τοπικές μονάδες υγείας, είναι πρωτοβάθμια.

Ξαναλέω, οι ΤΟΜΥ κάνουν σπουδαία δουλειά, μην παρεξηγηθώ. Λέω, όμως, ότι στην ιεράρχηση της αξίας των πραγμάτων στο Εθνικό Σύστημα Υγείας, νομίζω μπορούμε να συμφωνήσουμε άπαντες, ότι η λειτουργία του νοσοκομείου είναι το νούμερο 1. Όλα χρειάζονται, αλλά αν δεν λειτουργεί το νοσοκομείο όλα τα άλλα πάνε στο βρόντο. Άρα, το λέω για τους ΥΠΕάρχες που με ακούνε. Η νούμερο 1 πάντα επιλογή μας, όσο εγώ είμαι Υπουργός Υγείας, είναι να λειτουργεί το νοσοκομείο. Η δικιά σας δουλειά να με πιέζετε και να με ενημερώνεται πού υπάρχουν κενά και να το λέμε συνεχώς για να κάνουμε προσλήψεις, να κάνουμε προκηρύξεις, να συμπληρώνουμε τα κενά για να λειτουργούν όλα σωστά και η πρωτοβάθμια, σωστά το λέτε, σε όλα αυτά είμαι υπέρ και πρέπει να το κάνουμε. Αλλά έρχονται και στιγμές στη διοίκηση – αυτή είναι η αλήθεια για όποιον έχει ασκήσει διοίκηση – που δεν έχεις πάντα την πολυτέλεια πολλών επιλογών, γιατί η ζωή έχει και δυσκολίες, γιατρέ. Δεν είναι πάντα όλα πρίμα. Καμιά φορά έχεις τον άνεμο κόντρα.

Λοιπόν, πρέπει να είσαι έτοιμος να παίρνεις την απόφαση που πρέπει με βάση μια ιεράρχηση. Η ιεράρχηση που κάνει η πολιτική ηγεσία του Υπουργείου είναι, πάντα πρώτο κριτήριο να λειτουργεί το νοσοκομείο. Χαίρομαι, γιατί προχθές ενημερώθηκα για αυτή τη δικαστική απόφαση σε προσφυγή γιατρών κατά του κ. Τσαλικάκη, για ορισμένα από τα «εντέλλεσθε», στα οποία το δικαστήριο είχε ακριβώς τη γνώμη που σας είπα τώρα, ότι μπροστά στην ανάγκη να λειτουργεί το νοσοκομείο, κάθε άλλη άποψη πάει περίπατο. Διότι αυτό είναι το πρώτο που πρέπει να μας ενδιαφέρει, αν θέλουμε να ενδιαφερόμαστε στα αλήθεια για την υγεία των συμπολιτών μας. Μην ξανακάνουμε την κουβέντα περί του ποιος, πράγματι, στηρίζει το δημόσιο σύστημα υγείας.

Απλά να πω μόνο ένα πράγμα. Επειδή άκουσα από πολλούς που είπαν για το θέμα το κτιριακό και τι θα κάνω για την κτιριακή αναβάθμιση κτλ. – αν και απάντησαν οι προτεινόμενοι και επιλεγέντες, επιλεγέντες από εμένα, προτεινόμενοι προς εσάς – οφείλω να σας πω ότι αυτή τη στιγμή δεν έχουμε καταφέρει, κυρίες και κύριοι συνάδελφοι της Νέας Δημοκρατίας, να το προβάλλουμε στο μέτρο που του αξίζει. Γιατί μέσα στον ορυμαγδό της καθημερινής επικαιρότητας, έχουμε χιλιάδες άλλα πράγματα, τα οποία σκεπάζουν την επικαιρότητα και συνήθως, η επικαιρότητα δεν δίνει ποτέ και μεγάλο χώρο στις καλές ειδήσεις. Τις κακές ειδήσεις περισσότερο βλέπει ο κόσμος.

Έρχομαι, λοιπόν, να σας πω ότι αυτήν τη στιγμή διεξάγεται το μεγαλύτερο πρόγραμμα κτιριολογικής αναβάθμισης του Εθνικού Συστήματος Υγείας, τόσο σε επίπεδο νοσοκομείων όπου ανακαινίζουμε κλινικές, ΤΕΠ και λοιπά, σε 90 από τα 105 νοσοκομεία της χώρας, όσο και στα κέντρα υγείας, όπου ανακαινίζουμε 158 από τα 327 συνολικά κέντρα υγείας της χώρας. Πρόκειται για ένα γεγονός κοσμογονικό για την κτιριολοντική κατάσταση του Εθνικού Συστήματος Υγείας. Γίνεται, φυσικά, με χρήματα της Ευρωπαϊκής Ένωσης και του Ταμείου Ανάκαμψης, κατά το μείζον μέρος.

Συμπληρώνονται δε με πολλά επίσης χρήματα της Ε.Ε. από το ΕΣΠΑ και την ενεργειακή αναβάθμιση και βεβαίως με χρήματα από τον κρατικό προϋπολογισμό, αλλά το τελικό αποτέλεσμα είναι το μεγαλύτερο πρόγραμμα κτιριολογικής αναβάθμισης που έχει γίνει από την ίδρυση του Εθνικού Συστήματος Υγείας και είμαι εξαιρετικά υπερήφανος που γίνεται επί της δικής μου θητείας. Ήμουνα λίγο τυχερός σε αυτό.

Μια και λέμε για Ευρώπη, να ευχηθώ καλή θητεία στον νέο Έλληνα επίτροπο, τον κ. Απόστολο Τζιτζικώστα. Του ευχόμαστε να κάνει μια λαμπρή θητεία στην Επιτροπή για το καλό των συμφερόντων της χώρας αλλά και της Ευρωπαϊκής Ένωσης. Επίσης, να συγχαρώ και την εθνική ομάδα πόλο που πέτυχε τη μεγάλη πρόκριση επί των Ηνωμένων Πολιτειών της Αμερικής. Είναι ωραίο να βλέπεις ότι η Ελλάδα κερδίζει τις Ηνωμένες Πολιτείες Αμερικής, έστω και στο πόλο. Να είστε καλά.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής**): Ανακεφαλαιώνουμε, με τη διατύπωση γνώμης για το διορισμό των υποψηφίων διοικητών και των 7 Υγειονομικών Περιφερειών. Η ΝΕΑ ΔΗΜΟΚΡΑΤΙΑ «υπέρ», ο ΣΥΡΙΖΑ «κατά», το ΠΑΣΟΚ - ΚΙΝΗΜΑ ΑΛΛΑΓΗΣ «παρών», το ΚΚΕ «παρών», η ΕΛΛΗΝΙΚΗ ΛΥΣΗ «κατά», η Νέα Αριστερά «παρών», η ΝΙΚΗ «κατά».

Η «ΠΛΕΥΣΗ ΕΛΕΥΘΕΡΙΑΣ» τι ψηφίζει;

**ΖΩΗ ΚΩΝΣΤΑΝΤΟΠΟΥΛΟΥ(Πρόεδρος της Κ.Ο. «Πλεύση Ελευθερίας – ΖΩΗ ΚΩΝΣΤΑΝΤΟΠΟΥΛΟΥ»)**: Πρόεδρε, εμείς θα κάνουμε αιτιολόγηση της γνώμης μας, για την ακρίβεια, για τον καθέναν από τους προτεινόμενους. Θα μου επιτρέψετε θεσμικά και ως πρώην Πρόεδρος της Βουλής να πω, ότι δεν βρίσκω σωστό να εκφράζονται τα κόμματα και οι βουλευτές, πριν να ακούσουν, εκτός αν υπάρχουν κραυγαλέα ζητήματα. Βλέπω ότι ο κύριος Υπουργός συγχαίρει τώρα τους προταθέντες. Κύριε Υπουργέ, να εκφράσουμε τη γνώμη μας;

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής**): Ακούμε τη γνώμη σας.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας)**: Δεν υπάρχει αιτιολόγηση.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»)**: Κύριε Πρόεδρε, είναι πρωτοφανές αυτό που γίνεται. Δεν έχουμε ούτε καταχωρήσει τη γνώμη και την ψήφο μας, ούτε την έχουμε αιτιολογήσει. Εμείς θελήσαμε να ακούσουμε. Τα κριτήρια με τα οποία θα τοποθετηθούμε αφορούν καθέναν. Κάνει και ο κ. Βαρτζόπουλος το ίδιο, όπως κάνει ο κ. Γεωργιάδης. Φέρνετε και τους ανθρώπους σε δύσκολη θέση. Τα κριτήρια με τα οποία αξιολογούμε για εμάς είναι αυτά που πολιτικά βάζουμε ως πρωτεύοντα και είναι η υγεία των πολιτών και η υπηρέτηση της δημόσιας υγείας και του θεμελιώδους δικαιώματος στην υγεία. Θεωρούμε, ότι θα έπρεπε, και σας το απευθύνω κυρία και κύριοι, γιατί τα καθήκοντα σας θα τα αναλάβετε ούτως ή άλλως ανεξαρτήτως της δικής μας γνώμης.

Εσείς έχετε την υποχρέωση με βάση το Σύνταγμα, να υπηρετήσετε την υγεία των πολιτών. Ό,τι κι αν σας λέει η Κυβέρνηση κι όσο κι αν κούνησε το δάχτυλο ο κ. Γεωργιάδης, τα καθήκοντα σας απέναντι στους πολίτες, τους ασθενείς, τους συγγενείς, τους εργαζόμενους, δεν μπορούν να αποσειστούν με υπουργικές και κυβερνητικές εντολές. Ως κριτήριο, κύριε Πρόεδρε, για την γνώμη που θα καταχωρήσουμε για τον καθένα και την καθεμία, για τη μία μάλλον και τους έξι, είναι το εάν αξιολογούμε ότι υπάρχουν θετικά ή όχι στοιχεία, εάν αξιολογούμε ότι μπορεί να δοθεί αναφανδόν θετική ψήφος σε οποιονδήποτε ή εάν αξιολογούμε ότι δεν παρέχονται εχέγγυα ή ότι έχουμε αμφιθυμία σε σχέση με αυτό. Η ίδια η διαδικασία, έτσι όπως έγινε, αποκλείει ούτως ή άλλως τη θετική ψήφο. Δεν θα μπορούσε, δηλαδή, κανείς σοβαρός άνθρωπος να ψηφίσει θετικά σε μία τέτοια διαδικασία της τελευταίας στιγμής, της νύχτας και χωρίς την απαραίτητη ενημέρωση της Βουλής.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής**): Δεν μίλησα καθόλου, γιατί αναφέρατε και στην αρχή το διαδικαστικό.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»)**: Επιτρέψτε μου να αιτιολογήσουμε την ψήφο μας, τη γνώμη μας.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής**): Αιτιολογήστε την ψήφο σας. Το διαδικαστικό θέμα δεν υπάρχει και το ξέρετε και εσείς πάρα πολύ καλά. Υπάρχει και συγκεντρωτικό βιογραφικό στην αρχή. Μπορείτε να το δείτε με μια διαγώνια ματιά, σας το λέω και από την επαγγελματική μου εμπειρία.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»)**: Εγώ δεν την αξιολογώ σοβαρή αυτή τη διαδικασία. Ονειρεύομαι ένα Κράτος που υπάρχει ο απαραίτητος χρόνος. Δεν με αφήνετε να διατυπώσω τη γνώμη μου. Είμαστε οι μόνοι που τιμάμε τη διαδικασία και έχουμε μείνει μέχρι τέλους. Έφυγε και ο Υπουργός και ο Υφυπουργός.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής**): Θέλω να σας επισημάνω το εξής. Γιατί πρέπει στο τέλος μιας διαδικασίας 4,5 ωρών, να καταλήξουμε να έχουμε μία διαφωνία;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ»):** Πρέπει να συμφωνούμε, δηλαδή, στο τέλος της διαδικασίας; Πού ακούστηκε αυτό;

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Όχι, όχι. Εννοώ αν έχουμε μια ένταση και να σας διακόπτω. Σας έδωσα το λόγο και μιλήσατε πάνω από 30 λεπτά.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ»):** Μα, δεν έχω παράπονο για το αν μου δώσατε το λόγο. Δεν έχω κάποιο παράπονο, κύριε Στύλιο, από εσάς.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Θα μπορούσατε να δεχθείτε και εσείς την κριτική από εμένα, διότι κάνετε ανασκόπηση για όλα τα θέματα της υγείας, ενώ εδώ έχουμε ένα συγκεκριμένο θέμα.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ»):** Φυσικά, για αυτό δεν είμαστε εδώ;

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Όχι, δεν είμαστε για να κάνουμε ανασκόπηση για όλα τα ζητήματα της υγείας. Είμαστε για να εκφράσουμε γνώμη.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ»):** Ναι, δεν με αφήνετε, όμως, να την εκφράσουμε.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Σάς το λέω, για να σάς το θυμίσω. Λοιπόν, είμαστε για να εκφράσουμε γνώμη για συγκεκριμένα πρόσωπα, τα οποία έχουν προταθεί, μέσα από μία διαδικασία, για Διοικητές των Υγειονομικών Περιφερειών.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ»):** Πολύ σωστά.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Λοιπόν, αναφερθήκατε σε χίλια δυο άλλα ζητήματα, τα οποία δεν είναι του θέματος που συζητούμε σήμερα. Και φτάσαμε τώρα στην αιτιολόγηση της ψήφου και μας λέτε τα γενικά, γιατί πρέπει κάποιος να αιτιολογήσει την ψήφο του. Τα ξέρουμε αυτά.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ»):** Κύριε Πρόεδρε, δεν καταλαβαίνω αυτήν την παρόξυνση, την οποία εσείς κάνετε, την ώρα που η «ΠΛΕΥΣΗ ΕΛΕΥΘΕΡΙΑΣ» καλείται.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Όχι, καμία παρόξυνση. Δεν είναι καμία παρόξυνση.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ»):** Θέλετε να μην τοποθετηθούμε;

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Θέλω να τοποθετηθείτε με σαφήνεια, συγκεκριμένα και τεκμηριωμένα.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ»):** Ωραία. Μη με εμποδίζετε.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Να τοποθετηθείτε με σαφήνεια, συγκεκριμένα και τεκμηριωμένα. Για αυτό και σάς δίνω χρόνο και περισσότερο χρόνο, γιατί είμαι εδώ για να σάς ακούσω.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ»):** Πολύ ωραία. Σάς ευχαριστώ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Αλλά το κάνω για να σάς προστατέψω και εσάς και για να σάς βοηθήσω.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ»):** Να με προστατεύσετε και να με βοηθήσετε; Δεν χρειάζομαι, κύριε Στύλιο. Ευχαριστώ πάρα πολύ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Εγώ το κάνω, όμως.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ»):** Δεν χρειάζομαι. Το επαναλαμβάνω. Και να προσέχετε, γενικά όλοι ασκείτε καθήκοντα αυτού του είδους το μοντέλο.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Εγώ προσέχω γενικά και αν θέλετε να το κάνετε και εσείς, το ρόλο μου και το κύρος μου και τη θέση που έχω εδώ πέρα.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ»):** Όταν λέτε να με προστατεύσετε και να με βοηθήσετε από τη θέση του Προέδρου, λέει ένας άνδρας Πρόεδρος σε μία γυναίκα πολιτική Αρχηγό, ανακυκλώνετε ένα μοντέλο αντίστοιχο με του κυρίου Βαρτζόπουλου και σάς καλώ να μην το κάνετε.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Αυτό τώρα το «γυναίκα», τι ρόλο παίζει; Γιατί το αναφέρετε; Δεν έχει καμία σχέση. Εσείς το λέτε σε εμένα; Γιατί το κάνετε;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ»):** Ωραία. Σε ποιον άλλον το κάνατε αυτό στην τοποθέτηση; Αυτό που κάνετε τώρα σε εμένα.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ποιος άλλος έχει κάνει αυτό, το οποίο κάνατε εσείς, σήμερα; Να μιλήσει 40 λεπτά, να πάει να τεκμηριώσει την ψήφο του και, για να τεκμηριώσει την ψήφο του, να αναλύει τι σημαίνει «τεκμηρίωση ψήφου», λες και κάνουμε μάθημα σε εγκύκλιες σπουδές, στο πανεπιστήμιο; Δεν ξέρω πού το κάνουμε τι σημαίνει τεκμηρίωση ψήφου. Ποιος άλλος το έχει κάνει; Κανένας άλλος.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ»):** Κύριε Στύλιο, προφανώς, σας μάλωσε ο κ. Γεωργιάδης, γιατί μου δώσατε χρόνο.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Είχε δίκιο ο κ. Γεωργιάδης.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ»):** Για αυτό έχετε εκνευριστεί, γιατί έφυγε ο κ. Γεωργιάδης. Προφανώς σάς μάλωσε και τώρα θέλετε εσείς να δώσετε τα διαπιστευτήρια. Επιτρέψτε μου να αιτιολογήσουμε την ψήφο μας, διότι εμείς είμαστε εδώ. Είμαστε η Κοινοβουλευτική Ομάδα με 6 βουλευτές, που είμαστε εδώ, σε αυτήν τη συνεδρίαση μέχρι τέλους. Έχουμε δύο μέλη στην Επιτροπή και είμαστε και οι δύο εδώ, και εγώ ως Αρχηγός, την ώρα που από το κόμμα σας, με 158 βουλευτές, είστε 4 εδώ από άλλα κόμματα κανείς και ούτω καθεξής. Σας παρακαλώ.

**ΠΕΤΡΟΣ ΠΑΠΠΑΣ:** Και από τον ΣΥΡΙΖΑ είμαστε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ»):** Από τον ΣΥΡΙΖΑ είστε εσείς, κύριε Παππά. Δεν σας αγνόησα. Λοιπόν, μπορώ, κύριε Πρόεδρε, τώρα, να αιτιολογήσω την ψήφο μας;

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ναι, αλλά λέτεπράγματα που δεν έχουν καμία σχέση. Λέτε είμαστε εδώ, είμαστε δύο και από τα υπόλοιπα κόμματα, όλους τους βλέπω είναι εδώ.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ»):** Ποιοι είναι εδώ; Τρεις βουλευτές και εσείς.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Έχουν τη δυνατότητα, είναι συνδεδεμένοι με Webex. Και δεν είναι ο ρόλος σας να κρίνετε πόσοι είναι παρόντες με φυσική παρουσία και πόσοι είναι με Webex .

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ»):** Ούτε δικός σας ρόλος είναι να κρίνετε τον δικό μου ρόλο.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):**  Όχι, με συγχωρείτε πολύ. Κάνετε σχόλια, όμως, που αφορούν και τους υπόλοιπους.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ»):** Εδώ και 10 λεπτά, με εμποδίζετε να διατυπώσω τη γνώμη του κόμματός μας, κύριε Στύλιο. Και υποψιάζομαι ότι αυτό γίνεται επειδή προτείναμε τη σύγκληση της Επιτροπής Θεσμών και Διαφάνειας της Βουλής για το ζήτημα του πορίσματος της Εισαγγελίας του Αρείου Πάγου, που λέει ότι είναι όλοι αθώοι για τις υποκλοπές. Λοιπόν, μπορώ να έχω το λόγο τώρα; Ευχαριστώ πάρα πολύ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ήδη μιλάτε 6 λεπτά για την τεκμηρίωση της ψήφου.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ»):** Εσείς μιλάτε, διακόπτοντάς με απρεπώς, σε μία Επιτροπή η οποία συνεδριάζει σε συνθήκες, όπου λιποθύμησε άνθρωπος. Σας παρακαλώ πάρα πολύ. Συνεδριάζατε σε συνθήκες, όπου λιποθύμησε άνθρωπος.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Όχι, όχι, μην μου αποδίδετε χαρακτηρισμούς προσωπικά. Λοιπόν, κάνατε ένα ζωντανό διάλογο, ρωτήσατε τους ΥΠΕάρχες, σάς άφησα να τούς ρωτάτε τους Διοικητές των Υ.ΠΕ., επιτόπου να απαντούν την ίδια στιγμή, για να έχουμε ένα ζωντανό διάλογο. Όταν, όμως, σε εσάς γίνεται.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ»):** Είναι πρωτοφανές αυτό που κάνετε. Είμαστε στην ψηφοφορία και θέλουμε να διατυπώσουμε τη γνώμη μας και με εμποδίζετε επί 10 λεπτά.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Είμαστε στην ψηφοφορία και διατυπώνετε τη γνώμη σας. Τη διατυπώνετε ήδη για 6 λεπτά και ξαναβάζω το χρονόμετρο να μετράει από την αρχή.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ»):** Εδώ και 10 λεπτά με εμποδίζετε και απαξιώνετε και τη γνώμη μας, διότι αποχώρησε ο Υπουργός και ο Υφυπουργός, αφού τους συνεχάρησαν, πριν διατυπώσουμε τη γνώμη και πριν ολοκληρωθεί η διαδικασία της Επιτροπής, που είναι απαξίωση για εσάς, κύριε Στύλιο, και για την Επιτροπή, της οποίας είστε Πρόεδρος. Απαξιώνετε τη δική μας γνώμη, σαν να μην έχει σημασία. Αναφέρατε όλων των άλλων και με εμποδίζετε δέκα λεπτά να διατυπώσω τη γνώμη. Προχωράω.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Δέκα λεπτά μιλάτε εσείς, κυρία Κωνσταντοπούλου, δε θα αποδίδετε χαρακτηρισμούς σε άλλους. Έχουμε εδώ και μάτια και αυτιά και μυαλό και καταγράφουμε και τα χρονόμετρα, είναι και άλλοι άνθρωποι εδώ μέσα. Ορίστε, έχετε τον λόγο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»):** Όλοι έχουμε μάτια και αυτιά και μυαλό και να πάτε και σε κανένα νοσοκομείο να δείτε ποια είναι η κατάσταση, που μας είπατε ότι μιλώντας για τα νοσοκομεία μιλάμε για άσχετα πράγματα. Να πάτε και σε κανένα κέντρο υγείας και να πάτε και να μιλήσετε με γιατρούς, με ασθενείς και με συγγενείς.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Σας είπα ότι έχετε τη δυνατότητα, μέσω του Κοινοβουλευτικού Ελέγχου, να ρωτήσετε τα πάντα. Έχετε αυτή τη δυνατότητα.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»):** Που μας είπατε ότι είναι άσχετο το θέμα, ότι είναι στοιβαγμένοι οι ασθενείς, ότι είναι στοιβαγμένοι φτωχοί άνθρωποι, στοιβαγμένοι σε κρεβάτια ο ένας πάνω στον άλλο.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Και αυτή τη στιγμή που είμαστε εδώ, μας βλέπει όλος ο ελληνικός λαός και εσάς και εμένα.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»):** Ακριβώς.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Μας κρίνει όλους και ορθώς μας βλέπει, γιατί έχουμε δημοκρατία και διαφάνεια και πλουραλισμό και καταλαβαίνει όλος ο κόσμος.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»):** Αυτή τη στιγμή καταλαβαίνει όλος ο κόσμος.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Τεκμηριώστε την ψήφο σας.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»):** Καταλαβαίνει όλος ο κόσμος τι κάνετε. Συνεχίζω κανονικά.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Και εσείς τι κάνετε και εγώ τι κάνω.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»):** Εγώ σέβομαι τη διαδικασία και την τηρώ και αυτή τη στιγμή προσπαθώ εδώ και δώδεκα λεπτά να διατυπώσω τη γνώμη μας. Τα κριτήρια, λοιπόν, με τα οποία διατυπώνουμε τη γνώμη μας έχουν να κάνουν με το αν αξιολογούμε ότι έχει υπάρξει μια θετική καταγραφή σε όσους είχανε προηγούμενη θητεία στις υγειονομικές περιφέρειες, οι πέντε από τους επτά ή θετική θητεία στα νοσοκομεία, οι δύο από τους επτά.

Θα μου επιτρέψετε να κάνω απλώς μία παρατήρηση. Άκουσα τον κ. Γεωργιάδη να λέει ότι «δεν έχουμε γυναίκες για να διοικήσουν τις ΥΠΕ». Είναι αντίστοιχη δήλωση αυτή με αυτά που έλεγε ο κ. Μητσοτάκης στο BBC, ότι δεν έβαλε γυναίκες υπουργούς, γιατί δεν έχει γυναίκες γενικώς η Ελλάδα ικανές.

Η γνώμη μας έχει ως εξής, με κριτήριο κυρίως το εάν οι προτεινόμενοι θα εφαρμόσουν το καθήκον τους σε σχέση με την υγεία των πολιτών ή αν θα εφαρμόσουν κυβερνητικές εντολές και κυβερνητικές εντολές που υποβαθμίζουν τη δημόσια υγεία. Θετική ψήφο δε μπορούμε να δώσουμε σε κάποιον, αλλά διακρίνουμε την ψήφο μας σε «παρών» και σε «όχι», ανάλογα και με την θητεία των προτεινόμενων προσώπων και με τις απαντήσεις που έδωσαν.

Κυρία Μπαλαούρα, για την δική σας υποψηφιότητα - πρόταση, θα ψηφίσουμε «κατά» και για τους λόγους καταγεγραμμένων προβλημάτων που έχουν δημοσιοποιηθεί σε σχέση με τον «Άγιο Σάββα», το προσωπικό και τα ζητήματα τα οποία έχετε χειριστεί και κυρίως γιατί σας έκανα μια ερώτηση, που αφορά την πρόσβαση των καρκινοπαθών στα φάρμακα και την συνθήκη πρόσβασης των καρκινοπαθών, την οποία δεν απαντήσατε. Είπατε, ουσιαστικά, ότι καλύπτεστε από τις γενικές απαντήσεις που δώσατε. Θεωρώ ότι αυτή η αντιμετώπιση, σε σχέση ειδικά με τους καρκινοπαθείς, είναι εξαιρετικά προβληματική, σε μία χώρα όπου είχαμε ακόμη και αυτοκτονία ασθενούς επειδή δεν είχε πρόσβαση στα φάρμακα του.

Κύριε Ροϊλέ, με βάση τη συνθήκη των νοσοκομείων στη 2η Υγειονομική Περιφέρεια, αναφέρθηκα και πολύ συγκεκριμένα στην Νίκαια, αναφέρομαι και στην κατάσταση των νοσοκομείων στα νησιά μας, τοποθετούμαστε αρνητικά στη δική σας υποψηφιότητα. Με προβλημάτισε ιδιαιτέρως ότι είπατε ότι στην Ανάφη δε μπορεί να είναι οι ίδιοι γιατροί όταν είναι 60 κάτοικοι, στην άγονη γραμμή δηλαδή, αλλά πρέπει να είναι περισσότεροι όταν είναι τουρίστες. Οι 60 κάτοικοι της άγονης γραμμής και οι 10 και οι 5 και η κυρά της Ρω, που ήτανε μόνη της και σήκωνε την ελληνική σημαία, έχουνε δικαίωμα στη μέριμνα για την υγεία τους. Αυτή η προσέγγιση που λέει ότι θα φροντίζουμε μόνον όταν υπάρχει τουριστική κίνηση, μας βρίσκει αντίθετους.

Κύριε Τσαλικάκη, στη δική σας υποψηφιότητα θα τοποθετηθούμε με την καταχώρηση της γνώμης «παρών», διότι, ανεξαρτήτως ότι υπάρχουν τεράστια προβλήματα, θα ήθελα να διακρίνω ότι υπήρξε τουλάχιστον μία πιο ειλικρινής προσέγγιση, μία διάθεση απάντησης και μία ανάληψη κάποιας ευθύνης για την κατάσταση.

Κύριε Μπογιατζίδη, στη δική σας υποψηφιότητα θα τοποθετηθούμε με τη θέση «κατά», λόγω κυρίως και πάλι της κατάστασης και της μη ανάληψης κάποιας ευθύνης.

Κύριε Σερέτη, σας ευχαρίστησα γιατί απαντήσατε με συγκεκριμένες αναφορές στην περιφέρειά σας. Παρόλα αυτά, η εικόνα που παρουσιάσατε για τα νοσοκομεία και τα κέντρα υγείας της περιφέρειας σας είναι παντελώς αναντίστοιχη με την πραγματικότητα. Το εντυπωσιακό δε, του τι παρουσιάσατε για το Κέντρο Υγείας Ιστιαίας, ανύπαρκτα πράγματα τα οποία διαφημίσατε ότι θα γίνουν και είστε τόσο ευχαριστημένος, με προβληματίζει τρομακτικά. Διότι, φυσικά, είναι πάρα πολύ ωραία πάντα τα λόγια και σημαντικό, έστω και στα λόγια, κάποια πράγματα να αναγνωρίζονται. Αλλά σημασία έχει η πράξη και η πραγματικότητα και εμφανίσατε μία κατάσταση στα νοσοκομεία και τα κέντρα υγείας της Περιφέρειας σας, στη Θεσσαλία, στην Εύβοια, στην Φθιώτιδα, για την οποία πραγματικά απορώ πώς περιγράφεται τέτοια πράγματα και ξέρετε ότι σας ακούν εργαζόμενοι, σας ακούνε ασθενείς, σας ακούν κάτοικοι.

**ΦΩΤΙΟΣ ΣΕΡΕΤΗΣ (Προτεινόμενος για διορισμό στη θέση Διοικητή 5ης Υγειονομικής Περιφέρειας, (Υ.ΠΕ.)):** Με όλο το σεβασμό, ήσασταν σε άλλη αίθουσα.

**ΓΕΩΡΓΙΟΣ ΣΤΥΛΙΟΣ (Προέδρος της Επιτροπής):** Κύριε Σερέτη, δεν έχετε τον λόγο. Δεν καταγράφεται στα πρακτικά.

**ΦΩΤΙΟΣ ΣΕΡΕΤΗΣ (Προτεινόμενος για διορισμό στη θέση Διοικητή 5ης Υγειονομικής Περιφέρειας):** Συγγνώμη, κύριε Πρόεδρε.

**ΓΕΩΡΓΙΟΣ ΣΤΥΛΙΟΣ (Προέδρος της Επιτροπής):** Είμαστε στη διαδικασία παροχής γνώμης.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ»):** Σε άλλη αίθουσα ήμουν; Δεν καταλαβαίνω. Επειδή σας ψέγω για κάτι, θα με προσβάλλετε και θα μου πείτε ότι ήμουν σε άλλη αίθουσα;

**ΓΕΩΡΓΙΟΣ ΣΤΥΛΙΟΣ (Προέδρος της Επιτροπής):** Κύριε Σερέτη, μην απαντάτε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ»):** Τα άκουσα όλα όσα είπατε. Ο μόνος τον οποίο δεν άκουσα, γιατί διακόπηκε η σύνδεση, ήταν ο κύριος Παπαβασιλείου, και το είπα κιόλας και το ανέφερε ο ίδιος.

Κύριε Θεοδωρόπουλε, στην υποψηφιότητα σας θα τοποθετηθούμε με το «παρών». Με δεδομένο ότι, από όσα είπατε και από την θητεία σας, από όση πληροφόρηση μπορέσαμε να συλλέξουμε σε αυτόν τον χρόνο, η αναγνώριση και σφαλμάτων και πλημμελειών και η διάθεση, εν πάση περιπτώσει, βελτίωσης, μπορεί να καταγράψει μια διαφοροποίηση από εκείνους που λένε ότι είναι τελικά όλα καλώς καμωμένα και θα συνεχίσουνε στο ίδιο μοτίβο. Φυσικά θα κριθείτε σε ένα άλλο πεδίο, αλλά είναι άλλο να διοικείς νοσοκομείο και άλλο να διοικείς Υγειονομική Περιφέρεια, με την κατάσταση που επικρατεί, με τα απογευματινά χειρουργεία, με επιτάξεις ιατρών, που από ό,τι κατάλαβα όλοι είστε διατεθειμένοι να τις υπηρετήσετε, και θα κριθείτε. Θα έπρεπε να γνωρίζετε βέβαια για την κατάσταση της υγείας των ασθενών στις φυλακές του Αγίου Στεφάνου, γιατί είναι τρομακτικές οι παραβιάσεις και υπάρχουν και καταδίκες της χώρας για τις συνθήκες υγιεινής στις φυλακές αυτές.

Στον κ. Παπαβασιλείου, κύριε Παπαβασιλείου, για τους λόγους που ανέφερα εξ αρχής, δηλαδή για την τρομακτική κατάσταση που επικρατεί στην Κρήτη και στα νοσοκομεία της Κρήτης, και για το γεγονός ότι δεν φαίνεται να είστε διατεθειμένος να συγκρουστείτε και να διεκδικήσετε, μας λέτε πώς θα διαχειριστείτε κονδύλια και δωρεές. Θα ψηφίσουμε «κατά».

Σας ευχαριστώ, παρόλα, αυτά για τις απαντήσεις που δώσατε, όλους και για την παρουσία σας. Θεσμικά, εμείς αυτές τις ακροάσεις τις αξιοποιούμε. Δε τις θεωρούμε εικονικές και διεκπεραιωτικές, ούτε θεωρούμε πρέπον το να αξιοποιείται η Βουλή ως επικυρωτήριο των κυβερνητικών επιλογών. Θεωρούμε σημαντική την ακρόαση και φυσικά θα σας ζητήσουμε σε όλους, σε εύλογο χρόνο από την έναρξη αυτής της νέας θητείας σας, να έρθετε εδώ στην Επιτροπή και στη Βουλή και να μας εκθέσετε τα πεπραγμένα σας, τις διαπιστώσεις σας, τις προτάσεις σας και τα προβλήματα. Σας ευχαριστώ πολύ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Κυρία Κωνσταντοπούλου, για τον κύριο Σερέτη ψηφίζετε «παρών» ή «κατά»;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ):** Για τον κύριο Σερέτη είπα θα ψηφίσω «κατά» και μου είπε και ότι ήμουν σε άλλη αίθουσα επειδή θα ψηφίσω «κατά». Είπα θα ψηφίσω «κατά», διότι παρουσίασε μια άλλη εικόνα εντελώς από την πραγματική στα νοσοκομεία και στα κέντρα υγείας, στα οποία αναφέρθηκε.

Άρα, κύριε Πρόεδρε, ψηφίζουμε «κατά» στην κυρία Μπαλαούρα, «κατά» στον κύριο Ροϊλό, «παρών» στον κύριο Τσαλικάκη, «κατά» στον κύριο Μπογιατζίδη, «κατά» στον κ. Σερέτη, «παρών» στον κύριο Θεοδωρόπουλο και «κατά» στον κ. Παπαβασιλείου.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Οι «ΣΠΑΡΤΙΑΤΕΣ» έχουν εκφραστεί προηγουμένως κατά την τοποθέτησή τους με «παρών».

Συνεπώς, ολοκληρώθηκε η συζήτηση για τη διατύπωση γνώμης, σύμφωνα με την παράγραφο 2 του άρθρου 3 του νόμου 3329/2005 και την παράγραφο 1 του άρθρου 3 του νόμου 5062/2023, σε συνδυασμό με τα άρθρα 32 παράγραφος 5 και 49 Α του Κανονισμού της Βουλής, μετά από ακρόαση των προτεινομένων από τον υπουργό Υγείας Διοικητών των 7 Υγειονομικών Περιφερειών.

Τα μέλη της Επιτροπής, κατά πλειοψηφία, διατύπωσαν θετική γνώμη για την καταλληλότητα των προταθέντων κυρίας Όλγας Μπαλαούρα, Χρήστου Ροϊλού, Δημητρίου Τσαλικάκη, Παναγιώτη Μπογιατζίδη, Φωτίου Σερέτη, Ηλία Θεοδωρόπουλου και Νεκταρίου Παπαβασιλείου, για τον διορισμό τους ως Διοικητών των 7 Υγειονομικών Περιφερειών της χώρας. Εύχομαι καλή επιτυχία στο έργο σας. Ολοκληρώθηκε η συζήτηση.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Ακτύπης Διονύσιος, Βλαχάκος Νικόλαος, Βρεττάκος Γεώργιος, Γιόγιακας Βασίλειος, Γκολιδάκης Διαμαντής, Ευθυμίου Άννα, Ιατρίδη Τσαμπίκα (Μίκα), Καραμπατσώλη Κωνσταντίνα, Καρασμάνης Γεώργιος, Κεφάλα Μαρία - Αλεξάνδρα, Κρητικός Νεοκλής, Λιάκος Ευάγγελος, Μαντάς Περικλής, Μιχαηλίδου Δόμνα - Μαρία, Μπαραλιάκος Ξενοφών (Φώντας), Παπαθανάσης Αθανάσιος, Παπάς Θεοφάνης (Φάνης), Παπασωτηρίου Σταύρος, Πλεύρης Αθανάσιος, Ρουσόπουλος Θεόδωρος (Θόδωρος), Σαλμάς Μάριος, Σενετάκης Μάξιμος, Σκόνδρα Ασημίνα, Σούκουλη – Βιλιάλη Μαρία – Ελένη (Μαριλένα), Σταμάτης Γεώργιος, Στεφανάδης Χριστόδουλος, Στύλιος Γεώργιος, Συρεγγέλα Μαρία, Τσιλιγγίρης Σπυρίδων (Σπύρος), Χατζηιωαννίδου Μαρία – Νεφέλη, Χρυσομάλλης Μιλτιάδης (Μίλτος), Γαβρήλος Γεώργιος, Θρασκιά Ουρανία (Ράνια), Καλαματιανός Διονύσιος – Χαράλαμπος, Κοντοτόλη Μαρίνα, Νοτοπούλου Αικατερίνη (Κατερίνα), Παναγιωτόπουλος Ανδρέας, Παππάς Πέτρος, Καζάνη Αικατερίνη, Λιακούλη Ευαγγελία, Μουλκιώτης Γεώργιος, Πουλάς Ανδρέας, Σταρακά Χριστίνα, Τσίμαρης Ιωάννης, Κατσώτης Χρήστος, Κτενά Αφροδίτη, Λαμπρούλης Γεώργιος, Στολτίδης Λεωνίδας, Αθανασίου Μαρία, Γραμμένος Βασίλειος, Φερχάτ Οζγκιούρ, Φωτίου Θεανώ, Βρεττός Νικόλαος, Παπαδόπουλος Νικόλαος, Μπιμπίλας Σπυρίδων, Δημητριάδης Πέτρος, Χαλκιάς Αθανάσιος, Πολάκης Παύλος, Φλώρος Κωνσταντίνος και Χουρδάκης Μιχαήλ.

Τέλος και περί ώρα 14.50΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ**

**ΓΕΩΡΓΙΟΣ ΣΤΥΛΙΟΣ ΜΑΡΙΑ-ΝΕΦΕΛΗ ΧΑΤΖΗΙΩΑΝΝΙΔΟΥ**